
PREZENTARE 


Cartea de faţă este, cum arată și titlul, o istorie a limbii 
noastre. O istorie mult redusă ca dimensiuni, considerată și 
în sine şi în comparaţie cu alte lucrări similare, cum sint, 
înainte de toate, a lui Ovid Densusianu șia lui Alexandru 
Rosetti. Limitarea expunerii nu însemnează totuși lăsarea 
la o parte a unor epoci sau momente din dezvoltarea limbii 
române de-a lungul celor două milenii câre s-au scurs de la 
prima cucerire romană din Europa orientală. 

Lucrarea mea se adresează unui public foarte larg, ceea 
ce spune, de altfel, subtitlul ei. Cititorii la care m-am gindit 
eu nu au o pregătire, fie şi modestă, în disciplinele filologice. 
Sint însă intelectuali, oameni cu o formaţie care le înlesnește 
lectura unor studii de specialitate şi le satisface o curiozitate 
ştiinţifică foarte legitimă. Mai cu seamă acest ultim lucru 
m-a determinat să risc — fiindcă este un anumit risc — a 
prezenta în mai puţin de 150 de pagini întreaga istorie a 
unei limbi. 

Știu, adesea direct, că o asemenea curiozitate există 
şi presupune, fără să mă înşel, că ea există într-o mare mă- 
“sură, colorată afectiv, exact ca în cazul în care cineva vrea 
să ştie „de unde se trage“ (ca să parafrazez, pentru necesi- 
tatea de faţă, pe bătrinul cronicar moldovean, care a spus, 
cred, cel dintii, că „de la Rim ne tragem“). Indirect știu din 
numeroasele și variatele manifestări de astăzi, cînd atiția 
scriitori și publicişti își manifestă, mai reuşit sau mai puţin 
reușit, sentimentele de dragoste şi devotament faţă de po- 
porul din care fac parte și față de limba lui. Am crezut că numai 
afectivitatea nu ajunge pentru întreţinerea și dezvoltarea 
acestor sentimente. 

Am avut în vedere și alt aspect al problemei. Din dorința, 
foarte firească, de a dovedi marea noastră vechime ca popor 

in această parte a Europei vorbim foarte mult de strămoşii 
noştri etnici (geto-dacii) şi cam uităm pe cei culturali, de 
la care avem limba, purtătoare şi creatoare de cultură. 
„Uităm“ e un fel de a zice. De fapt, pornim de la ideea, 
care corespunde realităţii, că originea latină a limbii noastre 
este un adevăr pe care de multă vreme nu-l mai contestă 
nimeni și de accea nu ni se pare necesar să ne mai oprim 
asupra lui. Din păcate, se confundă, adesea cu voinţă, de cele 
mai multe ori însă din neştiinţă, originea limbii cu originea 
poporului care o vorbeşte. În cazul nostru predomină această 
ultimă idee în dauna celeilalte. Dacă românii însemnează 
ceva în istoria luminată a omenirii — şi acest lucru nu-l mai 
contestă astăzi nimeni, dimpotrivă — faptul se datoreşte 
limbii latine pe care şi-au însuşit-o strămoşii noştri etnici 
și au transformat-o de-a lungul atitor generaţii în româna de 
azi, limbă demnă să stea, cum stă și în momentul de faţă, 
alături de semenele ei cele mai strălucite. 


Iorgu Iordan 


Capitolul I 
ORIGINILE LIMBII ROMÂNE 


Limba noastră este, la fel cu italiana, franceza, spaniola 
etc., o continuare a limbii latine, pe care romanii au dus-o, 
prin cuceriri militare de-a lungul citorva secole, în diver- 
sele provincii ale vastului lor imperiu, Dacia și cele două 
Moesii au fost printre ultimele teritorii pe care le-au cucerit 
romanii (prima, la începutul secolului al II-lea al erei noas- 
tre, celelalte două cu aproape două secole mai inainte). 

Limba română a luat naștere și s-a dezvoltat, o bună 
bucată de vreme, nu numai la nord de Dunăre, ci şi din- 
colo de acest fluviu, în Moesia Inferior (aproximativ, Bul- 
garia de azi) și Moesia Superior (în vechea Serbie, la apus de 
cealaltă şi în continuarea acesteia). 

Pină nu demult, ba chiar și acum, teritoriul de formare 
a limbii române a fost limitat exclusiv la Dacia. Aceasta, nu 
din cauză că specialiștii n-ar fi cunoscut situaţia reală a pro- 
cesului de cucerire şi de stăpinire romană din regiunea orien- 
tală a Dunării. A intervenit un punct de vedere pur politic, 
drept consecinţă, interpretată interesat și neștiințific, a 
părăsirii Daciei de către împăratul Aurelian în a doua jumă- 
tate a secolului al III-lea. Într-adevăr, din cauza slăbirii 
treptate și neîntrerupte a puterii Imperiului roman, Dacia 
n-a mai putut fi apărată cu succes contra atacurilor din ce 
în ce mai dese şi mai violente ale triburilor germanice (in 
frunte cu vizigoții). 

Acest eveniment, foarte important în sine, a fost inter- 
pretat de către unii istorici străini în sensul că Dacia a rămas 
pustie, fără locuitori, şi nu numai un timp mai lung sau 
mai scurt după producerea lui, ci pină la sfirșitul primului 
mileniu al erei noastre, cind au început să se infil- 
treze în Ardeal maghiarii, deveniți destul de repede stăpinii 
lui politici. În ciuda celei mai elementare logici, ideea că 

ţinuturile de peste munţi, deci tocmai acelea care au fost 
mai bine romanizate, a prins şi a fost însuşită de diverşi 
savanţi nemaghiari. Întrebarea: cum a putut rămîne fără 
picior de om atitea secole o provincie bogată din punct 
de vedere economic, adică al posibilităţilor ei economice, este 
pur și simplu o copilărie şi de aceea nu merită a fi pusă. 

Interpretarea aceasta a părăsirii Daciei de către romani 
este contrară celei mai elementare logici. Poate crede serios 
cineva că întreaga populaţie a acestei provincii a fost dusă 
peste Dunăre? Mulţi dintre contemporanii noştri actuali au 
trăit, ca să zic așa, momente istorice asemănătoare în timpul 
războaielor din 1914 — 1918 și 1939 — 4945. Au dispărut 
sau au fugit, să zicem toţi francezii, după invadarea ţării 
lor de către trupele germane? S-a petrecut ceva asemănător 
cu românii din Oltenia și Muntenia, în ultimele luni ale anu- 
lui 1916, după ocuparea acestora de către germani? Au 
plecat de la locurile lor, în ambele cazuri, autorităţile de 
toate felurile şi un număr, fie chiar mare, de particulari, 
care dispuneau de mijloacele necesare pentru a se deplasa 
în locuri ferite, cel puţin pentru moment, de război. Dar marea 
majoritate a populaţiei a rămas acolo unde trăia din gene- 
raţie în generaţie. Să nu uităm nici faptul, foarte important, 
că mijloacele de deplasare, ca-să nu mă mai refer la riscu- 
rile de tot felul, care erau în epoca lui Aurelian, constituiau 
atitea obstacole de neînvins, în ipoteza că populaţia Daciei 
s-ar fi gindit să-şi părăsească locurile ei de baștină. 

Am afirmat ceva mai înainte că poporul român, deci și 
limba lui, s-au format atit la nordul, cit şi la sudul Dunării. 
Populaţiile cucerite de romani în Dacia şi cele două Moesii 
erau alcătuite din triburi de aproape înrudite din punctul 
de vedere al limbii şi al vieţii materiale şi spirituale. Aceasta 
insemnează că romanizarea lor a dat același rezultat atit la 
nordul, cit și la sudul Dunării. Cantitativ vorbind, acest 
proces a fost superior în cele două Mossii. Aceste provincii 
au fost cucerite cu aproape două secole înaintea Daciei și 
— lucru mult mai important — ele au continuat, fără între- 
rupere, să fie „romane“ tot timpul, pînă la transformarea 

opulaţici romanizate în populaţie românească propriu-zisă. 
n Dacia, condiţiile de romanizare au fost mai puţin favo- 
rabile. Între primii ani ai secolului al II-lea, cînd această 
provincie devine „romană“, și părăsirea ei de către Aurelian 
a trecut ceva mai mult de un secol şi jumătate. Acest inter- 
val de timp a fost insuficient pentru romanizarea maselor, 

Și-au însuşit limba latină un număr relativ mic de băștinași, 
în primul rind păturile sociale înstărite, care, ca totdeauna 
și pretutindeni, spre a-și apăra interesele de clasă, și-au în- 
sușit limba și unele obiceiuri ale cuceritorilor. Marea majo- 
ritate a geto-dacilor şi-au păstrat destul de bine limba și 
modul lor de viaţă. Constatarea aceasta se întemeiază nu 
numai pe logică, ci şi, în primul rind, pe procese similare din 
epoci mai apropiate de a noastră. 

Cum se face totuși că, la un moment dat, marea majo- 
ritate a populaţiei romanizate din zonele dunărene ale Im- 
periului roman se găsea, în ajunul transformării ei în popu- 
laţie românească propriu-zisă, la nord de Dunăre? În a doua 
jumătate a secolului al VI-lea și de-a lungul celui următor 
a avut loc invazia triburilor slave, venite din locurile lor de 
baştină, care se extindeau, aproximativ, în regiunea scăldată 
de apele Vistulei și ale afluenților acesteia. În drumul lor 
spre Peninsula Balcanică, slavii au traversat şi o bună parte 
a Daciei, unde unii dintre ei au gi rămas pentru totdeauna. 
Marea lor majoritate au trecut Dunărea şi au pus treptat 
stăpînire pe teritoriile locuite de populaţia  romanizată 
sau în curs de romanizre. Consecința acestui eveniment 
de durată a fost pe de o parte dizlocarea spre nord, spre sud 
și spre apus a populaţiei băștinașe, iar pe de alta, slavizarea 
treptată a acesteia. Majoritatea însă a trecut Dunărea gi 
s-a așezat definitiv în Dacia. Dat fiind că romanizarea a fost 
atit cantitativ, cit şi calitativ mult mai puternică în cele 
două Moesii decit în restul Peninsulei Balcanice, însemnează 
că populaţia lor, retrăgindu-se în faţa invaziei slave, a trecut 
Dunărea și s-a stabilit în Dacia. Marele fluviu n-a fost 
niciodată pentru romani, în timpul stăpinirii lor, o graniţă 
în sensul de obstacol şi nici pentru populaţia băștinașă, mai 
degrabă dimpotrivă, în sensul că ajuta la deplasarea ei în 
ambele sensuri. Toate aceste dizlocări explică pe de o parte 
apariţia poporului român ca unitate etnică de sine stătă- 
toare la nord de Dunăre, iar pe de alta, existența în sudul 
și vestul Peninsulei Balcanice a megleno- și macedoromâni- 
lor, respectiv a istroromânilor. 

La începutul prezentei expuneri am afirmat că limba 
română este o continuare a limbii latine. Cucerind treptat 
provinciile vastului lor imperiu, aşa cum îl cunoaştem în 
secolul al II-lea al erei noastre, romanii au procedat la ex- 
ploatarea lor din punct de vedere economic, potrivit inte- 
reselor care i-au determinat să le cucerească. În acest scop 

s-au folosit de oamenii lor, aduşi de ei, bine pregătiţi pentru 
această muncă foarte importantă. Totodată au avut grijă 
să prevină eventuale răscoale ale populaţiei cucerite printr-o 
organizare temeinică a puterii militare. Se înţelege de la 
sine că într-o măsură oarecare făceau apel şi la unii băștinași, 
aleşi cu grijă şi „educați“ în vederea scopurilor” urmărite. 
Pentru problema noastră care este de natură lingvistică gi, 
implicit, culturală — căci limba este purtătoare și chiar 
creatoare de cultură — faptul cel mai important este că 
toţi oamenii aceștia vorbeau latineşte. Lor li se adăugau gi 
numeroși particulari, indivizi doritori de ciştig, şi aceştia 
vorbitori ai limbii latine, care izbuteau să obţină autorizaţia 
de a însoţi pe funcţionarii și pe militarii trimişi în provincia 
cucerită, 

În felul acesta, indiferent dacă romanii se gindeau sau 
nu la consecințele de ordin spiritual ale stăpinirii lor, limba 
şi cultura latină incepeau a fi insuşite de către populaţiile 
cucerite. Ca de obicei în condiţii asemănătoare, primul pas 
l-au făcut păturile conducătoare ale Dăştinaşilor, doritoare 
să-şi apere interesele de clasă. Sturea lor materială le per- 
mitea să angajeze profesori pentru copiii lor, care aveau la 
dispoziţie, probabil, şi şcoli propriu-zise. Marea masă a 
populației își continua viaţa “tradiţională, care nu se lăsa 
influențată decit cu totul intimplător şi sporadic de noile 
evenimente din ţara lor. Acest fapt are mare importanţă în 
legătură cu romanizarea privită din punctul de vedere al 
duratei ei (vezi mai departe). 

' Limba latină, lu fel cu limba tuturor popoarelor ajunse 
la un anumit grad de dezvoltare spirituală, avea două va- 
riante principale: ună cultă sau, cum i se spune de obicei, 
clasică, aceea pe care o cunoaştem din opere literare gi 
științifice, transmise nouă, şi alta populară (sau vulgară), 
vorbită de oamenii total neinstruiţi sau cu extrem de puţină 
instrucțiune, Aceasta din urmă se deosebea de cealaltă în 
linii mari, așa cum se deosebesc în zilele noastre cele două 
variante ale unei limbi de cultură, cu precizarea că deose- 
birile de acum aproape două mii de ani erau şi mai nume- 
roase şi mai mari. 

Varianta populară a limbii latine diferea de cea cultă și 
prin unele particularităţi absente cu totul sau foarte rare în 
aceasta din urmă. Este vorba de influența unor dialecte — 
căci variantele limbii latine, la fel cu ale unei limbi moderne 
erau nu numai de ordin social, ci şi teritorial — și de influ- 

ența altor limbi. Coloniștii romani, cum li se spune oame- 
nilor veniți în provinciile cucerite, erau „romani“ numai in 
ce priveşte limba. Cei mai mulți se recrutau dintre băştinaşii 
romanizați ai provinciilor cucerite anterior, a căror limbă 
maternă a fost alta în fiecare dintre ele. 

Să vedem acum o serie de particularităţi ale limbii latine 
populare, pentru a înţelege mai bine pe ale limbii noastre 
(şi ale altor idiome romanice). 

Deşi numai vorbită, latina populară este destul de bine 
cunoscută, cel puţin în linii mari, şi aceasta, datorită fap- 
tului că ea apare in inscripţii, în documente particulare şi 
in unele texte care datează dintr-o epocă în care cunoag- 
terea latinei clasice lăsa mult de dorit. Materialul lingvistic 
popular existent in aceste izvoare a fost studiat şi prelucrat 
de numeroşi specialişti. Există, între altele, două lucrări, 
adevărate manuale, consacrate latinei populare. Ele sint: 
L.H. Grandgent, Introduccion al latin vulgar, Madrid 1928; 
Veikko Väänänen, Introduction au latin vulgaire, Paris 1967. 

Toate compartimentele latinei populare sint, in compa- 
raţie cu ale celei clasice, mult mai simple, şi aceasta, fiindcă 
simplă era însăşi gindirea oamenilor care o foloseau ca mijloc 
de înțelegere intre dinşii. 

Astfel, in domeniul foneticii, deosebirilor de cantitate 
din latina clasică le corespund în latina populară deosebiri 
de calitate, dar numai în cazul lui e şi o. Aşadar, în loc de a 
lung și a scurt, e lung şi e scurt etc., avem a, e inchis și e 
deschis, i!, o închis şi o deschis, ul. Diftongii ae şi oe se monof- 
tonghează, devenind e deschis, respectiv e închis. Diftongul 
au se preface în unele regiuni în o (deschis), in altele se 
păstrează (de pildă in Orient, deci în română: audire >auzire). 

Un rol important în evoluția vocalelor latinești joacă 
accentul. Ceea ce am arătat chiar acum se referă la vocalele 
accentuate, foarte rezistente în general, grație tocmai accen- 
tului. Cele neaccentuate ori au suferit diverse modificări 
ori au dispărut pur și simplu, ca, de pildă, în câlidus >rom. 
cald, dculus >rom. ochi. 

S-au produs şi alte modificări fonetice în latina populară. 
Cea mai importantă, caracteristică insă numai pentru 
Italia și Dacia, este dispariţia consoanelor finale: servus > 
rom. șerb(u), facit>rom. face etc. Şi n a dispărut în inte- 


1 Este vorba de i și u lungi ai latinei clasice. Variantele lor scurte 
s-au deschis și s-au prefăcut În e închis și respectiv o închis (acesta 
nu pretutindeni). 

riorul cuvintelor, unde prezenţa lui se reducea la simpla na- 
zalizare a vocalei precedente: densus >rom. des. 


Tendinţa, de fapt, necesitatea vorbitorilor de a simplifica 
lucrurile se manifestă și în domeniul morfologiei. Cele cinci 
declinări ale latinei clasice se reduc la trei, păstrate foarte 
bine în limba noastră: casa>casă (pl. casae>case); ser- 
vus>şerb(u) (pl. servi >şerbi); frater >frate (pl. fratres > 
fraţi). Spre deosebire de alte limbi romanice, româna a păs- 
trat două forme cazuale (afară de cea principală, devenită 
nominativ): una este vocativul masculin în -e (domine > 
doamne), cealaltă, genitiv-dativul feminin (casae >case). 

Și morfologia adjectivului s-a simplificat, mai întîi prin 
împuţinarea desinenţelor. Cele cu trei desinențe au rămas cu 
două: bonus, -a >rom. bun, bună, iar cele cu două au pierdut, 
una: talis, -e>>rom. tare. De fapt, este vorba de modificări 
fonetice: bonus (masculin) și bonum (neutru) s-au confundat 
prin pierderea consoanelor finale, devenind bonu. Tot așa 
talis, tale, în urma dispariţiei lui s şi a prefacerii lui i (neac- 
centuat) în e, au dat tare. Au avut loc însă şi modificări mor- 
fologice propriu-zise în domeniul adjectivului, şi anume in- 
locuirea formelor de comparaţie sintetice (cu sufixe ataşate 
la temă) prin forme analitice, existente, de altfel, sporadic și 
în latina clasică: în loc de formosior s-a spus magis formosus 
(rom. mai frumos) şi în loc de formosissimus sau mazime 
formosus s-a spus forte (>>rom. foarte) sau tale (>rom. tare) 
formosus. Aceste forme noi sînt de superlativ absolut. Pentru 
superlativul relativ s-a folosit comparativul (mai frumos) 
cu articolul determinativ cel. Formele noi prezintă avantajul 
de a fi mult mai clare decit cele vechi, de a satisface în mai 
mare măsură nevoia vorbitorilor de a se înţelege între dinşii, 
rațiuneă supremă de a fi a limbii. 

Tendinţa de simplificare apare și în flexiunea verbală, 
care în latina clasică era extrem de bogată și variată și de 
aceea greu de stăpinit pentru masele largi ale vorbitorilor. 
S-au pierdut mai intii conjugările așa zise perifrastice (activă 
şi pasivă): laudaturus sum „am de gind să laud“ și laudandus 
sum „trebuie să fiu lăudat“. Conjugarea pasivă avea forme 
cu sufixe flexionare şi forme analitice (participiul trecut plus 
auxiliarul esse). Primele au fost înlocuite prin forme anali- 
tice: pentru laudor s-a spus laudatus sum etc. Şi în cadrul 
conjugării active au fost înlăturate unele forme, fie definitiv, 
deoarece erau simţite ca de prisos, fie prin înlocuirea lor cu 

forme analitice: de pildă, pentru viitorul laudabo s-a recurs 
la infinitiv însoţit de un auxiliar de mod care exprimă „vo- 
inţa“: volo (rom. voi lăuda) sau intenţia: kabeo (rom. am a 
lăuda = am să laud). 

Mai bine a rezistat flexiunea pronominală, şi aceasta, 
din cauza structurii specilice a pronumelui, considerat din 
punct de vedere strict formal. S-a pierdut, la pronumele per- 
sonal, numai genitivul, prin confuzie cu posesivul corespun- 
zător: ego >eu; mihi>mie; me>mă ete. La persoana a 
II-a a apărut demonstrativul ille (rom. el), cu diversele lui 
forme cazuale. În schimb, s-a simplificat situaţia numeralului, 
prin dispariţia celor distributive și multiplicative și prin 
crearea de forme noi de la numeralele cardinale pentru cele 
ordinale: al doilea, al treilea etc. 

Ar mai fi de amintit apariţia articolului, necunoscut la- 
tinei clasice, prin folosirea pronumelui demonstrativ. ille, 
care, devenind un fel de anexă a substantivului, şi-a atenuat 
treptat sensul demonstrativ propriu-zis pină la transforma- 
rea lui într-o formă gramaticală (la fel cu desinenţele). Spre 
deosebire de celelalte limbi romanice, articolul românesc aici 
în discuţie este enclitic. S-a discutat mult faptul acesta, 
emiţindu-se numeroase puncte de vedere. Personal mi se 
pare că situaţia este cît se poate de clară. Fiind un determi- 
nant (cel puţin la început) al substantivului, articolul tre- 
buia, la fel ca celelalte determinante (in primul rind, adjec- 
tivele), să stea după substantiv. 

În paginile precedente am stăruit, direct şi indirect, asu- 
pra ideii că latina populară diferă de cea clasică în dome- 
niul fonecticii şi al mortologiei (aceasta complicată adesea cu 
sintaxa), mai cu seamă prin simplitatea faptelor, prin numă- 
rul mult mai mic al acestora, precum şi prin variaţia lor des- 
tul de redusă. O situaţie asemănătoare găsim şi în ce pri- 
veşte lexicul. Constatarea nu surprinde, intrucit cauza este 
aceeași. Masele populare, lipsite de cultură şi limitate inte- 
lectual vorbind, nu puteau avea un vocabular prea bogat şi 
prea variat. Într-adevăr, cuvintele transmise limbii ro- 
mâne, ca continuatoare a limbii latine, exprimă noţiuni aș 
zice elementare, în sensul că, oricit de înapoiat ar fi un popor, 
el nu poate exista, lingvistic vorbind, fără să cunoască şi, 
deci, să exprime prin cuvinte tot ceea ce îl priveşte direct din 
fiinţa sa şi din lumea înconjurătoare. | 

Latineşti sint in română numele părţilor corpului: cap, 
picior, mină, ochi, gură, nas, față etc. etc. Tot aşa numele 


15 


legăturilor de rudenie: mamă, tată, părinți, soră, frate, 
cumnat(ă), văr, vară, nepot, bunic(ă) etc.; numele anotim- 
purilor şi ale zilelor: vară, toamnă, iarnă, primăvară, luni, 
marți, miercuri, joi vineri, simbătă, duminică; numele aștri- 
lor: soare, lună, stea; numele cerului, al norilor, al pămîntului; 
numele multor plante: grîu, orz, secară, met, cireş, prun, măr, 
păr, fag, frasin, carpen etc.; numele celor mai multe animale 
domestice: bou, vacă, oaie, berbec, cîine, cal, iapă, porc, seroafă, 
găină ete. şi ale unor animale sălbatice: lup, urs, vulpe, ie- 
pure, vultur etc. 


Diverse activităţi şi acţiuni ale oamenilor au şi ele nume 
latinești: ara, semăna, culege, alerga, merge, prinde, sări, lua, 
pierde, cîştiga, pleca, cînta, plinge, scrie etc. Tot aşa casa, cu 
obiectele din ea şi din jurul ei : casă, ușă, fereastră, pat, masă, 
scaun, perete, curte, poartă, acoperiș etc.; funcțiunile vieţii 
vegetative şi spirituale: simţi, vedea, auzi, gusta, mînca, dormi, 
culca, înţelege, pricepe, cugeta, naște etc.; terminologia fun- 
damental-creștină: cruce, creștin, cuminecătură, închina, mor- 
mint etc. 

Din punct de vedere strict cantitativ, lexicul latinesc 
al limbii noastre este inferior morfologiei privite sub același 
aspect şi care este aproape în intregime latinească. Deose- 
birea aceasta, care constituie o particularitate a oricărei 
limbi romanice, se explică prin natura diferită a acestor 
două compartimente considerate ca structuri. Morfologia și 
gramatica în totalitatea ci, impreună cu fonetica, sint sisteme 
inchise, în sensul că nu permit decit în mod cu totul excep- 
ţional infiltrarea unor elemente străine. Lexicul, dimpotrivă, 
este accesibil influențelor din afară, din cauză că cuvintele, 
chiar atunci cînd alcătuiesc familii (impreună cu derivatele 
și compusele respective) se leagă între ele prin sensul lor, 
care este oarecum abstract, adică nematerial. 

O apreciere justă a problemei lexicului românesc de ori- 
gine latină trebuie să țină seamă nu de cantitatea lui, ci de 
calitatea lui, după ierarhia pe care o are în cadrul limbii, în 
economia ei. Așa a procedat acad. Al. Graur in lucrarea sa 
Fondul principal lexical al limbii române, București, 1954. 
Rezultatul a fost foarte diferit de cel obţinut de Cihac, auto- 
rul unui dicționar etimologic al limbii noastre, care afir- 
mase că numai o cincime a lexicului românesc este de origine 
latină. Acest lingvist se limitase la simpla numerotare a cu- 
vintelor româneşti înregistrate în dicţionarul său, indife- 

rent de ceea ce Hasdeu numise „circulaţia“ lor, adică folo- 
sirea lor reală în viaţa de toate zilele a vorbitorilor, impor- 
tanța lor judecată tocmai din punctul de vedere al utilității 
lor şi al locului ocupat de ele în limbă. După calculul făcut 
de Al. Graur în urma analizei lexicului fundamental, alcătuit 
din cuvinte de felul celor enumerate ceva mai înainte, pro- 
centul termenilor transmiși din latină în română este de 60, 
deci de trei ori mai mare decit cel dat de Cihac. 


Problema latinităţii lexicului românesc trebuie privită 
şi din alt punct de vedere. În 1920, Sextil Pușcariu a publicat 
studiul Locul limbii române între limbile romanice (de fapt, 
discursul său de recepție ca membru activ al Academiei Ro- 
mâne), în care acordă o atenţie specială tocmai lexicului 
limbii noastre. După ce dă o listă, destul de redusă, de cu- 
vinte latinești existente în alte idiome românice, dar absente 
in română, enumeră pe cele care s-au păstrat numai în limba 
noastră (cca 120). Această cifră, chiar dacă o primim cu oa- 
recare rezervă, este impresionantă, mai cu seamă dacă o 
raportăm la cele aproape 2000 de cuvinte transmise limbilor 
romanice direct din latină. Impresionantă însă în mult mai 
mare măsură este natura unei bune părți din acest tezaur 
lexical exclusiv românesc, judecat după noţiunile pe care le 
exprimă. De pildă: creștin<christianus, despune (vechi ro- 
mânesc) „a porunci“ <disponere, ferice<feliz, -icis, împărți 
<<impartire, împuta<imputare, purcede< procedere, sunet< 
sonitus, veșmint<vestimentum ş.a. Am ales aceste cuvinte 
ținind seamă de faptul că în alte limbi romanice ele sint im- 
prumutate din latină după ce s-a terminat procesul de for- 
mație a lor, sint așa zise neologisme, cuvinte „culte“. 


La acestea se pot adăuga altele, care, prin conţinutul 
lor, aparţin altor ramuri de activitate. Exemple: albastru < 
*albaster (neatestat, dar „cerut“ de formaţii romanice simi- 
lare), astruca (v. rom.) „a acoperi, a înmorminta“< *astrui- 
care (format de la astruere „a acoperi“), ceață<caecia, cer- 
bice<cerpiz,-icis, cerceta <eircitare, dogar <dogarius, mărgea< 
margella, nutreț<nutricium, pierzăciune<perdito,-onis etc. 

Putem fi siguri că în orice altă limbă romanică există 
situaţii asemănătoare, deşi condiţiile istorice în care s-a 
dezvoltat latina n-au fost perfect identice de la o provincie 
la alta a Imperiului roman. Cred însă că nicăieri nu s-au 
păstrat așa de multe cuvinte latinești proprii unei singure 
limbi. Faptul constituie, se pare, una dintre trăsăturile ar- 
haice ale românei. 

Nu numai limba noastră este o continuare a latinei duse 
prin cuceriri dincolo de graniţele Italiei, locul ei de baştină. 
Cum se face însă că, după constituirea ca unități de sine stă- 
tătoare, româna, franceza, italiana ete. diferă atit de mult 
una de alta, încit cine vorbeşte ca limbă maternă pe una 
dintre ele nu înţelege pe nici una dintre celelalte? Răspun- 
sul, aproximativ la început, a fost dat de mult, invocindu-se 
condiţiile istorice diferite de la una la alta în care a evoluat 
latina, de-a lungul timpului, în fiecare dintre provinciile Im- 
periului roman. Nu este vorba de condiţii istorice în sens 
strict, deci cronologie, cum au crezut unii specialişti, care 
s-au referit la cei aproape patru sute de ani scurşi de la prima 
provincie cucerită de romani (secolul al III-lea inaintea erei 
noastre — secolul al doilea al erei noastre). Este drept că 
de-a lungul acestui interval de timp latina a evoluat și, prin 
urmare, prezenta la un moment dat unele modificări absente 
mai înainte, cind au fost cucerite unele provincii, și care s-au 
transmis, deci, prin latina dusă în provinciile cucerite ul- 
terior. Este, de pildă, cazul pronumelui demonstativ, devenit 
personal, ille, al cărui dativ (ilui pt. illi clasic) se găseşte 
numai în franceză și în română (lui). Dar astfel de fapte 
sint extrem de puţine şi de aceea nesemnificative. Nu ur- 
mează însă că ele trebuie ignorate sau neglijate. 

Mult mai importante sint alte elemente pentru a ne ex- 
plica diferenţierea latinei de la o provincie la alta a Imperiu- 
lui roman. Înainte de toate, trebuie să invocăm faptul că 
populaţiile cucerite de romani și romanizate cu timpul se 
deosebeau prin limbă şi prin condiţiile de viaţă materială şi 
spirituală nu numai de la o provincie la alta, ci și, adesea, 
în interiorul aceleaşi provincii. Aceasta însemnează că fie- 
care dintre ele şi-a însușit limba în felul ei, vreau să spun cu 
deprinderile fonetice proprii. Afirmația aceasta se poate ve- 
rifica uşor de către oricine este atent la modul cum pronunță 
el însuşi sau cei din jurul lui o limbă străină. Cu excepţia 
celor care au învăţat-o cind erau copii mici, românii, chiar 
cînd cunosc perfect, să zicem, franceza, se trădează că nu sint 
francezi prin modul cum pronunță această limbă. În privinţa 
asta toţi lingviștii sint de acord: nimeni nu neagă rolul jucat 
de deprinderile fonetice ale populațiilor autohtone în evoluția 
sunetelor limbii latine pe care şi-au însușit-o. Extrem de 
greu, dacă nu chiar imposibil, este să se arate, convingător, 
care modificări fonetice ale latinei devenită română, france- 
ză etc. sint produsul influenţei exercitate de fonetismele 

limbilor autohtone. S-a discutat pînă la saturație, de pildă, 
transformarea lui u lung ( = închis) latinesc în ü, specifică 
limbii franceze şi atribuită celților, populaţia de bază a 
Galiei. În ce priveşte româna, care ne interesează direct aici, 
s-a recurs la limba geto-dacilor şi a moesilor pentru a explica . 
prefacerea lui cs în ps, a lui ct în pt (coxa >coapsă, tucta > 
luptă), precum și existenţa lui ă şi î, vocale caracteristice ale 
limbii noastre. Incertitudinea, mare și inevitabilă, în rezol- 
varea unor asemenea probleme se datorește faptului că nu 
se ştie nimic, fie și aprovimativ sigur, despre pronunţarea 
limbilor autohtome. De aceea trebuie să ne mulțumim, cel 
puţin deocamdată (2), cu ideea pe care n-o poate combate 
serios nimeni, că, din punct de vedere fonetic, limbile roma- 
nice, deşi toate, sint la origine una și aceeași, adică latina, 
au căpătat înfățișarea pe care le-o cunoaştem de la prima lor 
apariţie ca unităţi de sine stătătoare prin însușirea lor de 
către populaţiile cucerite de romani cu deprinderile fonetice 
ale limbii materne. În cazul românei, pe lingă particularită- 
țile amintite aici mai sus, ar mai fi de amintit ș provenit din 
s urmat de i (sic>și), z (apărut mai întii ca dz, păstrat pină 
azi în dialectul aromân) din d urmat de i (dicere >>zicere) ș.a. 

Mai puţin grea se prezintă situaţia elementelor autohtone 
în vocabularul limbilor romanicel. Şi aceasta, pentru că 
identificarea cuvintelor în discuţie, deşi foarte dificilă, este 
totuşi oarecum posibilă. Mai întii, prin eliminarea, în cazul 
românei, a elementelor latinești, a celor de origine slavă și 
de alte origini. Rezolvarea problemei cu ajutorul acestei 
metode are totuşi riscurile ei, din cauză că nu tot ce nu este 
latinesc, slav etc. în lexicul românesc trebuie să fie geto- 
dacic sau moesic. Și totuși sintem nevoiţi să folosim această 
metodă, pentru că nu știm nimic sau aproape nimic direct 
și exact despre limbile populațiilor romanizate, devenite 
cu vremea români. Lipsind astfel punctul de plecare propriu- 
zis al comparaţiei, s-a procedat prin analogie, adică prin 
demonstrație logică. Deoarece populaţiile autohtone din 
această zonă a Europei, unde s-au format poporul român şi 
limba lui, erau alcătuite în majoritate din triburi trace (geto- 
daci şi moesi), iar albanezii sînt, după părerea multor spe- 
cialiști, continuatorii unor grupuri etnice de aceeași origine, 


> În ce priveşte structura gramaticală, părerea oarecum generală 
a lingviștilor este că ea a rămas aceeași de la inceput, adică pur lati- 
nească, fără inliltraţii străine. 

se încearcă identilicarea unor cuvinte autohtone din limba 
noastră cu ajutorul albanezei. Printre cele aproape optzeci 
de cuvinte (după unii) sau de două ori mai multe (după alţii) 
din această categorie! există destule care prezintă asemă- 
nări izbitoare atit fonetice, cit şi semantice, cu termenii alba- 
nezi corespunzători. De pildă: barză—alb. barse „alb“, mazăre- 
alb. moSule, piezure — alb. vjedule g.a. 

O situaţie asemănătoare au, în multe privințe, cuvintele 
româneşti de origine germanică, reală sau presupusă. În 
sprijinul, teoretic, bineinţeles, al existenței unor asemenea 
elomente in lexicul limbii noastre avem existenţa, la ince- 
putul evului mediu, pe teritoriul de formare a poporului 
român, a două triburi germanice: vizigoții (care și-au avut 
reşedinţa la Nicopole de azi) şi gepizii (aceștia au trăit în 
Dacia în secolul al V-lea gi următoarele-pină la contopirea 
lor cu populaţia locală). Deşi situaţia este, în cazul acestor 
populaţii, mai favorabilă deci! în cazul geto-dacilor şi moesilor 
pentru o cercetare științifică, nu s-a putut ajunge la identifi- 
area, convingătoare pentru toată lumea, a unor elemente 
germanice în limba română. După o epocă în care specialiştii 
negau cu hotărire existenţa unor cuvinte germanice în limba 
noastră, s-a ajuns la punctul de vedere oarecum opus, în 
sensul că ele există şi chiar într-un număr relativ mare. 
Această idee apare după primul război mondial şi, cred, 
drept consecință, fie gi indirectă, a acestuia. Unul dintre 
susținătorii ei a fost romanistul Ernst Gamillscheg, autor 
al unei lucrări în trei volume (Romania Germanica), in care 
studiază influenţa germanică asupra tuturor limbilor roma- 
nice (deci şi a românei). Altul a fost compatriotul nostru C. 
Diculescu, istoric ca formaţie, care s-a ocupat într-o lucrare 
destul de voluminoasă de gepizi. Ambele lucrări au fost re- 
cenzate, în general, defavorabil, din cauza exagerărilor mai 
ales de ordin cantitativ, dar şi pentru că demonstraţia strict 
lingvistică lasă de dorit (in special în a doua). Rezultatul 
definitiv al discuţiilor a fost totuși pozitiv, în sensul că toți 
participanţii au recunoscut justeţea teoretică a ideii că limba 
română are, trebuie să aibă un număr oarecare de ele- 
mente lexicale de origine germanică, date fiind condiţiile 
istorice menţionate ceva mai sus (vecinătatea şi chiar co- 


1 Unii amatori, care, cu sau fără intenţie, suferă de „dacomanie“ 
(cum spunea, mi se pare, Kogălniceanu, pe la 1840), afirmă că toate 
sau aproape toate cuvintele românești cu etimologie necunoscută 
(citeva mii!) sint de origine autohtonă. 

existenţa populațiilor de limbă germanică şi a celor de limbă 
romanică). Mai grea, ca să nu spunem aproape imposibilă; 
este identificarea cuvintelor în discuţie, 

Cu totul alta este situaţia elementului vechi slav în limba 
noastră. Am arătat ceva mai inainte că de-a lungul celei de-a 
doua jumătăţi a secolului al VI-lea și de-a lungul intregului 
secol al VII-lea triburi slave, foarte numeroase, s-au așezat 
in Dacia (mai puţine) şi în Peninsula Balcanică, venind 
astfel in contact direct cu populaţia acestor regiuni, care se 
găsea de citeva secole in curs de romanizare, Nu mi se pare 
necesar să mă opresc în detaliu asupra condiţiilor istorice 
care au înlesnit pătrunderea cuvintelor vechi slave in limba 
populaţiei în curs de romanizare din Dacia şi Peninsula 
Balcanică. Cititorii curioşi să le cunoască de aproape pot 
consulta Istoria României, vol. 1, Bucureşti, 1960, p. 788 
și urm. (in special p. 792 — 794 şi 806 — 808). Trebuie pre- 
cizat aici numai faptul, foarte important, că este vorba de 
un proces etnologic de durată şi de largă extindere, avind 
la bază simbioza slavo-romanică. 

Elementul vechi slav al lexicului limbii noastre a fost 
studiat destul de temeinic, incepind încă de pe la mijlocul 
secolului trecut. Să vedem acum mai de aproape cum se pre- 
zintă concret situaţia. 

O serie bogată de obiecte și de noţiuni dintre cele mai 
intim legate de viaţa materială şi spirituală a omului au 
în limba noastră numiri vechi slave. De pildă: cocoș, dobitoc 
(cu sensul de „animal“), gard, grapă, haină, hrană, ogradă, 
ovăz, plug, podgorie, topor, uliţă, văzduh, zăpadă (şi sinoni- 
mul omăt); a dobindi, drag (şi sinonimul scump), a grăi, a 
iubi, a izbindi, nevastă, obraz, prieten, sărac, a sfirşi, slab, a 
trăi etc. 

Foarte numeroşi au fost într-o vreme termenii din lim- 
bajul bisericesc şi din cel administrativ, datorită faptului 
că, în ţările noastre, secole de-a rindul, biserica şi statul au 
folosit limba slavă veche, sub un aspect mai mult ori mai 
puţin specific al ei. Majoritatea cuvintelor în discuţie (mai 
ales cele cu conţinut administrativ) au dispărut cu timpul, 
drept urmare a schimbărilor intervenite în condiţiile de 
viaţă social-politică a românilor. 

Au avut loc și calcuri lingvistice, adică traduceri de cu- 
vinte slave prin cuvinte latineşti parţial sinonime, dovadă 
a intrepătrunderii, prin indivizii vorbitori, a celor două limbi 
în contact. Astfel, cuvintul de origine latină carte a căpătat 

sensul de „carte“, alături de cel vechi („document scris“), sub 
influența v. sl. kniga „document şi carte“. Tot aşa lume<lat. 
lumen „lumină“ a ajuns să însemneze ceca ce însemnează 
de multă vreme după modelul v. sl. svet „lumină; lume“. 

Numărul mare al cuvintelor vechi slave din limba noas- 
tră a avut drept urmare, între altele, detaşarea de temă a 
unei bune părți din afixele cu care erau formate, ceea ce a 
contribuit la înmulţirea posibilităţilor, deja numeroase, prin 
moştenire din latină, ale limbii noastre de a-şi îmbogăţi vo- 
cabularul cu ajutorul derivării. Acest fapt arată că elementul 
vechi slav de natură lexicală s-a integrat oarecum în însăși 
structura limbii române, dovadă a întrepătrunderii, de care 
vorbeam mai sus, a limbilor celor două populații aflate în 
simbioză. 

O bună parte din obiectele și noţiunile desemnate prin 
termeni de origine veche slavă aveau, fără îndoială, nume 
latinești, eventual (foarte rar) unul autohton înainte de venirea 
în contact a vorbitorilor de limbă latină cu cei de limbă slavă. 
Această ipoteză o impune natura conţinutului exprimat de 
cuvintele în chestiune. Cine poate afirma că populaţia romani- 
zată sau în curs de romanizare din regiunile unde a luat nag- 
tere poporul român nu vorbea de „dragoste“, de „nevastă“, 
de „prietenie“? Pornind de la această idee justă, unii lingviști 
au incercat, din fugă, să descopere cauzele concrete, pentru 
fiecare caz în parte, ale înlocuirii cuvintelor latinești prin 
sinonimele lor slave. S-a invocat adesea omonimia. Astfel 
lat. carus „scump; drag“ a avut același reflex ca lat. carrum 
„car“, dat fiind că româna a pierdut, încă din epoca latinită- 
ţii tirzii, opoziţia r-rr, precum și consoanele finale, ceea ce 
însemnează că ambele aceste cuvinte au devenit caru, şi, în 
ciuda faptului că unul era adjectiv, iar celălalt substantiv, 
într-o legătură sintactică de felul lui caru (lu ) meu omonimia 
era, evident, „insuportabilă“ şi trebuia, deci, evitată. O 
explicaţie asemănătoare a fost propusă pentru apariţia lui 
a iubi în locul lui amare: pers. I sing. a prezentului indicativ 
de la acest verb latinesc trebuia să sune dmu, adică exact 
la fel ca dmu, continuatorul, cu modificări serioase, al lat. 
habeo „a avea“. Omonimia joacă, bineînțeles, un rol important 
în viaţa limbilor, cum au arătat J. Gilliéron și mulţi dintre 
adepţii lui entuziaşti. Se pune totuşi intrebarea dacă în cazul 
lui amare a intervenit un simplu proces oarecum mecanic, 
cum este, în fond, omonimia, sau ne găsim în fața unei cauze 
profunde, produs al convieţuirii intime amintite mai sus, 

în sprijinul căreia poate fi invocat și subst. nevastă ( = fe- 
meia soţului), atit de înrudit, ca ambianţă afectivă, cu 
scump, drag și a iubi. Esistenţa unor cuvinte vechi slave în 
română se explică mai ușor şi mai convingător, recurgindu-se 
la progresul tehnic care determină înlocuirea unei unelte prin 
alta superioară, cu consecinţa, de multe ori inevitabilă, a 
înlocuirii numelui uneltei vechi prin numele celei noi. Este, 
intre altele, cazul lui plug, de origine slavă, care a înlocuit 
pe aratu (<lat. aratrum); avansul tehnic al slavilor în dome- 
niul agriculturii este o realitate în epoca de formare a po- 
porului român, cum probează şi alţi termeni agricoli, în marea 
lor majoritate, nume de unelte şi de anexe ale uneltelor. 

Influenţa slavă nu s-a terminat odată cu apariţia ro- 
mânilor ca unitate etnică închegată și de sine stătătoare. Ve- 
cinătatea directă cu popoare de limbă slavă (bulgari și sirbi 
la sud, ucraineni la răsărit) a dus, prin forţa lucrurilor, la 
relaţii economice, politice şi culturale, care s-au soldat, din 
punct de vedere lingvistic, cu o mare cantitate de împrumuturi 
lexicale reciproce. Căci nu numai românii au împrumutat 
cuvinte de la vecinii lor slavi, ci și aceştia și-au însușit din 
limba noastră o serie de termeni aparţinind, prin conţinutul 
lor, unor diverse domenii de activitate materială și spirituală. 
Nu cred necesar să mă opresc aici asupra împrumuturilor 
slave noi și mai noi. Trebuie să arăt totuși că majoritatea, 
poate marea lor majoritate, nu sint general românești, ci 
reprezintă o particularitate a graiurilor limbii noastre, si- 
tuate în vecinătatea imediată a populațiilor slave respective. 
Astfel, subdialectul moldovenesc, indeosebi partea lui nordică 
şi mai puțin cea centrală, posedă un număr mare de cuvinte 
ucrainene, după cum subdialectul muntenese propriu-zis, 
graiul oltenesc de vest şi cel bănăţean de est sint bogate in 
împrumuturi bulgărești, respectiv sirbeşti. 


Capitolul II 
FORMAREA LIMBII ROMÂNE 


Procesul de transformare a latinei orientale în română 
incepe, teoretic vorbind, imediat după cucerirea de către 
romani a teritoriului unde a luat ea naştere (vezi mai sus, p. 
10), drept urmare a simbiozei populațiilor autohtone şi a 

coloniştilor aduşi de cuceritori, vorbitori toţi ai latinei sub 
forma ei populară. Acest proces a durat mai multe secole. 
Din păcate, sfirşitul lui nu poate fi prezentat decit cu mare 
aproximație. Aceasta, din cauză că nu avem (şi nici nu putem 
avea, date fiind împrejurările) nici o indicație, fie și puţin 
precisă, în ce privește acest aspect al problemei. De aceea 
trebuie să ne mulțumim cu conjecturi, pornind de la anumite 
fapte oarecum sigure sau mai sigure. Unele sint să le zicem 
externe, altele interne. Cele dintii ni le furnizează istoria 
unor limbi romanice occidentale, cu privire la care dispunem 
de texte relativ timpurii. Este cazul Irancezei, cu Jurămintele 
de la Strasbourg (anul 842)! Se presupune că, dacă la această 
dată se vorbea franțuzește, putem spune că această limbă 
exista, ca atare, incă din secolul precedent. Așadar, latina 
din jumătatea de nord a Galiei a avut nevoie de cca 800 de 
ani spre a deveni franceză. Cam tot atita vreme li va fi tre- 
buit și latinei orientale pentru a se transforma în română, 
Cum vedem, este vorba de o ipoteză destul de șubredă. Mai 
multă incredere poate inspira referirea la evoluţia latinei 
orientale înseși, pornind de la fonetismul acesteia, aga cum 
tl cunoaștem dintr-o epocă ceva mai tirzie. Cuvintele lati- 
nești moştenite au suferit de-a lungul timpului multe și im- 
portante modificări. (Se poate spune că, dacă româna este 
altă limbă decit franceza sauitaliana, deşi toate trei continuă 
aceeaşi limbă, care este latina, faptul se datorește, înainte de 
toate, modificărilor fonetice, diferite de la una la alta.) Amin- 
tesc aici citeva mai caracteristice, De pildă: a aceentuat ur- 
mat de n sau de m -+ consoană s-a prefăcut în î (panis > 
pine, campus >cimp); e, in aceleaşi condiţii, a devenit i (ple- 
nus >plin, tempus>timp); | intervocalic>r (mola moară, 
sol, solis >>soare) ete. Cuvintele imprumutate din alte limbi 
nu prezintă nici una dintre aceste modificări fonetice, ceea 
insemnează că au fost împrumutate după ce modificările 
in discuţie nu se mai produceau. (Căci legile fonetice, cum li 
se spune — mai ales li se spunea — acestor modificări ac- 
ționează un timp mai mult ori mai puţin indelungat, după 
care işi pierd eficacitatea.) Cele mai vechi imprumuturi sint 
cele slave din epoca simbiozei slavo-romanice, care, cum am 
văzut în capitolul precedent, a început în a doua jumătate 


10 franceză aproximativă, destul de apropiată de latină şi ase- 
mănătoare, mai mult decit s-ar fi aşteptat, cu provensala (din sudul 
Franței). 

a secolului al VI-lea și in secolul următor. Aceste impru- 
muturi n-au suferit transformările fonetice menţionate mai 
inainte, fiindcă acțiunea lor încetase în momentul cind cu- 
vintele respective au fost imprumutate. Acest moment, care 
este, în realitate, o serie de momente, adică o epocă, nu 
incepe însă in a doua jumătate a secolului al VI-lea (vezi aici 
mai sus), din cauză că simbioza slavo-romanică, pentru a-şi 
produce efectele de ordin lingvistic, a avut novoia de o du- 
rată, care nu poate fi precizată, dar este de presupus că a 
fost destul de indelungată. În orice caz, putem presupune, 
fără riscul de a greși, că spre sfirșitul secolului al VI-lea şi 
de-a lungul celui următor simbioza slavo-romanică iși va fi 
produs efectul lingvistic, care este limba română, idiom ro- 
manic de sine stătător, diferit de latina pe care totuşi o con- 
tinua, ca şi de celelalte limbi romanice, cu care are comun 
elementul de bază, latina. S-a discutat mult, într-o vreme, în 
legătură tocmai cu epoca, aproximativă, în care s-a încheiat 
simbioza slavo-romanică, situaţia următoarelor cuvinte ro- 
mânești: jupin, smintină, stăpîn, stină şi stincă. Lingviștii 
s-au oprit pe de o parte la prezenţa, în toate, a unui î accen- 
tuat, iar pe de alta la sensul lor, care ne trimite la apupuția 
străveche a românilor: păstoritul. Existenţa în slava veche 
a unor cuvinte perfect corespunzătoare celor româneşti, atit 
fonetic, cit şi semantic, a determinat pe unii lingviști să le 
considere drept imprumuturi slave. Contra acestei păreri 
s-a obiectat, mai intii prezenţa lui î în locul lui d, care în 
toate celelalte imprumuturi vechi slave se păstrează (hrană, 
rană, strană), și apoi semantismul lor, care ne trimite la păs- 
torit, domeniu de activitate în care există aproape numai 
termeni moşteniţi (din latină sau din limba populațiilor au- 
tohtone). De aceea s-au propus etimologii pornind de la 
aceasta din urmă, în general puţin sau deloc convingătoare. 
Al. Rosetti susține originea lor slavă, propunind o explicaţie 
pur fonetică (structura silabei vechi slave cu d + n). Eu m-aş 
gindi la o explicaţie cronologică: dat fiind numărul mare al 
imprumuturilor de acest fel, este evident că ele s-au produs 
de-a lungul unei epoci întregi şi că cele cinci cuvinte menţio- 
nate mai sus au fost printre cele dintii imprumutate, pe 
vremea cind legea fonetică d + n>i acţiona încă. 


În paginile precedente am dat un număr de exemple care 
arată cum s-au modificat din punct de vedere fonetic o se- 
rie de cuvinte latinești moştenite. Lista trebuie imbogăţită 
cu altele, spre a ne face o idee despre aspectul fonetic al 

limbii noastre Ja inceputurile ei de existență ca idiom ro- 
manic de sine stătător. De altfel, acest aspect se păstrează, 
în cazul cuvintelor vechi, pină în momentul de faţă aproape 
neschimbat. Să vedem acum și alte trăsături caracteristice. 
În vocalism avem apariţia lui ă şi î, necunoscuți limbii latine. 
După unii specialişti am avea a face cu sunete din substrat, 
cum se spune adesea limbii populațiilor autohtone (pornin- 
du-se de la strat,care este limba latină, elementul de bază al 
românei). Se invocă în sprijinul acestei păreri existenţa 
unei vocale identice sau foarte asemănătoare cu & în limbile 
balcanice (bulgara și albaneza)i. Rom. & provine dintr-un 
a latinesc neaccentuat (casă<casa) şi dintr-un e latinesc, pre- 
cedat de consoane labiale (mă-<lat. me, păr<pirum, cu i >e) 
ş.a. Acestei epoci îi aparţine şi diftongarea lui e accentuat, 
cînd în silaba următoare se află un d sau un e: (să) creadă 
<credat, meargă<mergit ş.a. Avind în vedere că fenomenul 
există şi în dialectele românești din Peninsula Palcanică, 
trebuie să-l considerăm datind din vremea cind limba noas- 
tră nu se diversificase în dialectele pe care i le cunoaștem mai 
tirziu. 

În domeniul consonantismului avem africatizarea lui 
d,t,c,g urmaţi de e sau i: dicere>(d)zicere, terra >((e)ară, 
cera >ceară, gemere >geme(re) ete. Grupurile cl şi gl au de- 
venit X, respectiv ¢ prin fazele cl, gl: clamare >chema (re), 
glacia gheaţă ş.a. 

Cele mai numeroase și (unele) mai importante modificări 
fonetice s-au produs, cum am arătat în capitolul precedent, 
încă din epoca latină propriu-zisă. Faptul că ele au fost mai 
mult ori mai puţin generale ca răspindire geografică şi de a- 
ceea reprezintă trăsături caracteristice şi ale altor continu- 
atoare ale latinei nu insemnează că încetează de a mai fi 
astfel şi pentru a noastră. Comparaţia o facem pornind de la 
limba de bază ca să ajungemla română. Este metoda jisto- 
rică propriu-zisă, care se impune ori de cite ori se urmăreşte 
evoluţia unui idiom oarecare. Fiecare are istoria lui proprie, 
chiar dacă anumite fapte, mai numeroase ori mai puțin nu- 
meroase, se intilnesc și în alte limbi înrudite genealogic. 
Trimiterea la cele arătate în capitolul precedent este va- 
labilă şi pentru celelalte compartimente ale limbii, care sint 
morfologia (mai bine zis mortosintaxa) și lexicul. 


1 În ce priveşte pe f, se admite, în general, că provine dintr-un d 
(la fel oarecum cu e>i). 

Ar mai fi de adăugat o serie de fapte din domeniul mor- 
fologiei (sau al morfosintaxei), care au apărut pentru prima 
oară în epoca aici în discuţie, ca urmare a influenţei, reale 
sau presupuse, a limbii vechi slave. 

În flexiunea substantivului a apărut vocativul feminin 
în -o0, necunoscut limbii latine. Unii lingviști au crezut că 
aceeaşi origine are și vocativul masculin în -e, deși latina 
poseda o asemenea formă la substantivele declinări! a doua 
(v. mai sus, p. 14). Teoretic se poate admite că vocativul 
moștenit a fost întărit de cel vechi slav: existența lui -o la 
feminine a putut interveni, dată fiind identitatea cazuală 
(tot vocativ), în paradigma masculinului, suprapunindu-se 
peste desinenţa latinească identică cu cea slavă. 


După cum se știe, multe substantive masculine (de obi- 
cei nume de fiinţe umane în sens larg) au și un vocativ în 
-le: băiatule (alături de băiete), Ionescule ete. Şi pe acesta l-au 
socotit unii drept produs al influenței vechi slave, dar fără 
temei serios, ca şi la -e, cum am văzut mai sus. Aici mai in- 
tervine un obstacol: în bulgară -le se întilneşte și la sub- 
stantive feminine. Rom. -le este, de fapt, -e alipit la nume 
de persoană terminate în -u (Jancu, Radu), care a fost sim- 
tit ca articol enclitic (cf. grafii de felul lui Radul) şi a dat 
naştere lui -ule. 

Alte fapte morfologice, combinate, parţial, cu derivarea 
şi cu sintaxa, de origine veche slavă ne intimpină la numera- 
lul cardinal. Este vorba, mai întii, de formarea numeralelor 
de la 11 la 19 inclusiv, pornindu-se de la primele nouă urmate 
de zece, de care se leagă cu ajutorul lui spre (unsprezece etc.) 
<lat. super „deasupra, peste“, după model slav (jedini na 
desete). Celălalt fapt priveşte numeralele 20-90: zece este tra- 
tat ca substantiv și, fiind precedat de „doi“, „trei“ etc., capă- 
tă forma de plural (zeci), exact ca în v. sl. dăva deseti. 


Și flexiunea verbală românească datorește unele inovaţii 
(faţă de cea moştenită) influenței slave. Avem, în primul 
rind, îmbogățirea semantică a diatezei relexive. Cea mai 
importantă- noutate față de latină este folosirea formei 
reflexive cu valoare de pasiv: orice abatere de la lege se pe- 
depsește; Eminescu s-a născut în anul 1850. Se mai atribuie 
influenţei slave vechi apariţia viitorului anterior (cînd pei 
veni la mine, eu voi fi terminat pregătirea călătoriei noastre) 
şi a condiţionalului perfect (cu valoarea imperfectului in- 
dicativ în propoziţiile introduse prin dacă: dacă aș fi știut 
că gii... = dacă știam că vii...). 

Un loc aparte în formarea limbii române ocupă derivarea 
de cuvinte noi cu ajutorul prefixelor și sufixelor vechi slave. 
Numărul mare al cuvintelor slave din limba română în preaj- 
ma apariţiei ei ca unitate de sine stătătoare le-a creat o si- 
tuaţie asemănătoare cu a celor latinești din punctul de ve- 
dere al contribuției lor la imbogăţirea vocabularului prin 
mijloace proprii. În numeroase cazuri exista un derivat 
cu prefix sau sufix alături de cuvintul care servea drept 
temă a derivatului. De pildă: v. sl. (ne)milostivit >rom. (ne) 
milostiv și altele asemănătoare au dus la derivarea cu ne- de 
Ja teme latineşti, ca nebun<bun, netot<tot ete.; după v. sl. 
dijakonitsa, alături de masc. dijakoni >rom. diacontiță) ş.a. 
s-au format portăriță<portar ş.a. Modelul ca atare exista 
deja în limbă, graţie cazurilor similare de origine latină, de 
ex. aurar<aurarius, alături de auraurum ete. 

Iată principalele prefixe şi sufixe slave din această epocă 
(primele, puţin numeroase și, în bună parte, neproductive): 
ne- (vezi aici mai sus), po- (ponegri), pre- (a preface, a pre- 
lucra etc.),: răs-i(răsuci). Sutixele sînt mult mai numeroase: 
-ac (crudac<erud), -că (puică<pui), -an (lungan<lung), 
-anie (petrecanie), -aş (codaș), -eală (împărțeală), -ean (apu- 
sean), -ei (Știrbei), -elnic (indoilenic), -enie (curăţenie), -ef 
(măre|), -ic (arom. bărbatic), -ice (pădurice), -ici (cor- 
bici), -ină (stupină), -iş (acoperiş), -işte (porumbiște), -iță 
(linguriţă), -iv (uscăţiv), -nic (datornic), -u- (sufix verbal: 
a căpătui), -uş (bărbătuș). 


Capitolul III 
EPOCA ANTELITERARĂ A LIMBII ROMÂNE 


După cum am arătat în capitolul precedent, româna 
exista în secolul al VIII-lea ca unitate lingvistică distinctă, 
în sensul că, deși continua limba latină, suferise modificări, 
multe și importante, care o deosebeau, în general, de limba 
ei de bază şi totodată de limbile romanice occidentale, şi 
acestea, continuatoare ale latinei. În ce privește data, care, 


1 Există şi un răs- de origine latină (< re- + ex-), de ex. răsări, 
cu care nu se confundă omonimul slav, din cauză că fi ecare are valoarea 
lui semantică, diferită de a celuilalt. 

în condiţiile istorice de atunci, nu poate fi decit aproxima» 
tivă, lingviştii nu sînt toţi de acord. Unii împing această 
dată cu două, trei secole inapoi, iar alţii, ţinind seamă nu= 
mai de Dacia, afirmă că româna există încă din momentul 
cuceririi de către romani a acestei provincii. 


Odată constituită în linii mari ca unitate lingvistică 
propriu-zisă, limba română a continuat, cum nu se putea 
altfel, să evolueze, să sufere influenţe din partea limbilor 
popoarelor cu care vorbitorii ei au venit în contact direct, 
datorită vecinătăţii. Un loc important îl ocupă limbile ma- 
ghiară şi bulgară, atit ca extindere teritorială, cît și ca inten- 
sitate a influenţei lor. Din maghiară dacoromâna! are cuvinte 
ca următoarele: aprod, a bănui, belşug, bir, a bintui, a chibzui, 
chin, chip, dijmă, a [ăgădui, fel, gazdă, gînd, heleșteu, hotar, 
ilu, imaș, lăcaş, a locui (cu o pentru ă sub influenţa lui loc), 
meşter, neam, oraș, puşcă, sălaș, a tăgădui, vamă, viteaz ș.a. 

Influența maghiară s-a exercitat și în domeniul formării 
cuvintelor, aşadar într-un aspect al structurii limbii noastre: 
-tşag, în furtișag, cu varianta -eșaz, în feleşag; -șug, în bete- 
şug, meșteșug (meşter +- -șug); -uș, în bătăuș, cărăuş etc., 
-ălui, în prețălui (preţ) etc. Nu pare a fi străină de limba 
maghiară, cel puţin în unele cazuri, apariția sufixelor -aș, 
-eş și -ăş, existente însă și în slavă şi atribuite, în general, 
influenţei acesteia. 

Deoarece condiţiile istorice care au dus, în mod firesc, 
la împrumuturi maghiare în limba noastră au continuat să 
existe și în epocile următoare, insemnează că acest proces 
nu se termină niciodată. Mai degrabă, dimpotrivă, dar, din 
punct de vedere geografic, limitat, cantitativ vorbind, la 
tinuturile de peste munţi, unde românii şi maghiarii convie- 
țuiesc de foarte multă vreme. De aceea, elementele lexicale 
de origine maghiară ale limbii noastre alcătuiesc două stra- 
turi: unul vechi, mai subţire cantitativ, dar puternic ince- 
tăţenit, căci aparține limbii române comune, altul mai nou, 
dar mai gros, cel puţin pînă la unirea Transilvaniei cu Ro- 
mânia Veche (1918), limitat la graiurile românești de peste 
Carpaţi și supus, în mod inevitabil, după acest eveniment 
epocal, la o reducere numerică treptată. 

O. situaţie întrucitva asemănătoare are elementul de 
origine buigară al limbii române. În capitolul precedent am 


1 Celelalte dialecte româneşti nu posedă elemente de origine 
maghiară. 

prezentat suprastratul slav! ca parte constitutivă, cel puţin 
intr-o anumită măsură, a limbii noastre. Influența bulgară 
este un fel de continuare a celei vechi slave. Și aceasta, in 
primul rind, din cauza marii lor asemănări. Se ştie că unii 
slavişti au considerat vechea slavă drept veche bulgară, şi 
chiar cei care combat această părere, recunosc, prin forța 
lucrurilor, că intre cele două limbi există apropieri numeroase 
şi importante, absente în cazul altor limbi slave, oricare ar 
fi ele. La aceasta se adaugă faptul că pină într-o epocă apro- 
piată de a noastră influența bulgară s-a exercitat asupra 
limbii române considerată în întregimea ei. Deci şi aici două 
straturi, întocmai ca la influenţa maghiară (vezi mai sus), 
cu deosebirea că aici stratul nou este mai subţire decit cel 
vechi, din cauză că contactul dintre vorbitorii de limbă ro- 
mână și cei de limbă bulgară a fost mai redus, atit ca terito- 
riu, cit și ca condiţii de viaţă. 

Mult mai slabă este influenţa limbii sitbe (sau sîrbo-croate, 
cum i se spune adesea), atit ca extindere teritorială, fiind li- 
mitată, în linii mari, la vestul Olteniei și la Banat, cit şi ca 
număr de cuvinte. Convieţuire propriu-zisă româno-sirbă 
a existat şi continuă să existe numai în Banat, dar și acolo 
in proporţii reduse. O asemănare cu situaţia constatată la 
influenţa maghiară şi la cea bulgară se constată şi aici, în 
sensul că avem două straturi; unul mai vechi și mai res- 
trins, altul mai nou şi mai extins. 

În nordul Moldovei (şi în Bucovina) graiurile locale au 
fost influențate de limba ucraineană. Condiţiile istorice au 
fost acolo asemănătoare, în linii mari, cu cele din graiurile 
muntenești de-a lungul Dunării, influențate de bulgară. 
Vorbitorii acestor două limbi au fost nu numai direct înve- 
cinaţi, ci şi amestecați într-un număr de localităţi. (Cf. 


Graiul nostru, vol. I, Bucureşti, 1960, p. 158, 168.) De astă 
dată informaţiile noastre sint şi mai numeroase și mai pre- 
cise, cum rezultă din cele prezentate de mine în Rumänische 
Toponomastik, Bonn-Leipzig, 1924—1926, p. 242 şi urm. 
Alte influenţe pe care le-a suferit româna în această epocă 
aparţin limbilor greacă şi turcă. Spre deosebire de cele amin- 
tite aici mai sus, aceste influenţe s-au exercitat de la dis- 
tanţă. Căci în ţările noastre n-au trăit decit individual și în- 
timplător greci şi turci. (Acestora din urmă li se interzicea 


1 Ceea ce s-a suprapus peste fondul latinesc, care reprezintă stratul. 

să se stabilească în Muntenia şi Moldova prin tratatele in- 
cheiate de ele cu Poarta Otomană, puterea lor suzerană.) 
A lipsit de asemenea şi vecinătatea geografică. În ce priveşte 
elementele grecești, toate de ordin lexical, împrumutate de 
română, ele datează, aproximativ, din secolul al VII-lea, 
cînd începe epoca medie a limbii greceşti (i se mai spune și 
bizantină) şi merg, în continuare, multe secole. Pină nu de 
mult, specialiștii separau împrumuturile greceşti dintre 
secolul al VII-lea şi al XV-lea de cele realizate după căde- 
rea Constantinopolului sub turci (anul 1453), “cu termenii 
de atunci, elementele bizantine sau medio-grecești, de cele 
neogreceşti. S-a renunțat, se pare, la această distincţie din 
cauza dificultăţilor de a caracteriza, fie și cu aproximaţie, cele 
două categorii. Căci se vorbeşte acum de cuvinte neogrecești 
(în opoziţie cu cele vechi grecești), împrumutate în limba 
română cu începere din sceolul al VIII-lea și pină aproape 
de zilele noastre. 

În ce priveşte influenţa turcă, situaţia se prezintă cu 
totul diferit de ceea ce am constatat pină aici. Împrumuturile 
respective s-au produs pe cale exclusiv politică, avind la bază 
relaţiile dintre cele două principăte româneşti şi puterea lor 
suverană, care a fost, încă de la începutul secolului al XVII- 
lea, Imperiul otoman. Aceste date arată că în epoca de 
are ne ocupăm în acest capitol, influenţa turcă propriu- 
zisă nu s-a putut produce decit intr-o măsură extrem de li- 
mitată, A lipsit, în primul'rind, timpul necesar pentru aceas- 
ta. În ipoteza că unele cuvinte, foarte puţine, de origine 
turcă au intrat în limba noastră înainte de primele decenii 
ale secolului amintit, ele trebuie să fi venit prin intermediul 
unei limbi balcanice (bulgara, de pildă). Lucrurile se compli- 
că însă și altfel. Turca propriu-zisă sau osmanlie face parte, 
din punct de vedere genealogic, din familia limbilor turcice, 
impreună cu pecenega și cumana, ai căror vorbitori au tre- 
cut, iar unii chiar au trăit un timp prin ţările noastre, lă- 
sind urme, puţine şi superficiale, în limba lor. Problema a 
fost studiată în totalitatea ei de Lazăr Şăineanu în Influența 
orientală asupra limbei şi culturei române, 2 volume, Bucu- 
reşti, 1900. 

Despre limba română din această epocă nu știm nimic 
direct. Aceasta nu însemnează insă că ea n-ar fi fost folosită 
Și în scris, cel puţin în relaţiile particulare dintre vorbitorii 
ei, precum și în unele acte, cu caracter tot particualar (vin- 
zări, cumpărări, donaţii ș.a.). În secolul al XV-lea, după 

apariţia primelor manifestări de ordin religios care urmăreau 
impunerea unor concepţii reformiste, trebuie să se fi făcut 
traduceri de texte „sfinte“ în limba română. În capitolul 
următor vom vedea că primele tipărituri (secolul al XVI-lea) 
au la bază manuscrise din secolulul precedent. Avem 
știri indirecte, și anume apariţia unor cuvinte și nume pro- 
prii românești în limbile popoarelor vecine. Căci contactul 
românilor cu acestea a avut drept consecință nu numai, 
cum am arătat mai sus, împrumuturi maghiare, ucrainene 
ete. în română, ci şi invers, cum nu se putea altfel în aseme- 
nea împrejurări. O listă bogată de împrumuturi româneşti 
în limbile amintite sau într-o limbă slavă, după caz, dă AI. 
Rosetti, Istoria limbii române IV, V, VI, București 1966, 
p. 116-122, 125-130. Acest material lingvistic românesc a 
fost cules și din acte oficiale, scrise în ţările vecine, fie în 
latină, fie în maghiară sau într-o limbă slavă. Deşi puţin 
numeros, acest material este suficient pentru a ne face o 
idee, în general justă, despre aspectul limbii noastre de-a lungul 
acestei epoci. Se poate spune că ea nu diferă aproape prin 
nimic de limba din secolul al XVI-lea, pe care o cunoaştem 
bine, din texte românești propriu-zise. Constatarea nu tre- 
buie să ne surprindă. Secolele, numeroase, care au trecut de 
la apariţia românei ca idiom de sine stătător au insemnat 
evoluţia ei firească în direcţia indicată încă de tendinţele 
latinei orientale care i-a dat naștere. 
= 


Capitolul IV ` 
LIMBA ROMÂNĂ VECHE (SEC. XVI—XVHI) 


Primele atestări scrise, în sensul de texte propriu-zise, 
indiferent de conținutul gi dimensiunile lor, datează de la 
începutul secolului al XVI-lea. Că limba noastră a fost fo- 
losită în scris și în secolul precedent recunosc astăzi toți 
cercetătorii. Este vorba, bineînțeles, de acte cu conținut, 
în general, economic. Există citeva mențiuni absolut sigure. 
În 1495, primăria oraşului Sibiu a plătit un fiorin unui preot 
român pentru redactarea unei scrisori româneşti. Cu ciţiva 
ani mai înainte un boier român scrie, în slavonă, unor cetă- 
țeni din Brașov folosind, în formula de adresare, cuvintul 
bunilor (în locul sl. dobrem). În sfirşit, se pomeneşte tra- 

ducerea din română în polonă a jurămintului original făcut 
în 1485 la Colomea de Ștefan cel Mare regelui Cazimir -al 
Poloniei. În ipoteza, verosimilă, că primele traduceri de 
cărți religioase în limba română sint produsul influenţei 
husite, se pot adăuga şi textele respective, folosite mai tir- 
ziu (în secolul al XVI-lea) de către Coresi pentru tipărirea 
lor. | 
Cel dintii text propriu-zis scris româneşte şi transmis 
nouă pină astăzi este Scrisoarea boierului Neacşu din Cimpu- 
lung adresată primarului oraşului Braşov Hanăş Begner 
(1521). O reproduc aici, în vederea studierii ei, după Al. 
Rosetti — B. Cazacu, Istoria limbii române literare, Bucureşti, 
1961, p. 60: Mudromu i plemenitomu cistitomu i b[oJgom 
daravannomu župan Hanăș Begner ot Braşov mnog [0] zdra- 
vie ot Neakșul ot Dlăgopole. I pak dau știre domnietale za lucrul 
turcilor, cum am auzit eu că înpăratul au eșit den Sofiia şi 
amintrea nu e, și se-au dus în sus pre Dunăre. I pak să știi 
domniiata că au venit un om de la Nicopoe de mie me-au spus 
că au văzut cu ochii loi că au trecut ceale corabii ce ştii și dom- 
niiata pre Dunăre în su s.l pak să ştii că bagă den toate orașele 
cite 50 de omin să fie în ajutor în corabii. X pak să știi cumu 
se-au prins neşte meşter den Ț|a)rigrad cum vor treace aceale 
corabii la locul cela strimtul ce știi şi domniiata. | pak spui 
domnietale de lucrul lu Mahamet beg cum am auzit de boiari 
ce sint megiaș şi de genere-miu Negre cumu i-au dat înpăratul 
slobozie lu Mahamet beg pre io-i va fi voia pren Teara Rumâ- 
nească iară el să treacă. Ipak să știi domniiata că are frică mare 
și Băsărab de acel lotru de Mahamet beg mai virtos de domniele 
vostre. I pak spui domnietale, ca mai marele miu de ce am în- 
jeles și eu. ku spui domnietale, iară domniiata ești înţelept şi 
aceste cuvinte să ţii domniiata la tine, să nu ştie umin mulți, şi 
domniele vostre să vă păziţi cum ştiţi mai bine. I blog] te 
veselit, aminii: Cuvintele subliniate sint slavonești. Ele 
reprezintă un [el de formule consacrate în stilul epistolar şi 
de aceea sint respectate şi atunci cind textul scrisorii este 
românesc, Trăducerea lor este: „Înţeleptului şi cinstitului 
și de dumnezeu dăruitului jupin Hanăş Begner din Braşov 
multă sănătate de la Neacşul din Cimpulung. Și iarăşi. Și 
dumnezeu să te veselească, amin.“ 


Pentru a înlesni cunoaşterea limbii. noastre din secolul 
al XVI-lea şi posibilitatea de a compara aspectele ei din 
mai multe regiuni ale Daciei, reproduc una dintre Scrisorile 
de la Bistriţa, publicate de Al. Rosetti în Grai şi suflet II, 

3 — Istoria limbii române (pe-nţelesul tuturora) 


1925 — 1926, p. 232-233: „Scriem închinăciune și multă să- 
nătate domnului Budaki Ienăşu, birăul de cetatea Bist {r]- 
ițeei şi prăgarilor și prăcălabului și la tot svatul domnitale. 
După acea ne rugăm domnilor voastre să faceţi bine să nu se 
opredscă oamenii și neguțătorii prin pări şe pren datorii, că 
acmu, cu mila lui dumnădzău, să fie Măria lui Craiu sănătos 
şi domnu nostru Ștefan Vodă, iaste o țară ca [allaltă. Cine va 
avea pără de oamenii de ceasta parle, noi vrem trimite la dom- 
neavostră, să-i legiuiți domneavostră, ai domnilor voastre vor 
avea leage la domnu nostru și la noi. Si așijdere ne rugăm dom- 
nilor voastre de răndul lui Tănasle] dela noi, ce-l păreaște 
Micula de Maer. Noae ne pare că n-are vinţă], că l-au prinsu 
cinea-u fos vornic atulnlce, anume Cozma. S[ă] are vro pagubă, 
să-și întreabe că musul, că domneavoastră unde veți. trimite 
la treaba domnilor voastre, lui i cautăvascolta. Acel om anume 
Pănasțe] de Căm[puljlungu, elu a mărsu de nevoe cu acel boia- 
ren ce au fostu vornic atunce, dë are vro pagubă Micula, să-și 
intreabe cu acel vorni[e]. Acea[sta] ne rugâm domnilor voastre, 
noi încă vom fi cu slujbă domnilor voastre. Și să dea dumnă- 
dzău să fiţi domneavoastră sănătos, amin.“ (Cimpulung - Mol- 
dova, an. 1595.) i 

Impresia generală pe care o face acest text este că 
seamănă, în linii mari, cu Scrisoarea lui Neacşu. Pare, și 
chiar este, superior din punct de vedere stilistic: conţinutul 
se referă la o problemă ceva mai complexă, ceea ce a impus 
folosirea unui vocabular mai bogat şi a unei sintaxe mai va- 
riate. Altfel, atmosfera generală, produs al psihologiei celui 
care a redactat-o, precum şi al condiţiilor exterioare care 
i-au dat naștere, nu diferă prin nimic esenţial de ale 
celeilalte. În ce priveşte limba, deşi aparține unei regiuni 
situate la mare distanţă de cealaltă, nu constatăm decit 
deosebiri de amănunt. Aceste două texte dovedesc foarte 
convingător că limba noastră era, cum este și astăzi, cit se 
poate de unitară, atunci chiar mai unitară, datorită condi- 
țiilor istorice existente în secolul al XVI-lea. 

Să vedem acum particularităţile specifice ale acestei 
de-a doua scrisori. Păstrez ordinea în care apar in text: 
„„. Dirăul de cetatea Bist[r]iţeei (genitivul exprimat prin! de 
ca în toate limbile romanice și desinenţa ei ataşată la forma 
de genitiv Bistriţe, de fapt Bistriţă, cu -ă>e sub influența 
lui e următor); să nu să oprească (să<lat. se, care, în secolul 
al XIX-lea, sub influența latinismului, a înlocuit pe să); 
dumnădzău (cu ă pentru e de mai tirziu, produs şi acesta al 

latinismului); pără de oamenii (pentru de la sau din partea...); 
vrem trimite (viiterul vechi, cu forma iniţială a auxiliarului, 
care se confunda cu aceea a lui a vrea predicativ); ne rugăm 
„„„de răndul lui Tănas[e] (de = cu privire la); s[ă] are vro pa- 
gubă (să-<lat. si „dacă“); nusul (să-și intrebe că nusul), for- 
mă articulată a lui nus, varianta lui îns, cind acesta e pre- 
cedat de prepoziţii, în special cu (in text că = cu scris co); lui 
1 caută: ascolta (cf. construcţia, actuală, destul de frecventă 
in vorbirea familiară și populară din Muntenia, cată să 
aflăm „trebuie să aflăm“); acel om... de Căm[pul)lungu (de 
= din), dă are vro pagubă (de == dacă). Citeva fapte de 
grafie: prăgarilor şi prăcălabului (pentru păr-, singura reali- 
tate fonetică); svatul (so pentru sf sub influența slavului 
svjat); şe (pentru și); noae (pentru nouă); cinea-u fos vornic 
(pentru fost); domneavoastră (pentru dumneavoastră, care 
apare mai jos); sănătoș (pentru sănătoși, cu ş dur moldo- 
venesc). í 

Prima constatare pe care o face un contemporan al nostru 
de astăzi citind aceste două scrisori este că limba română avea 
în secolul al XVI-lea un aspect, în general, foarte asemănător 
cu cel actual, cel puţin în trăsăturile ei fundamentale. Toto- 
dată rămîne cu impresia că autorii minuiau cu oarecare greu- 
tate limba lor maternă in scris, şi aceasta, evident, din cauză 
că le lipsea deprinderea. Așa trebuie explicate în prima 
scrisoare unele grafii greşite, de pildă: loi (cu ochii loi) în loc 
de lui (cf. mai departe lu: lucrul lu Mahamet); umin (umin 
mulți) pentru oameni (cf. şi omin: 50 de omin); tote (den tote 
oraşele); vostre (domniele vostre). Cred că lipsa de deprin- 
dere a scrisului l-a determinat să „analizeze“, cind scria, cu- 
vintele în litere izolate, nu în silabe, şi de aceea „uita“ cite- 
odată să le scrie (cf. tote, vostre). În acest sens vorbeşte și 
Trigrad (pentru Țarigrad)!. În alte cazuri a intervenit şi 
confuzia intre ele a unor vocale asemănătoare. Aşa imi explic 
eu loi pentru lui și umin pentru omin (apare şi acesta, cu o în 
loc de 04), genere-miu pentru ginere-miu, domniele vostre 
pentru domniile voastre. Cele mai multe să le zicem abateri 
au la bază fapte de limbă propriu-zise, pe care le putem în- 
tilni şi astăzi în aceleaşi condiţii. Le inregistrez în ordinea 
lor din text: domnietale (cu -e-<ei, prin absorbirea lui i 
semivocaălic de către vocala plină care il precedă); boiari în 


LLa tel Nicopoe pentru Nicopole. 

loc de boiarii (forma articulată cerută de pronumele. re- 
lativ ce care urmează); meșter pentru meșteri (neşte meşter ), 
megiaş pentru megieși, la fel umin (şi omin) pentru oameni, 
unde absența lui -i, care, de fapt, nu-i un fonem propriu- 
zis, ci numai semnul grafic al înmuierii consoanei precedente, 
este mai uşor de înţeles și de explicat. 

Un număr relativ mare de forme își păstrează, din punct 
de vedere fonetic, aspectul lor originar, dispărut cu vremea: 
den (din); pre (>pe); corabii (>corăbii); neste (>nişte); 
treace (trece), aceale (>acele); au venit (pentru a venit) un 
om; pre io-i va fi voia (pentru iu-i „unde“, dispărut cu vre- 
mea); pren (pentru prin); aceaste (pentru aceste). Un exemplu 
interesant este cum, care apare şi sub forma cumu. Acest 
dublet arată clar lupta dintre cele două aspecte fonetice, 
care se termină (începuse deja) cu victoria lui cum, prin dis- 
pariţia lui -u, caracteristică, de altfel, pentru toate cuvintele 
cu -u în condiţii similare. | 

Întilnim şi construcţii sintactice învechite: propoziţii 
completive introduse prin cum (dau ştire ... cum am auzit 
Că ...); de ca element de legătură a unei propoziţii subordo- 
nate de regenta precedentă (au venit un om ... de mie me-au 
spus)!; articularea atributului adjectival legat de substantiv 
prin cel (locul cela strimtul), existentă şi astăzi în vorbirea 
populară şi familiară muntenească; de în locul lui de la 
(cum am auzit de boiari ce sint megiaș). 


Cuvinte cu sensuri dispărute în secolele următoare: lucru 
„acțiune, faptă“ (spui domnietale de lucrul lu Mahamet beg); 
a ținea „a nu divulga, a păstra secretul“ (aceaste cuvinte 
să ţii domniiata la tine). | 

Lipsa de deprindere a scrisului, invocată aici mai sus, 
explică mai ales atmosfera stilistică, dacă-i pot spune aşa, 
a textului, stingăcia autorului. Din acest punct de vedere 
nu s-a schimbat nimic esenţial pînă în zilele noastre, binein- 
ţeles la oamenii lipsiţi de instrucţiune sau cu una extrem de 
modestă. Sint în situaţia, oarecum fericită pentru demon- 
straţia necesară discuţiei, de a reproduce citeva scurte pasaje 
din scrisori primite de mine de la o rudă foarte apropiată, 
care a urmat acum 60 și ceva de ani cursurile şcolii elementa- 
re şi a rămas pentru tot restul vieţii cu ce a învăţat atunci 


„4 De are aici valoarea lui care. Construcţia există și astăzi în vor- 
birea populară și familiară muntenească. Pentru ultimul aspect, cl. 
schiţele comice ale lui Caragiale. l 

în ce priveşte expunerea în scris a ideilor: „,... eu mai îndrăz- 
nesc la matale şi te rog frumos; cu toată rușinea mai ajutămă 
și pe mine cu cit poți matale ... Chiţa mă mai îngrijăşte, cei- 
lalți are nevoele lor. Gheorghe este cu greutăţile lui, dă în fiecare 
lună 800 lei la internat ...* (7 noiembrie 1981); „... eu îţi mul- 
juumesc frumos și bodaproste de ajutoru și pomana care o faci 
cu mine că sunt și eu saracă şi înăcăjită, cit trăieşti nu mă 
uita“. Aceste citate mi se par elocvente. Ele justifică afirma- 
ţia, făcută mai înainte, despre „atmosfera stilistică“, foarte 
asemănătoare cu aceea din Scrisoarea: lui Neacșu şi care 
are aceesşi cauză (stingăcia autorului nedeprins cu folosirea 
în scris a limbii sale materne). Și unele fapte izolate vorbesc 
în același sens: nevoele (la fel cu domniele din textul prece- 
dent); de în locul altor prepoziții, aici în locul lui pentru 
(mulțumesc de ajutoru...), dincolo, în locului despre (spui 
domnietale ... de ce am înțeles). 


În secolul al XVI-lea apar primele texte românești tipă- 
rite. Este vorba de tipăriturile diaconului Coresi, toate cu 
conţinut religios şi traduse din limba slavonă, limba oficială 
a bisericii (și a statului) la români, considerată drept a 
treia limbă „sfintă“ alături de predecesoarele ei, care au fost 
greaca și latina. | 


Traducerea unor cărţi „sfinte“ într-o limbă vie, actuală 
pentru epoca aceea, însemna 0 adevărată revoluţie. Aşa 
a fost socotită această acţiune, care a început încă din seco- 
lul al XV-lea. Specialiştii care s-au ocupat de această pro- 
blemă au propus diverse explicaţii. Iată-le, pe scurt. Unii 
au invocat cauze interne: societatea românească ajunsese, 
în mod firesc, prin evoluţia ei, la un stadiu de dezvoltare 
care impunea folosirea limbii „populare“ în serviciul religios. 
Această explicaţie, valabilă pentru unele ţări catolice din 
centrul și apusul Europei (Boemia și Germania, pentru care 
vezi cele ce urmează), nu poate fi acceptată în cazul nos- 
tru, fiindcă n-au perims condiţiile de viaţă existente, la acea 
vreme, în ţările românești. Marea majoritate a cercetăto- 
rilor au recurs la cauze externe. Renunţarea la limba tradi- 
țională (latina) în materie religioasă, mai ales din punct 
de vedere practic sau administrativ, se produsese încă din 
secolul al XV-lea, mai întii în Boemia, prin lan Hus, și apoi, 
la începutul celui următor, în Germania, prin Martin Luther. 
Dată fiind această situaţie, speciolștii noştri s-au impărțit 
în două grupe, după cum au apelat la husitism sau la lute- 
ranism pentru a explica apariţia celor dintii texte religioase 

scrise româneşte. Ambele aceste puncte de vedere conţin o 
parte de adevăr, nu însă tot adevărul, şi de aceea trebuie 
acceptate amindouă pentru a avea o explicaţie pe deplin 
convingătoare. În sprijinul influenței husite au fost invocate 
textele aşa-zise maramureșene (după regiunea in care au 
luat naștere), cu particularităţi specifice pentru regiunea 
respectivă, printre care și rolacismul, adică prefacerea 
lui n intervocalic în r (înremă — inimă, tire = tine), de unde 
și numele de texte rotacizante. (ca, de pildă, Psaltirea Sche- 
iană). Influenţa luterană, apărută mai tirziu, curind după 
acţiunea întreprinsă de Luther, este foarte clară, între altele 
și pentru că textele respective au fost dela inceput tipărite 
(prin sprijinul saşilor de la Braşov, care aderaseră deja la 
luteranism). În 1544 a apărut un Catehism luteran. ieşit cu 
vremea din circulaţie şi de aceea necunoscut in mod concret 
prin nici un exemplar transmis pină azi, iar în 1546 — 1554, 
un Erangheliar slavo-român, din care se cunosc fragmente. 
Cele două puncte de vedere s-au completat, în sensul că 
amindouă impreună explică satisfăcător începutul serios al 
folosirii limbii române în biserică; pornit din nordul ţării, ca 
produs al influenței husite, acest proces a fost continuat 
şi dezvoltat odată cu apariţia luteranismului în regiunea 
Brașovului. Această îmbinare oarecum teoretică, adică de 
concepţie, a căpătat și forme concrete, în sensul că tipă- 
riturile din a doua jumătate a secolului al XVI-lea au, în 
parte, la bază manuscrise rotacizante, adaptate, din punct 
de vedere lingvistic, după modelul vorbirii din sudul Ar- 
dealului și nordul învecinat al Munteniei. | 

Autorul propriu-zis, concret, al acestei realizări de im- 
portanță excepţională în istoria culturii noastre a fost 
diaconul Coresi, originar din Tirgoviște, de unde, după ce 
a învăţat meșteșugul tiparului, a plecat la Braşov. Acolo a 
desfășurat, în a doua jumătate a secolului al XVI-lea, o 
bogată activitate, la început singur, apoi ajutat de cei pre- 
gătiţi de dinsul în această meserie. Originea lui locală și 
deslășurarea activităţii sale la Braşov explică aspectul 
lingvistic general al textelor pe care le-a tipărit, Căci, dindu-şi 
seama că limba care comunică oamenilor cuvintul lui Dum- 
nezeu trebuie să fie înțeleasă, mai intii, aş zice, de el în- 
suși și de colaboratorii lui, precum şi de toți aceia care o vor- 
beau la fel cu dinşii, Coresi şi cei ce l-au ajutat in această 
muncă au înlăturat din manuscrisele maramureșene termenii 


neințeleși şi au pus în locul lor pe cei din vorbirea lor, iar 

celor care aveau particularități dialectale (printre ele, rota- 
cismul) le-a modificat aspectul fonetic pornind tot de. la 
graiul din nordul Munteniei și sudul Ardealului!. Unele din- 
tre textele tipărite de Coresi sint opera sa şi din punctul 
de vedere al traducerii din slavonă. | 

Tipăriturile lui Coresi sint însoţite de prefețe, scrise de 
dinsul. Faptul interesează și prin el însuşi, căci arată că au- 
torul lor era conștient de importanţa activităţii sale, dar şi, 
mai ales, pentru istoria limbii române, Căci ele reprezintă 
vorbirea reală nu numai a lui Coresi, ci şi a contemporanilor 
săi din regiunea amintită mereu mai sus. Spre a se putea 
vedea deosebirile dintre limba reală a epocii și limba tradu- 
cerilor din slavonă reproduc în cele ce urmează cite un frag- 
ment din fiecare. Din Prefaţa la Cazania a doua (1581): „Si 
cu voia tuturor acestora, şi cu voia mitropolitului, marelui Se- 
rafim, noi o deadem [ == dădurăm] lu Coresi, diaconul, ce era 
meşter învăţat într-acest lucru, de o scoase den cartea sirbească 
[ = slavonească) pre limba rumânească, împreună cu preuții 
de la beseareca $cheailor, de lingă cetatea Braşovului. Derept 
aceata şi noi, greșiţii și nedestoinieii- şi ticăloşii, carii ne-am 
trudit aicea, noi ne rugăm să ne mileuim | = rugăm cu umi- 
linţă] fiecărora carei veți ceti “acicea sau veţi propovedui 
altora, sau veţi scrie dentru ea cevă, şi unde să[ = dacă] veți 
afla ceva neisprăvit bine sau greșit, iară voi să dereptați, să nu 
blăstemaţi. Că ne-am nevoit ş-am trudit, iară mintea noastră 
şi firea doară nu se-au de toate domirit. C-am avut şi noi min- 
te nedestulă şi întunecată cum doară şi pre voi puteţi socoti, de- 
rept ce că și voi înşivă, Sinteți oameni cu inimă de ţărină, ca 
şi noi, şi cu fire neprecepătoare de toate“. 

Un fragment din Evangheliar (1560 — 1561): „Zise dom- 
nul ucenicilor lui: Fulgerul ce iase de la răsărit şi se iveaște pină 
la apus, așa va [iși întru venitul fiiului omenesc: iuo [= unde] 
vu amu fi trupul, acolo aduna-se-vor vălturii [vulturii]. Aciiași 
[ = numaidecit] după scirbitul [= suferință] zi elor acelor, 
soarele va întunecă și luna nu-şi va da lumina ei, şt stealel» vor 
cădea den ceriu şi atunce se va ivi semnu! fiiului omenesc în 
ceriu, şi atunce vor plinge toate rudele | = generaţiile] pămiîn- 
tului și vor vedea fiiul omenesc vii[n]d în nuvrii [ = norii] 


1 Iată ce spune el în prefața la /nirebare creștinească (Brașov, 1559): 
»eSă îuţeleagă toți oamenii cine-s rumâni creştini, cum grăiaşte și 
efintul Pavel aplojsito)l... În si[ijnta besearecă mai bine e a grăi 5 
cuvinte cu inţeles decit 10 mie de cuvinte neînţelease în limba striină“. 

ceriului cu silă [ = putere] şi cu slavă multă şi va tremeate 
îngerii lui cu bucine în glasure mari, şi vor aduna aleşii lui de 
patru vinture, den capetele ceriului pînă în sfirşitul lor. De 
smochin invățaţi-vă pildă, cind amu steblele [ = ramurile] ei 
vor fi tinereale şi frunza înfrunzeaşte, să ştiţi că aproape iaste 
de secerat. Aşa şi voi cînd veţi vedea acealea toate, să știți că 
aproape iaste lingă uși“l. 

Între aceste două texte deosebirile sint destul de mari, 
iar unele foarte importante. Primul a avut nevoie de puţine 
explicaţii, toate de ordin lexical, pentru a putea fi înţeles de 
cineva fără nici un fel de pregătire filologică. S-ar putea 
spune, fără să exagerăm, că acest text este aproape actual 
dacă il punem alături de fragmentul reprodus mai sus, p. 
37) din scrisoorea unui contemporan cu o instrucţiune 
foarte modestă. Această constatare este extrem de impor- 
tantă. Ea dovedește, odată mai mult, justeţea afirmației, 
făcute mereu, că limba română prezintă o unitate surprin- 
zătoare, necunoscută altor limbi romanice. Această unitate 
există şi pe plan vertical, adică social, și pe plan orizontal, 
de la o regiune la alta. Este vorba, bineînţeles, de o unitate în 
ce priveşte trăsăturile ei cele mai caracterisice. Importanţa 
acestei constatări există și din-alt punct de vedere, superior 
ca nivel. Facilitatea de înţelegere, amintită mai sus, se ex- 
plică și prin faptul că limba tipăriturilor lui Coresi stă, prin 
particularităţile ei esenţiale, la baza limbii literare. A fost 
ajutată să joace acest rol de faptul că tipăriturile lui Coresi 
au circulat în mai toarte regiunile lingvistice românești. 

Deoarece am arătat ceva mai inainte că, pentru unele 
texte pe care urma să le tipărească, diaconul Coresi a folosit 
traduceri maramureșene, pe care a trebuit să le adapteze, 
în ce priveşte limba, la nevoile de înţelegere ale vorbitorilor 
graiului din sud-estul Ardealului şi nordul Munteniei, re- 
produc aici un fragment din Codicele voronețean (manuscris 
maramureşean) şi apoi prelucrarea lui de către. Coresi: 
„Întru ura [= una] de sămbăte adurară-se [ = adunară-se] uce- 
nicii se frăngă pănre [ = piine], şi Pavel grăia cătră ei că 
demăreaţa | = dimineaţa] vrea se iasă, și tinse cuvăntu pănră 
[ = pină] la miadză-noapte. Era lumănrari [ = luminări] 
multe întru comarnicu, iuo | = unde] era adurați | = adunaţi]. 


1 Acest fragment, este, reprodus, la fel cu cel “precedent, după 
Al. Rosetti, B. Cazacu, Liviu Onu, Istoria limbii române literare, Bucu- 
reşti, 1971, p. 76—77. 

Si şedea lăngă o zăbleulă un giurelu [ = june] ce-i era numele 
Letih, acela purtau cu somnu adăncatu: şi grăindu Pavelu de 
multe, plecă-se giurele [ = junele)] de somnu şi cădzu din co- 
marnicu dintr-al treile podu giosu. Deaci luară elu mortu. Deg- 
tinse Pavelu și cădzu spr-insu | = spre dinsul] de-lu cupri- 
ense [ = cuprinse], și dzise: nu vorovireţi, că sufletul lui intru 
elu iaste. Deaci se sui de frănsu pănre și gustă, și băsădui de 
biu pănră la zori. Așa eşi. Și aduseră pruncul viu și fu măn- 
găiare nu puţină“. lată cum apare același fragment în Fap- 
tele Apostolilor (Coresi): „întru una de sămbăte adunară:se 
ucenicii a fringe piine: Pavel grăi călr-înșii: vreare-ș să es 
de demineaţă, să tinz cuvint pînă în miază-noapte. Era lumi- 
nări multe în gorniță, unde erau adunaţi. Ce şedea un june în 
nume Evtih lingă ocnă, somnoros cu somnu adincat, grăia Pavel 
de multe: plecă-se de somn și căzu de la al treilea acoperămint 
Jos, şi-l luară el mort. Deştinse Pavel, căzu spr-insul și-l cu- 
prinse el, zise: nu voroviţi, că sufletul lui întru el iaste. Așe- 
zară-se şi frimse piine şi-i îmbucă, pină la destul, besedui pină 
la zori. Așa eşi, aduse feciorul piu şi mîngiiară-se nu puțin. 

* Diversele texte reproduse în paginile precedente repre- 
zintă diversele nivele ale limbii noastre realizate în scris 
în funcţie de instrucţiunea autorilor lor. Am ţinut seamă 
de epocă numai pentru orientarea cititorilor în urmărirea 
asemănărilor și deosebirilor dintre ele. Nivelul cel mai 
ridicat, pentru epoca de început a folosirii ei în scris, 
raportat la limba actuală, îl are Prefaţa la Cazania a doua a 
lui Coresi. Şi se înţelege de ce. Autorul nu traduce dintr-o 
limbă străină, ci scrie liber, deci nu era obligat să respecte 
originalul. Afară de această particularitate, care îl deosebeşte 
de el însuși ca traducător, trebuie să avem în vedere deprin- 
derea lui cu scrisul, original sau tradus, care presupune o 
instrucţie superioră contemporanilor săi, traducători sau 
autori ai unor texte originale. Nivelul cel mai coborit în 
minuirea limbii îl reprezintă fragmentul din Codicele Voro- 
nețean, traducere din slavonă și din epoca de început (seco- 
lu] al XV-lea) a activității românilor ca traducători: deci 
două obstacole (traducere și lipsă de antrenamengi foarte 
greu de învins. Ne amintește de scrisoarea unui contemporan 
al nostru, absolvent, cu 60 de ani în urmă, al școlii elemen- 
tare şi nedeprins să folosească în scris limba sa maternă. La 
mijloc, între aceste nivele oarecum extreme, se află, mai 


1 După Al. Rosetti, B. Cazacu, Liviu Onu, op. cit., p. 73. 

aproape de unul sau de celălalt dintre aceste nivele, celelalte 
texte reproduse la locul cuvenit. | 

În comparaţie cu secolul al: XVI-lea, de care m-am veu- 
pat pină aici, cel următor insemnează, fără exagerare, un 
progres imens. Mai intii prin bogăţia textelor, calitate care 
se explică prin faptul că e vorba de un secol întreg (cel pre- 
cedent există, din acest punct de vedere, numai pe jumătate). 
Apoi, prin marea varietate a textelor judecate după conţinut. 
Am putea adăuga ceea ce nu rezultă nici din mulțimea şi nici 
din diversitatea lor, și anume, înainte de toate, lucrări ori- 
ginale în cîteva genuri literare, dintre care unele își păstrează, 
cel puţin parţial, valoarea lor intrinsecă. Se poate afirma că 
dintre cele trei secole care alcătuiesc epoca veche a litera- 
turii noastre, acesta le întrece cu mult pe celelalte două şi 
poate fi numit secolul ei de aur. Să vedem acum mai de aproa- 
pe cum se prezintă el din punctul de vedere care ne intere- 
gează. 

Activitatea de traducere şi publicare, sub forma tiparu- 
lui, începută în secolul trecut, continuă și se dezvoltă acum 
peste așteptări. Trecind cu vederea cărţile de ritual, trebuie 
să ne oprim cu toată atenţia la două traduceri ale Bibliei în 
condiţii cu totul speciale, carele aşează la un nivel foarte 
ridicat al evoluţiei limbii noastre literare. Este vorba de 
Noul Testament de la Bălgrad (1648) şi de Biblia de la Bucu- 
reşti.. (1688). Mă limitez la reproducerea unor pasaje, mult 
mai elocvente decit orice comentariu. ! 

„Ce numai acasa să știți, că noi n-am socolit numai pre 
un izvod’, ce toate cite am putut afla — grecești și sirbeşti: şi 
lătinești, carele au fost izvodite de cărtulari mari, şi înţelegători 
la carte grecească — le-am cetit şi le-am socotit, ce mai vîrtos 
ne-am ţinut de izoodul grecescu... De atasta încă vom să ştiţi, 
că vedem că unele cuvinte unii le-au izvodit într-un chip, alții 
într-alt. Iară moi le-am lăsat cum au fost în izvodul grecescu, 
văzînd că alte limbi încă le ţin așea, cumu-i synagoga, și pobli- 
can și gangrena... Acasta încă vă rugăm să luaţi aminte că 
rumânii nu grăescu în toate ţările într-un chip, încă neci într-o 
țară toţi într-un, chip. Pentr-aceea cu nevoe poate să, scrie cineva 
să înţeleagă toți, grăind un lucru unii într-un chip, alții într- 
alt chip; au veșmint, au vase, au altele multe nu le numescu 
într-un chip. Bine știm că cuvintele trebuie să fie ca banii, că 
banii aceia sînt buni carii îmblă în toate țările, așea şi cuvintele 


1 „Izvor, sursă, text“. 
3 „Slavoneşti, vechi slave“. 

acealea sint bune carele le înţeleg toți. Noi derept aceaea ne-am 
silit, den cit am putut, să izvodim așea cum să înțeleagă totli], 
iară să! nu vor înțeleage toți nu-i de vina noastră, ce-i de vina 
celuia ce-au răsfirat ruminii printr-alte ţărv, de ş-au mestecat 
cuvintele cu alte limbi de nu grăescu toți într-un chip.“ (Din 
„Predoslovia“ la Noul Testament, numit şi al lui Simion 
Ștefan, mitropelit al Ardealului în momentul apariţiei aces- 
tui text.)? „Si fu deaca începură oamenii a să face mulți asu- 
pra pămîntului şi fete li să făcură lor. Văzind fiii lui D[ulm- 
nle]zău fetele oamenilor că sint frumoase, luară-șb lor fămei 
dentru toate cite au ales... Și zise domnul Dumnezău să nu 
rămie duhul mieu întru oamenii aceștea, pentru că sint ei 
trupuri, și să le fie zilele lor 120 de ani. Și uriiașii era pre 
pământ în zilele acealea, și după actaea deaca întra înlăuntru fiii 
lui Dumnezău, cătră fetele oamenilor, şi le năștea lor, aceia era 
uriiaşii cei din veci, oamenii cei numiţili]. Si văzînd d[o|mnul 
Dlu|mnezău că s-au înmulţit răutățile. oamenilor pre pămînt 
şi fieştecarele cugetă întru inima lui cu nevoinţă spre răutăţi, 
în toate zilele, și să mihni Dlujmnezău căci făcu pre om pre 
pămint şi cugetă. Și zise Dlulmnezău: „Stinge-voiu pre om, 
care l-am făcut, de pre faţa pămintului, den om pînă în dobitoc 
și den tiritoare pînă in pasările cerului, pentru că m-am căit 
căc|i] i-am făcut preei. Iară Noeau aflat har înaintea dlo]mnului 
Dumnezău. Și acestea sînt naşterile lui Noe. Noe, om dirept, 
desăvirșit fiind întru semenţiia lui, bine plăcu lui Dlulmnezău 
Noe. Și născu Noe trei fečori: pre Sim, pre Ham, pre Iafeth 
(Biblia de la București, Facerea. Cap. 6).? 

Deosebirea dintre aceste două texte, în favoarea celui 
dintii în ce privește cursivitatea și accesibilitatea pentru un 
cititor de astăzi, se explică, în primul rind, prin faptul că 
acesta este original, pe cind celălalt, o traducere: autorii 
unuia s-au mişcat liber, urmărind fixarea, pe hirtie, a pro- 
priei lor gindiri, ceilalţi au trebuit să respecte textul pe care 
il traduceau, cel puţin cu privire la construcția frazei de la 
care credeau că nu se pot abate. Cit despre vocabular şi mor- 
fologie, nu există în niciunul dintre ele fapte de neinţeles 
pentru un, cititor de astăzi fără vreo pregătire filologică. 
Chiar in ce priveşte aspectul fonetic al cuvintelor deosebirile 


2 „Dagăt. | tuyi 
* Reprodus după Al. Rosetti, B. Cazacu, Istoria limbii române 
literare, Bucureşti, 1961, p. 73—74. 
„2 După Al. Rosetti, B. Cazacu, Liviu. Onu, Jstoria limbii române 
literare, Biiiteti, 197%, pa 180, "i 

faţă de limba actuală sint puţine şi neînsemnate. Concluzia 
este aceea la care s-au oprit de mult speciliştii: particulari- 
tăţile caracteristice ale românei literare existau deja în epoca 
de care ne ocupăm. Eu aş preciza, ceea ce poate face destul 
de ușor oricine examinind textele, că afirmaţia despre exis- 
tenţa unei limbi literare încă din secolul al XVI-lea este, fără 
îndoială, o exagerare, pornită, la unii, dintr-o idee precon- 
cepută, la alţii dintr-o concepţie prea largă despre limba 
literară. Chiar dacă interpretăm foarte aproximativ cele 
două condiţii pe care trebuie să le îndeplinească acest aspect 
al unei limbi date, adică normarea şi unitatea, nu văd cum 
se poate susţine că ele existau încă din secolul al XVI-lea. 

Literatura religioasă este reprezentată în secolul al XVII- 
-lea nu numai prin Noul Testament de la Bălgrad şi Biblia de 
la Bucureşti, chiar dacă aceste două texte sint, prin conţinutul 
lor, cele mai importante. În sprijinul acestei păreri trebuie 
invocată participarea, directă sau indirectă, la întocmirea 
lor a tuturor provinciilor româneşti. 

Moldova, absentă geografic in discuţia de pină aici, apare 
către mijlocul secolului al XVII-lea și în a doua lui jumătate 
cu operele foarte valoroase ale mitropoliţilor Varlaam și 
Dosoftei. Ceea ce surprinde chiar din capul locului este marea 
lor originalitate în ce priveşte nu numai conţinutul, ci gi 
forma lucrărilor. 


Cel dintii este autorul Cuzaniei (1643), cum i se spune de 
obicei, intitulată, semnificativ, de autor Carte românească de 
învățătură. Apariţia lui românesc, la un autor moldovean, nu 
este deloc întimplătoare, mai ales că se repetă (această carte 
a sa Varlaam o oferă ca un „dar limbii româneşti“ şi o adre- 
sează tuturor românilor, iar prima dintre cele două prefețe 
poartă titlul „Cuvint impreună cătră toată semenţiia româ- 
nească“). Despre limba acestei opere Al. Rosetti, B. Cazacu, 
Liviu Onu, Istoria limbii române literare, Bucureşti, 1971, 
p. 117 — 118 spun următoarele: „Fie şi în ipoteza că, de la 
un capăt la altul, ar fi traduse sau compilate, cele peste 1000 
de pagini de text ale Cazaniei lui Varlaam reprezintă cea 
mai îngrijită formă de exprimare a limbii române literare din 
prima jumătate a secolului al XVII-lea. Întocmai ca în cazul 
multor scriitori clasici moderni și contemporani, aportul per- 
sonal al autorului e incontestabil, deşi nu poate fi determinat 
în mod precis. Prin cunoaşterea aprofundată a limbii române 
şi prin talentul său de orator, Varlaam a reușit să dea mai 
multă expresivitate limbii literare „comune“ a predecesorilor 

săi. Prin srisul său a contribuit la stabilirea unor norme 
relativ unitare pentru limba română literară a timpului“, 

Un interes deosebit pentru istoria limbii prezintă unele 
particularităţi fonetice nemoldoveneşti. De pildă: sint pt. 
sint, dinsul pt. dinsul etc.; să-l ospeteadze pt. să-l ospăteadze, 
pementesc pt. pământesc ete. Cred că avem a face cu hiperco- 
rectitudini grafice: Varlaam, cunoscător bun al limbii, nu 
numai sub aspectul ei moldovenesc, era atent la corespon- 
denţele fonetice dintre cele două subdialecte principale ale 
românei. Totodată „simţea“ că formele muntenești erau, am 
zice noi astăzi, literare, şi atunci modifica, exagerind, aspectul 
fonetic care i se părea neliterar, înlocuind pe î prin i gi peă 
prin e, Această explicaţie mi se pare absolut convingătoare 
in cazuri ca demiineață, rămiine, tătiine-său, unde îi pt. £ 
(inexistent realmente nicăieri în limba nostră) este produsul 
hipercorectitudinii sub influenţa lui miine. Nedindu-și seama 
de condiţiile în care mine a devenit mîine, Varlaam a crezut 
că trebuie îi pt. £ în toate cuvintele care conţin grupul fonetic 
în. Constatarea aceasta dovedeşte în acelaşi timp că mitro- 
politul moldovean „simţea“ că formele munteneşti sint „li- 
terare“ şi că, prin urmare, ele trebuie să ia locul celor moldo- 
veneşti. Altfel spus, el milita, în parte conştient, pentru o 
limbă unitară, pentru ceea ce numim de obicei limbă literară. 

Cazania lui Varlaam prezintă şi un interes artistic, nein- 
semnat, poate, în sine, dar valoros prin noutatea lui. Este 
vorba de trei mici compoziţii versificate (in total, 28 de ver- 
suri) intercalate în locuri bine alese de autor (prima, cu con- 
ținut laic, adresată puterii domneşti, pe care o laudă, cele- 
lalte două cu conţinut religios). Ele sint una dintre puţinele 
încercări de versificaţie devenite publice prin tipărire și cons- 
tituie o dovadă, care nu era numaidecit necesară, a simțului 
artistic prezent în multe dintre paginile Cazaniei. 

Doi ani mai tirziu, după Cazanie, Varlaam, publică Răs- 
punsul împotriva catehismului calvinesc (1645). Este o scriere 
religioasă cu caracter polemic, în care autorul combate pro- 
paganda calviniştilor pentru a atrage la credința lor pe creg- 
tinii ortodoxi din cele trei mari provincii româneşti. Iată un 
fragment: 5... Săbornică să chiamă, că din toate limbile iaste 
adunată. A postolească să chiamă, că de la apostoli s-au început. 
Decv noi to credincoşii ce urmăm învățăturilor celor credin- 
coase şi adevărate a svinţilor părinţ purtători de d[u]mnezeire, 


1 După Al. Rosetti, B. Cazacu, Liviu Onu, Istoria limbii române 
literare, Bucureşti, 1971, p. 132. 

și de dlu)hul so[ilnt luminat, mărturisim şi dzicem: „întru una 
soli)ntă săbornică şi apostolească besearecă“. Ce cu adevăr dzic 
aicea calvinii şi liutereanii; o besearecă nice svi)ntă, nic[e] 
săbornică; nice apostolească, că aşea iaste beseareca lor, nice o 
svli)nție n-are, nice preuţie, nice are ceale şeapte taine, nic[e) 
săbornică, că nu-i în toată lumea, nice din toate limbile adunată, 
nice apostolească, că nu-i de la apostoli, ce-i de curunul ȘI noao, 
ca de dăunădzi de o sută de ai de-are hi, nice are fapturile apos- 
tolilor, nice-ș ţin învăţăturile apostolilor. Apostolii învaţă cură- 
piia să fie mai mare decât căsătoriia. Iară ei o strică și silesc pre 
toți oamenii să se căsătorească. Apostolii învaţă: «Popa să 
hie bărbat numai unii mueri», iară ei pină în şeapte mueri 
iau și-s tot popi...“ 

Cu noutăţi, mai numeroase și, unele, mai importante 
vine și mitropolitul Dosoftei în a doua jumătate a secolului 
al XVII-lea. Faptul 'se explică pe de o parte prin superiori- 
tatea pregătirii sale (cunoştea multe limbi, în primul rind, 
pe cele sfinte, adică greaca, latina și slavona), pe de alta prin 
progresul care se realiza fără intrerupere in sensul „români- 
zării“ tuturor aspectelor serviciului religios. Dosoftei era 
conștient de necesitatea acestei acţiuni și se pune în slujba ei, 
traducînd, prelucrind gi publicind numeroase cărţi de ritual 
bisericesc: Liturghierul, Molitvenic de-nţăles, Octoih, Psaltirea 
de-nţăles ș.a. ! 

O valoare, superioară” acestora prin contribuția lor la 
dezvoltarea limbii literare, au Psaltirea în versuril, tipărită 
la Uniev (Polonia) în 1673, şi Vieţile sfinţilor, patru volume, 
lași, 1682 — 1686.” Pentru prima dintre aceste scrieri, Do- 
softei a avut drept” model traducerea poloneză a psalmilor 
realizată, tot ín versuri, de Ian Kochanowski (secolul al 
XVI-lea). Traducerea lui Dosoftei este destul de liberă, fie 
prin amplificarea textului original, fie prin anumite modi- 
ficări ale acesthia. Iată citeva fragmente: „D[oa]mne s[fi]n- 
te, păginii veniră ] în ţara ta de o răsipiră... Si feaceră Ierusa- 
limul | ca o cramă cînd i să ia vinul: | Trupurile dzac pre dos 
cădzute | A slugilor tale ce-s credzule | Și carnea lor o mănîncă 
hiara | Și pasările din toată ţara“. — „Ca o vrăbiuță ce să 


1 Titlul exact este: Psaltire a sf[i]ntului proroc David. 

* Viaţa și pelreacerea sdlinților. Este o colecţie foarte bogată de 
legende despre diverși sfinţi, menite a fi citite în zilele aniversării lor 
(potrivit calendarului bisericesc). 

3 Reproduse după Al. Rosetti, B. Cazacu, Istoria limbii române 
literare, București, 1961, p. 133 şi urm. 

încuibadză | `N streaşină de casă deaca să-nsăreadză | Si ca 
turtureaoa de cuib ce-ș găteadză! | De de-abiia așteaptă cu 
pui să să vadză, —| Aşea mi-i de grije să te vădz mai tare. | O 
Dlulmnlăldzău s[fi]nte-n jărtve la oltare“.! 

lată şi alt pasaj, superior din punct de vedere tehnic şi 
apropiat de poezia populară în ce priveşte versificaţia: Lim- 
bile să salte | Cu cîntece nalte: | Să strige-n tărie | Glas de bucu- 
rie. | Lăudind pre dlolmnlull, | Să cinte tot omul. | Dlolmnlull 
iaste tare, | Iaste-mpărat mare | Preste tot pămîntul | Și-și 
ține cuvintul. | Supusu-ne-au gloate | Si limbele toate | De ni-s 
supt picoare | Limbi de pre supt soare. ...“] 

Psaltirea în versuri a circulat mult în epoca apariţiei și, 
mai ales, după aceea. Anumiți psalmi s-au transmis din ge- 
nerație in generăţie, sub formă de cintece religioase sau co- 
linde, fie pe cale orală, fie prin diferite culegeri manuscrise. 
În special, la Biblioteca Academiei R.S. România se păstrează 
numeroase manuscrise româneşti vechi, redactate pină in 
secolul al XIX-lea inclusiv, care dovedesc această largă cir- 
culație a versurilor mitropolitului moldovean în toate regiu- 
nile locuite de români. - 

Vieţile sfinţilor reprezintă un punct culminant în evoluţia 
limbii literare românești, Înainte de toate, prin calităţile 
înseși ale acestei opere. Autorul se mişcă, în ce priveşte mi- 
nuirea limbii, mai liber decit în Psaltire şi cu succes stilistic, 
datorită pe de o parte conţinutului (am spus deja că e vorba 
de legende, deci materie prin definiţie literară, adică poetică), 
iar pe de alta faptului că-autorul foloseşte proza, formă lip- 
sită de dificultăți tehnice. La aceasta se adaugă buna cunoaş- 
tere de către Dosoftei a limbii. Aşa se explică marea răspin- 
dire geografică a operei, precum şi folosirea ei de către autori, 
adesea necunoscuți, in texte religioase menite a ajuta la să- 
virşirea slujbei. 

Cred că ştiutorii de carte ai epocii o utilizau pentru lec- 
turile lor personale. Fapt este că Vieţile sfinţilor au participat 
şi ele, impreună cu celelalte opere ale lui Dosoftei, la „româ- 
nizarea“, din punct de vedere lingvistic, a serviciului religios. 
Pentru ilustrarea acestei afirmaţii reproduc? următorul pasaj: 
„Trei părin sviln)ţ bătrîni, Serghie şi Righin şi Thedfil, de la 
mănăstirea lui s[vea]tii Asclipie, ce-i în Mesopotamiia, adecă 
țara între apele Tigrul și Efratul, să voroviră! in bună voroavă 


+ Găteadză: a găti aparţinea atunci conjugării 1; jărtve la oltare = 
jertfe la altare. loa 
3? După Al. Rosetti, B. Cazacu, op. cit., p. 143. 

să îmble să cutriere pămîntul. Și-ncepind calea, mearseră de 
cutrierară locuri de-nchinăciuni... Și eșind din Ctisifon, mear- 
săm 24 de dzile pînă la părțile Indiei. Și aflăm o căștoară de 
cătră apusul cetăţii, şi eșind oamenii Indiei, ne goniră dintr- 
ača casă, că nu șed cu oraşe, ce rășchiraț. Si iarăș întrăm în- 
tr-altă casă fără om și masăm? 2 dzile. Si adecă veniră omul cu 
femeaia-ş. În cap, în loc de cununi, purta săgeț? ascuţite. Si să 
spăriară gindind că sintem iscoade, şi mearseră de-ș chemară 
soții. Si veniră vro 40 de oameni și, cercînd prin casă, ne-aflară 
la rugă. Şi pusără foc casti. Noi deadem afară cu multă frică 
şi, ne-nțălegindu-le limbii să răspundem, ne-nchisără într-o 
casă strimtă, dzeace dzile nemincaţ. Iară noi făceam rugă dzua 
şi noaptea cintind şi slăvind pre D[ujmnţăldzău...“ | 

Deși de prisos, din cauza evidenţei, este cazul să mă o- 
presc, din fugă, asupra cursivităţii acestui text, care nu se 
deosebește aproape prin nimic de unul actual, cu acelaşi 
conţinut, şi asupra accesibilităţii lui pentru orice cititor de 
astăzi. Cit despre conţinut, dacă n-am şti că e vorba de unul 
religios, am crede că este începutul unui basm cu întimplări 
dintr-o epocă îmlepărtată și de aceea necunoscută. 

În secolul al XVII-lea activitatea culturală nu se limi- 
tează la domeniul religios. Apar genuri noi, în frunte cu cel 
istoric, care le întrece pe celelalte în ce priveşte importanţa 
(valoarea în sine a operelor şi influenţa exercitată de cle). 

Însemnarea evenimentelor politice, mai ales succesiunea 
domnilor la tronul Moldovei, s-a făcut şi în secolul precedent, 
dar în limba slavonă. Cea mai veche scriere istorică în limba 
română este Cronica lui Grigore Ureche, din a doua jumătate 
a secolului al XVII-lea. Este o operă istorică propriu-zisă 
prin concepţie, informaţie și, mai puţin, prin prezentarea 
evenimentelor. Autorul (1590 — 1647) a fost un om putem 
spune învăţat pentru vremea sa. A făcut studii în Polonia 
(la Lvov), insuşindu-și, în primul rind, limba ştiinţifică, con- 
sacrată de veacuri, care a fost latina. Aceasta însemnează că 
putea consulta și folosi pentru scrierile sale atitea izvoare 
redactate in această limbă. A învăţat acolo și meșteșugul 
scrisului, cu ajutorul retoricii şi poeticii, care se predau la 
şcoala respectivă. Acest lucru se poate constata ușor în nume- 
roase pasaje ale cronicii sale judecate din punctul de vedere 
al compoziţiei. 


1 „Se vorbiră“. 
? „Maserăm“, adică „am rămas peste noapte“. 
3 Glosat marginal: cuiburi. 

Letopiseţul Țării Moldovei! — acesta este titlul dat de 
autor — povestește evenimentele de la întemeierea statului 
(anul 1359), de la „descălecat“, cu termenul consacrat, plină 
la a doua domnie a lui Aron-vodă. Autorul insistă, cum nu 
era posibil altfel, date fiind condiţiile social-politice ale epocii 
și apartenența cronicarului la marea boierime a ţării, asupra 
vieți domnitorilor şi a boierilor, în slujba cărora se găseau 
masele. În cadrul concepţiei sale, Ureche se dovedeşte adesea 
a fi obiectiv, în sensul că ia atitudine, cum se spune de obicei, 
faţă de personajele și întimplările de care se ocupă, apreciind 
just și, după caz, elogios pe cei vrednici, şi criticînd pe ceilalți. 
Această atitudine este dictată, în general, de dragostea lui 
de ţară. Patriotismul lui are, în parte, un izvor cult, la fel 
cu ideea pe care o prezintă — se simte clar o mindrie patrio- 
tică — despre originea „romană“ a românilor. Formula lui 
lapidară „de la Rim [ = Roma] ne tragem“ a prins ugor şi s-a 
răspîndit de-a lungul secolelor pină în zilele noastre. 

Cronica lui Ureche a circulat mult sub formă de manuscris 
in vremea lui, ca și în secolele următoare, pină cînd, grație 
lui Mihail Kogălniceanu, a văzut lumina tiparului. Unii 
dintre posesorii ei au crezut că pot să-i modifice textul sau 
să adauge la el diverse lucruri absente în original. Cel mai 
cunoscut dintre aceşti „autori“ este Simion Dascălul, a cărui 
prelucrare a circulat pină aproape de zilele noastre, in lipsa 
originalului și a copiilor de pe original care s-au pierdut. Mo- 
dificările — specialiştii le spun interpolări — au fost con- 
statate destul de curînd şi relativ uşor. Miron Costin a criticat 
pe unele dintre ele (vezi mai departe). În total există 42 de 
manuscrise, toate copii, care conţin, în întregime sau parţial, 
Cronica lui Ureche. La acestea sint de adăugat încă 56, care 
conţin, cu modificări, această cronică, înglobată cronologic 
la locul cuvenit în Cronica lui Nicolae Costin ( Letopiseţul 
Țării Moldovei de la zidirea lumii pînă la 1601). 

Limba folosită de Ureche este foarte apropiată, în general, 
de vorbirea reală a epocii şi, indirect, dar efectiv, de vorbirea 
de astăzi. Se poate verifica această apreciere examinind atent 
următoarele două fragmente, dintre care primul (portretul 
psihologic al lui Ștefan cel Mare) a devenit de mult celebru. 

„Fost-au acest Ștefan vodă om nu mare de stat, minios și 
degrab a vărsa singe nevinovat; de multe ori la ospețe omora 


1 ude cind s-au descălecat fara, și de cursul anilor și de viața domni- 
lor, carea scrie de la Dragoș Vodă pină la Aron Vodă“. 

fără județ. Amintrelea era om intreg la fire, neleneș, şi lucrul 
său îl știa a-l ucoperi, și unde nu gindeai, acolo îl aflai. La tu- 
cruri de războaie meşter, unde era nevoie însuşi se vira, ca vă- 
zindu-l ai săi să nu se îndărăpteze:, și pentru aceea rar război 
de nu birnia, şi unde-l biruia alții, nu pierdea nădejdea, că sti- 
indu-se căzut jos, se rădica deasupra biruitorilor... Iară pre 
Stefan vodă l-au ingropat țara cu multă jale şi plingere în mă- 
năstire, în Putna, care era de dinsul zidită. Atita jale era de 
plingea toţi ca după un părinte al său, că cunoștea toți că s-au 
scăpat de mult bine şi de multă apărătură. Ce după moartea lui 
pină astăzi îi zic sfintul Stefan vodă, nu pentru suflet, ce este 
în mina lui Dumnezeu, că el încă au fost unom cu păcate, ci 
pentru lucrurile lui cele vitejești, carele mime din domni, nici 
mai nainte, nici după aceia, l-au ajuns. — „Văzind Petru 
vodă! că-l impresoară vrăjmaşii săi de toate părţile și ai săi l-au 
părăsit toți, lăsat-au scaunul şi s-au dat spre munţi, unde cu- 
noscind că nici acolo nu se va putea amistui5, au gîndit să treacă 
la Țara Ungurească. Şi așa, aflindu-şi cale deschisă prin tirg 
prin Piatră au trecut pre lingă mănăstirea Bistriţei, şi l- 
sindu-se ca să poată ceva odihni deasupra mănăstirii, în munte, 
văzu unde ca un roi de pretutindenea încunjurară mănăstirea, 
ca să-l poată prinde; el cunoscind aceasta, au încălecat de sirg 
pre cal şi singur au fugit să hălăduiască, în 18 zile a lui septem- 
vrie, Și întrind în munte într-adinc, fără drum, fără povaţă, 
au dat la strimtori ca acelea, de nu era nici de cal, nici de pe- 
destru, ci i-au căutat a lăsa calul. Si așa 6 zile învăluindu-se 
prin munte, flămând şi trudit, au nemerit la un piriu ce cura? 
spre săcui și mergind pre piritu în jos, au dat preste nişte păscari, 
carii dacă i-au luat seama, cu dragoste l-au priimit...“® 
Letopiseţul lui Grigore Ureche a circulat, de la elaborare 
pină in 1852, cind s-a tipărit prntru întiia oară, în 42 de ma- 
nuscrise, toate copii, și s-a bucurat, in epoca noastră, de pre- 
Vuirea specială a scriitorilor doritori să se inspire din -trecutul 
poporului român. l-au atras şi talentul cronicarului (citatele 
reproduse mai sus sint o probă convingătoare în sprijinul 


1 „Fără judecată“. 

2 „Să nu dea îndărăt“, 

* După Al. Rosetti, B. Cazacu, Liviu Onu, op. cit., p. 254. 
4 Petru Rareș. 

$ „Ascunde“. 

4 Piatra-Neamţ. 

7 „Curgea“. 

* După Al. Rosetti, B. Cazacu, Liviu Onu, op. cit., p. 255. 

acestei afirmaţii: avem a face cu un talent literar propriu- 
zis), dar și evenimentele, impreună cu domnitorii participanți 
la producerea lor. Căci perioada tratată de Ureche în cronica 
sa reprezintă, prin citeva figuri, punctul culminant al istoriei 
Moldovei, după care urmează un declin, de altfel, inevitabil 
oarecum, dacă nu uităm că puterea Imperiului otoman era 
in continuă creștere in orientul Europei. Figura lui Ştefan 
cel Mare ocupă locul de frunte, cu mare strălucire, în litera- 
tura beletristică la care mă refer. E destul să amintese Apus 
de soare a lui Delavrancea și Fraţii Jderi a lui Sadoveanu. 

Începutul făcut de Grigore Ureche este continuat gi dez- 
voltat din punet de vedere cantitativ şi calitativ de Miron 
Costin (1633-1691). Acesta l-a întrecut pe predecesorul său 
prin studiile făcute (tot in Polonia) și, drept urmare, cel puţin 
parţială, a acestui fapt, prin concepţia sa despre istorie, ca 
să nu mai amintesc bogăția și varietatea informaţiei. La 
aceste calităţi trebuie adăugat talentul literar, superior, ar- 
tistie vorbind, celui al lui Ureche. Miron Costin se apropie, 
intr-o măsură relativ mare, în modul cum prezintă și inter- 
pretează evenimentele, de istoricii propriu-ziși. El nu se mul- 
(umește să fie un cronicar, să înregistreze, fie și dezvoltindu-le 
intr-un fel, faptele an cu an, cronologic. El caută să-și dea 
seama de cauzele, ca şi de efectele lor. O dovadă concretă şi 
aparent surprinzătoare în sensul arătat aici este că letopise- 
ful său continuă pe al lui Ureche, ceea ce însemnează că el 
a înţeles necesitatea unei istorii oarecum fără lacune a moldo- 
venilor, iar, prin aceasta, și a românilor în general. În sprijinul 
acestei idei pot, cred, să invoc şi De neamul moldovenilor 
(vezi mai jos), chiar dacă-punetul de plecare pentru elabora- 
rea acestei scrieri este nevoia, i-am putea spune nu numai 
științifică, ci și patriotică, de a combate un neadevăr. 

lată un fragment din prefața Letopiseţului, care atestă 
direct ideea de mai tus: „Post-au în gindul mieu, iubite citito- 
riule, să fac letopiseţul ţării noastre Moldovei din descălecatul 
ei cel dintii, curele au fost de Traian împăratul și urdzisăm şi 
începălura letopiseţului. Ce sosiră asupra noastră cumplite 
aceste vremi de acmul, de nu stăm de scrisori, ce de griji şi sus- 
pinuri. Și la acest fel de scrisoare gindu slobod şi fără valuri 
trebueşte. Iară noi prăvim? cumplite vremi şi cumpănă mare 
Pămintului nostru şi noaă. Deci priimeşte, în ciastă dată, atita 


1 Acum, i 
2 „Privim, asistăm la...“ 

din truda noastră, cit să nu să uite lucrurile şi cursul țării, de 
unde au părăsit a scrie răpăosatul Ureche vornicul“, 

De neamul moldovenilor? este o lucrare, în fond, polemică. 
Autorul porneşte de la interpolarea in Cronica lui Ureche a 
unui pasaj privitor la originea poporului nostru. Autorul 
acestui adaos este Simion Dascălul, care, cum ştie astăzi 
aproape oricine, afirmă pur și simplu că românii se trag din 
tilharii trimiși drept pedeapsă în Dacia. Miron Costin izbuc- 
neşte indignat contra acestei afirmaţii insultătoare şi resta- 
bileşte, cu mijloacele ştiinţifice de care dispunea, adevărul 
istoric. Deoarece pasajul în care cronicarul arată cit de greu 
poate apăsa asupra unui popor intreg o asemenea idee, in- 
famantă chiar şi pentru un singur individ, este în general 
bine cunoscut, reproduc altul, care, dintr-un punct de ve- 
dere diferit, este mai interesant: „Înţelege-vei şi din capul 
care se va scrie de graiul acestor ţări, că și limba este dovadă, 
că în graiul nostru pină astăzi sînt cuvintele unele lătinești, iară 
altele italieneşti. Se miră un istorie anume Cavaţie, zicind: 
«De mirat este că limba moldovenilor şi a muntenilor mai multe 
cuvinte are în sine rimleneşti! decit a italianilor >, măcar că-i 
italianul tot pe un loc cu rîmlenii. Ce aceea nu-i divăs, că ita- 
banii tirziu şi-au scornit limba din lătinească, așea de iscusită 
şi de dezmierdată cit că este limbă îngerească îi zic, și într-unele 
peste samă işi aduce cu a noastră, ales cu aceste silaves?: delle, 
di, della, voi, vo signioria, cum la noi: la dumneata, de la tine, 
de la dumneata, la voi, de la voi, care acestea în limba lătinească, 
adecă rimlenească, acmu nu încape, ce cură? fără aceste în mă- 
surile sale.8 

Letopiseţul şi De neamul moldovenilor nu sînt singurele 
scrieri istorice ale lui Miron Costin, sint însă cele mai impor- 
tante, şi nu numai în comparație cu celelalte ale lui, care 
sint „Cronica ţărilor Moldovei și Munteniei“ (în limba polo- 
neză, de unde şi numele ei curent de Cronica polonă), Is- 
toria de crăiia ungurească (prelucrare a unei „Istorii a Tran- 
silvaniei“, scrisă in latineşte de sasul Laurenţiu Toppeltin) 


1 După AL. Rosetti, B. Cazacu, Liviu Onu, op. cit., p. 271. 

git mi Sag continuă astfel: din ce fară au ieșit strămoșii lor. 

„Capitol“. | 

4" Roz: latinești“, 

5 „Divină“ . 

e „Silabe, cuvinte“. 

? „Curge“. A 

* După Al. Rosetti, B. Cazacu, Istaria limbii române literare 
București, 1961, p. 243—244. 

şi Graiul solului tătăresc (traducerea unui fragnent dintr-o 
istorie în latineşte a lui Alexandru cel Mare). 

Primele două au circulat, la fel cu cronica lui Ureche, 
intr-un mare număr de manuscrise pină la apariţia lor sub 
forma tiparului (ediția Kogălniceanu): De neamul moldovenilor 
in „cel puţin 44 de copii“, iar Letopiseţul, în 56. La aceste cifre 
ar trebui adăugate manuscrisele care se vor fi pierdut cu 
vremea şi al căror număr nu se poate, bineințeles, preciza. 
Aceste cifre sînt foarte semnificative pentru interesul pe 
care l-au deșteptat în atitea generaţii de-a lungul a circa 
două secole aceste scrieri consacrate istoriei poporului nos- 
tru, Ele mai arată, indirect (altfel nu se poate şti), dar la fel 
de sigur, influenţa exercitată asupra cititorilor gi, deci, con- 
tribuţia lor la trezirea conștiinței naţionale, cum avea să 
se manifeste ea la 1848 şi după aceea. | 

În ce priveşte limba, cele două fragmente, reproduse 
mai sus, dovedesc progresul, realizat şi sub acest aspect, de 
Miron Costin faţă de Ureche, pe care, cum am mai spus, 
într-un fel oarecare, îl întrece şi prin conţinut (concepţie 
gi metodă). Progresul lingvistic este, de cele mai multe ori, 
unul stilistic: materialul de limbă propriu-zis nu diferă de 
la unul la celălalt, fiindcă nu putea să difere decit în detalii 
fără însemnătate: Ureche și Miron Costin sint aproape con- 
temporani, și diferența de 20-30 de ani dintre dinșii nu putea 
duce, din punct de vedere lingvistic, la deosebiri mai mult 
ori mai puțin importante. 

Deoarece sintem la genul istoric, iar capitolul în întregimea 
lui descrie activitatea scrisă în limba română din epoca ve- 
che (secolele XVI-XVIII), urmează să ne ocupăm aici și de 
alți cronicari. Continuăm, deci, cu prezentarea scrierilor 
istorice, şi anume a celor din Moldova, nu numai pentru 
că Grigore Ureche și Miron Costin sint moldoveni, ci şi pen- 
tru că urmașul lor, cel mai important, Neculce, igi incepe 
letopiseţul de acolo unde s-a oprit predecesorul său imediat, 
adică de la 1661. 

Ion Neculce (1672-1745, aproximativ) ocupă un loc cu 
totul aparte în istoria limbii şi literaturii noastre. El diferă 
de cei doi predecesori, pe care îi continuă, sub toate aspectele 
de ordin să zicem tehnic (in sens larg). Mai întii el este un 
om „fără carte“, ca să vorbesc „popular“. Știa, fireşte, să 
scrie şi să citească, dar nu făcuse nici un fel de studii propriu- 
zise. Acest fapt explică absenţa oricărui element livresc in 
cronica sa, care impresionează de la primele pagini prin 

caracterul pur oral al expunerii. Absența informaţiei „ştiin- 
țifice“ (pe bază de texte) îi permite că se miște foarte liber 
în prezentarea evenimentelor și a oamenilor La aceasta il 
ajută, bineinţeles, şi talentul literar propriu-zis, adică ar- 
tistic, despre care va mai veni vorba. Din cei cca 80 ani 
cuprinși în cronica lui mai mult de jumătate i-a „trăit“ 
direct, a fost martor ocular și auricular la întîmplările pe 
care le povesteşte şi de aceea, cum spune el însuși, n-a avut 
nevoie să le afle de la alţii, pe cale scrisă sau orală. Pentru 
ceilalți ani, în majoritatea cazurilor izvoarele sale au fost, 
orale, oamenii cunoscuţi de el care au „văzut cu ochii“ ce 
s-a petrecut în Moldova, unde trăiau, şi, unii, deţineau sluj- 
be importante, care le permiteau să cunoască, adesea chiar 
direct, lucrurile povestite ulterior în cronică. 

Dată fiind această situaţie, Neculce a procedat, în gene- 
ral, ca un scriitor propriu-zis, povestitor al unor fapte văzute 
şi trăite de el. La aceasta l-a ajutat, s-ar putea spune chiar 
l-a impins talentul lui literar. Urmarea este aspectul subiec- 
tiv sau, mai exact, personal al expunerii. Lectura cronicii 
sale ne satisface în acelaşi fel, adesea în aceeași măsură, ca 
opera pur literară a unui scriitor, care s-a inspirat, cum se 
spune, din trecutul nostru istoric. Constatarea aceasta s-a 
făcut mai demult cu privire la O samă de cuvinte a lui Neculce, 
din cauza caracterului lor mai mult ori mai puţin legendar. 
Extinderea ei și asupra Letopisețului poate părea, sau chiar 
și este parţial, o exagerare, dar, în linii mari, el este mai mult 
o scriere beletristică decit una istorică în sens strict. Cronica- 
rul nu se limitează (chiar dacă ar fi vrut, n-ar fi izbutit) la 
simpla prezentare a evenimentelor. El le prelucrează afectiv, 
condus de sentimentul patriotic şi destul de des de interesul 
de clasă, de grup sau personal, ceea ce nu-l determină să fal- 
sifice adevărul sau semnificația generală a evenimentelor, 
privite şi, poate. înainte de toate, prin oamenii care parti- 
cipă la producerea lor.. Adal 

Opera lui Neculce a servit, la fel cu a lui Grigore Ureche 
(vezi mai sus, p. 51), ca materie primă pentru unii scriitori 
români din secolul al XIX-lea și al XX-lea, în frunte cu 
Sadoveanu, care, datorită admiraţiei sincere şi talentului 
său, a contribuit la popularizarea ei. Se ştie că marele nostru 
povestitor l-a pus pe Neculce alături de Creangă în ce pri- 
vește deprinderea meșteșugului scriitoricesc. Există între ei 
toți un fel de înrudire electivă, produs, în mare parte, al 
climatului spiritual din provincia lor natală. 

Pentru cunoaşterea directă, fe şi cam superficială, a 
limbii şi stilului acestui scriitor autentic, reproduc citeva 
fragmente, după ediţia îngrijită de mine.! 

„Iară Ștefan-vodă mergind de la Cetatea Neamţului. în 
sus pre Moldova, au mărsu pe la Voroneţ, unde trăia un părin- 
te sthastru, pre anume Daniil. Si bătind Ștefan-vodă ån ușa 
sihastrului, să-i descuie, au răâspunsu sihastrul să aștepte. Ște- 
fan-vodă afară pănă ş-a istovi” ruga. Și după ce s-au istovit 
sihastrul ruga, l-au chemat în chilie pre ȘStefan-vodă. Și s-au 
ispovedit? Ștefan-vodă la dinsul. Și au întrebat * Ștefan-vodă 
pre sihastru ce va mai face, că nu poale să să măi bală cu tur- 
cii; închina-va tara la turci, au bap Iar s'hastrul au dzis să nu 
o inchine, că războiul este a lui, numai, după ce va izbindi, să 
facă o mănăstire acolo, in numele Sfintului Gheorghie, să fie 
hramul bisericii. Deci au şi purces Ștefan-vodă in sus pe la 
Cernăuţi şi pre la Hotin şi au strinsu oaste; feliuri de feliuri 
de oameni. Și au purces în gios. Iar turcii, înțălegind că va să 
vie Stefan-vodă cu oaste în gios, au lăsat și ei Cetatea Neamţu- 
lui de a o mai bate şi au început a fugi spre Dunăre. Iar Stefan- 
vodă au început a-i goni în urmă și a-i bate, pănă i-au trecut 
de Dunăre. Și întorcindu-s-înapoi Stefan-vodă, s-au apucat de 
au făcut mănăstirea Voroneţul. Și au pus hramul bisericii 
Sfintul Gheorghe“. 

— „Fost-au şi ficiorii lui Antonie vodă“ dezmerdaţi. Fără 
frică îmbla prin ţară, cu mulți ficiori de mazili, nebuni, strinşi 
cu dinşii, de făce multe giocuri și beţii și nebunii prin tirguri 
şi prin sate boierești, de'lua femeile şi fetele oamenilor cu de- 
sila, de-ș ride de dinsele, ce nu numai a oameni proști?, ci şi a 
oamenilor de frunte. Ce, de și oblici Antonie-vodă, încă nu le 
dzice nemic şi nu-i certa cu cuvintul, ca un părinte ce le era. 
Si pentr-acie poate în osindă mai pe urmă Antonie-vodă au 
cădzut“.? 

— „Si întrind leşii şi căzacii şi moldovenii, au luat pre 
Duca-vodă şi pre alți boieri, pre toți dezbrăcindu-i, i-au lăsat 


1 Ion Neculce, Letopiseţul Țării Moldovei, Editura Minerva, P. 
Seria Patrimoniu, București, 1975. 

„A termina“. 

3 „S-a mărturisit“ (sens bisericesc)“. 
10p. cit., p. 13—14. 
* Antonie Rusăt. 

$ „Boeri fără slujbe“. 
7 „Simpli , de rind“. 
8 „Simțea, alla, descoperea“. 
*0p. cit, p. 61. 

pe peile goale. Și s-au întorsu poghiazuli cu dobindă? ș-au dus 
pe Duca-vodă in fara Leşască, și acolo au murit. Si cînd îl 
duce pe drum, îl pusesă într-o sanie cu doi cai, unul albu și 
unul murgu, şi cu hamuri de teiu, ca vai de dinsul. Ocări şi 
sudălmi, de audze cu urechile. S-agiungindu la Suceavă, la un 
sal anume...5, au poftit puţintel lapte să mănince. Iar femeia 
gazda i-au răspuns că «n-avem lapte să-ți dăm, c-au mincat 
Duca-vodă vacile din țară, de-l va minca vermii iadului cei 
neadormiţi». Că nu ştie femeia acie că este singur el Duca- 
vodă. lar Duca-vodă, dacă au audzit că este aşè, îndat-au 
inceput a suspina și a plinge cu amar“. 

Contemporan (şi prieten oarecum) al lui Neculce este 
fostul domnitor al Moldovei Dimitrie Cantemir. El aparține 
aici mai mult din punct de vedere cronologic, precum și prin 
natura scrierilor sale cele mai importante. Altfel, dacă ţinem 
seamă de întreaga lui operă, de condiţia sa şi de concepţia 
sa oarecum filozofică, el merită să fie studiat şi prezentat 
separat de toţi predecesorii gi urmaşii săi din epoca în dis- 
cuţie. Aceste calităţi se vădesc mai cu seamă în Hronicul 
vechimei a romano-moldovlahilor, operă, în multe privințe, 
grandioasă, și nu numai pentru vremea ei. În intenția auto- 
rului, această lucrare urma, se pare, să întăţişeze istoria de- 
plină (de la origini pină la începutul secolului al XVIII-lea) 
a poporului român. S-a oprit însă, din cauza împrejurărilor 
(între 1711 şi 1723, cînd moare, autorul trăiește în Rusia, 
după victoria turcilor contra ruşilor, cu care se aliase Cante- 
mir, în lupta de la Stănilești), la întemeierea Munteniei și 
a Moldovei. Această operă a mai avut și noșansa de a exista, 
pină la tipărire (secolul al XIX-lea), într-un singur exemplar, 
manuscrisul original əl autorului. Urmarea a fost că ea n-a 
contribuit prin nimic la dezvoltarea limbii literare. Și totuși, 
pentru cunoaşterea mai de aproape a limbii noastre în ge- 
neral, Hronicul lui Cantemir prezintă o mare importanţă. 
Nici una dintre scrierile predecesorilor, contemporanilor și 
urmașilor lui nu se poate compara cu aceasta în ce privește 
bogăţia şi varietatea faptelor de limbă, indiferent dacă 
această situaţie însemnează (sau nu) un progres propriu-zis, 
mai ales că această operă a fost redactată mai întîi în limba 
latină, și după aceea a tradus-o autorul însuși în română. 


1 „Incursiune în ţară străină, de obicei cu scopul de a prăda“, 
2 „Ciștig, pradă de război“. 

? Loc gol în manuscris. 

10p. cit., p. 73—74. 

Aşa se explică, intre altele, puternica influență a limbii origi- 
nalului. De altfel, chiar in lucrările sale, puţine la număr, 
scrise direct în româneşte se observă uşor această influenţă. 
Ar mai fi de adăugat că şi alte limbi străine, cunoscute bine 
de Cantemir, în frunte cu turca, au influențat scrierile lui 
româneşti. De aceea lectura lor este grea chiar pentru un 
specialist. Îngreuierea creşte şi din cauza numeroaselor 
creaţii ale lui (majoritatea, un fel de calcuri lingvistice, 
adică traducerea prin cuvinte românești a conţinutului se- 
mantie din cuvintele străine). 

Parte din observaţiile de pină aici sînt valabile şi pentru 
limba Istoriei ieroglifice, rămasă şi ea, la fel cu Hronicul, în 
manuscris (s-a tipărit de-abia în 1883). Conţinutul acestei 
scrieri cam ambigui este istoric: lupta, pentru putere am 
spune noi astăzi, dintre Cantacuzineşti și Cantemireşti! pe 
de o parte şi, în grupa celor dintii, dintre Constantin Brinco- 
veanu şi ceilalţi pe de altă parte. Tratarea şi prelucrarea ma- 
terialului (evenimente şi oameni) sint strict literare, Istoria 
ieroglifică este (ar trebui spus mai degrabă poate fi) conside- 
rată ca un roman, şi, deoarece personajele sint animale, 
formal vorbind, specialiştii o anexează genului alegoric 
(„roman alegoric“), strict literar, fără legături cu istoria 
propriu-zisă, mai ales că tonul este al unui adevărat pamflet. 

Reproduc? în cele ce urmează două pasaje din această 
scriere pentru ca cititorii, să-și facă o idee, destul de aproxi- 
mativă, fireşte, despre limba şi stilul lui Dimitrie Cantemir. 
„Acestea intr-acesta chip prin citeva a nopţii ciasuri Inorogul 
cu Soimul voroavă făcind, Hameleon, precum mai sus s-au 
pomenit, la lăcaşul său ducindu-se vasul uluirii vetrilele gin- 
durilor deșchidea, prin marea relelor socotele înnotind, spre 
toate vinturile holburilor funele chitelor întindea. Așea el în va- 
lurile vicleșugurilor. tăvălindu-se (poate fi răutatea îndoit şi 
întriit să lucreze furtuna slobozind ) somn fără somn și odihnă 
fără odihnă il chinuia, atit cit cu ochii deşchiși somna și cu 
toată fantazia deșteptată visa, în care pis părerea chipuri ca 
acestea închipuindu-i îi zugrăviia“. | 

— „Odănăoară era un om sărac, carile într-o păduriță, 
supt o colibiță era lăcuitoriu. Acesta mai mult de dzece găini, 
2 cucoși, dpi miei şi un dulău, altăceva după sufletul său nu 
avea. Desi dulăul atita era de bun păzitoriu şi atita de tare în 


1 Dimitrie Cantemir era ginerele lui Şerban Cantacuzino, domnul 
Munteniei. 
* După Al. Rosetti , B. Cazacu, Liviu Onu, Op. cit., p. 339—390 

giur împregiurul casii străjuitoriu, cit nici frundza de vint să 
se clătească și el asupra sunetului să nu năvrăpească! cu pu- 
tință nu era. (Că mai bunu-i și mai de nedejde iaste dulăul 
deșteptat decit străjerul insomnorat sau cu vinul îngropat.) 
Dulăul așea pre dinaintea casii pururea se afla, iară găinele 
în podul colibii se culca, mieii noaptea dinaintea uşii în tin- 
diță, iară omul ostenit şi obosit, dacă viniia de la lucru, în 
colibiță spre odihnă se aşedza...“ 

Din punct de vedere stilistic, între aceste două pasaje 
există deosebiri mari, ușor de constatat, căci sar în ochi. 
Aceste deosebiri se explică prin conţinutul textelor în discu- 
ție, de fapt, prin felul cum autorul a înțeles să prelucreze 
literar ucest conţinut. În primul a vrut, ca să zic așa, să 
facă literatură oarecum poetică, recurgind la alegorie (ca 
de atitea ori în Istoria ieroglifică), pe cind în cel de-al doilea; 
fără a renunța la intenţia literaturizării, le-a concretizat 
oarecum „popular“, ca într-o fabulă sau într-un basm, și a- 
ceasta, tot din cauza conţinutului. În ce priveşte limba, fap- 
tele lingvistice, există de asemenea deosebiri, impuse tot de 
conţinut. Observăm însă o asemănare izbitoare în sintaxă, 
şi anume, ca mult mai importantă decit altele, topica predi- 
catului: aşezarea lui la sfirșitul enunţului (chiar atunci cind, 
strict gramatical vorbind, nu e vorba de un predicat propriu- 
zis, întrucit verbul stă la un mod nepredicativ). Această 
particularitate sintactică apare foarte des la Cantemir, in- 
diferent de natura scrierilor sale, şi se datorește, în general, 
influenței limbii latine. 

Genul istoric este bine reprezentat, în această epocă, și 
în Muntenia, deși nu în aceeași măsură ca în Moldova. Cred 
— poate că au crezul și alţii inaintea mea — că deosebirea 
de la o ţară la cealaltă se datorește, cel puţin parţial, vecină- 
tăţii Moldovei cu Polonia, vecinătate geografică şi apoi, 
drept consecinţă, posibilitatea unor relaţii de ordin cultural 
(studii în această ţară de veche cultură, mai ales apuseană). 
Muntenia n-a avut această șansă. "Țările vecine cu ea erau, 
cu excepţia Ungariei, sub stăpinire turcească şi, deci, im- 
piedicate să se dezvolte cultural. Singurul cronicar muntean 
la înălțimea moldovenilor Miron Costin şi Dimitrie Cantemir 
a fost stolnicul Constantin Cantacuzino, care, cum ştim, a 
studiat la Universitatea din Padova. Ceilalţi, mai numeroși 
decit cei din Moldova, unii rămaşi anonimi, nu se remarcă 
prin erudiție sau prin alte calităţi legate de studii speciale, 


l „Să năvălească, să se năpustească“. 

în schimb sint, adesea, superiori moldovenilor prin darul 
povestirii. La aceasta a contribuit, in parte, lipsa obiectivi- 
tății, cauzată de faptul că unii cronicari erau in slujba fa- 
miliei Cantacuzino, alţii în slujba familiei Bălenilor, adversa- 
ra îndirjită a celei dintii. Stăpiniţi de interesele grupului 
din care făceau parte şi de pasiunea inerentă acestor interese, 
cronicarii munteni, cei mai mulţi, au un stil colorat, bogat în 
expresii adesea violente şi accesibil oricărui cititor. Dificul- 
tăți prezintă, pentru cercetări, faptul că aceleaşi evenimente 
ȘI aceiaşi participanți la producerea lor apar sub aspecte 
contradictorii, care trebuie: analizate cu mare atenție şi cu 
spirit critic spre a se descoperi, măcar aproximativ, adevărul. 

În ce privește limba, nu surprinde, la Stolnicul Cantacu- 
zino, de pildă, sintaxa atit de asemănătoare cu a lui Dimitrie 
Cantemir (vezi mai sus, p.57), dată fiind formaţia sa asemă- 
nătoare cu a acestuia. De pildă: „Decheval incă nu într-un 
loc şedea, nici fără de mare grijă să afla, cişi el cu toate puteri- 
de cite avea, și tare să apăra, și de multe ori și izbindiia“. 

„Carea dupre aceia mai pe urmă stricînd-o într-acest feliu 
au venit şi au rămas, precum și astăzi taste; așa făcind cum și 
ispanii, și galii, şi italianii, adecăle spaniolii, franţozii și 
frincii, că așa le zic ei, au făcut“. 

Iată şi un pasaj din Cronica lui Rodu Popescu: „Turcii 
daca prinseră veste că vin nemţii asupra lor cu atita îndrăznea- 
lă, s-au turburat văzînd că le lipsita şi atita călărime carii 
merseră la iarbă, iar încă și totau început a ieși şi oastea lor din 
ordie și a să bate cu nemţii, dşijderea și ienicerii din meterezuri, 
iar nemţii năvăliia asupra-șanţurilor, să intre în ordie, şi s-au 
făcut război tare şi înfricoșat, că Halil-paşa veziriul era un om 
foarte viteaz şi încălecasă singur şi ieșisă lu război. Și făcea 
mare îndemnare oștilor, cit s-au făcut într-acea puţină vreme 
multă vărsare de singe, şi au căzut mulți dintr-amândooă păr- 
țile, cităva oaste și căpetenii. Numai turcii, văzind pre nemți 
că să înglotescu și năvălescu aşa tare şi făr'de frică asupra 
ordiilor, n-au mai putut răbda să ţie război, ci au început a 
fugi cu toții, şi au rămas nemţii biruitori, lăsind ordiia aşa 
cu tot cum'eră și au stăpinit nemţii ordiia“.? 

În epoca de care ne ocupăm se cultivă genuri literare 
necunoscute mai inainte, ceea ce, din punctul de vedere al 
istoriei limbii, insemnează imbogăţirea lexicului, precum şi 
apariţia unor inovaţii de ordin stilistic, avind la bază fapte 

i După Al. Rosetti, B. Cazacu, Liviu Onu, op. cit., p. 331. 

1 Ibidem, p. 357. 


lingvistice. Am văzut deja că Istoria ieroglifică a lui Dimitrie 
Cantemir este o scriere istorică numai în ce priveşte conţi- 
nutul (evenimente şi oameni). Cit despre prelucrarea lui, 
avem a face cu o operă pur literară: autorul îl prezintă sub 
forma unei alegorii. | 

Miron Costin, cronicar prin excelenţă, este și autorul 
unor scrieri mai puţin importante decit cele istorice şi de re- 
lativ mică extindere, dar interesante prin noutatea lor. 
Este vorba de Viaţa lumii, operă în versuri, care dezbate 
poetic ideea filozofică despre zădărnicia tuturor lucrurilor 
pămintești. Iată citeva dintre primele ei versuri, unde se 
face oarecum prezentarea temei: „A lumii cînt cu jale cumplită 
viața, | Cu griji și primejdii, cum ieste şi aţa: | Prea supțire 
şi-n scurtă vreme trăitoare | O, lume. hicleană, lume înșălă- 
toare, | Trec zilele ca umbra, ca umbra de vară, | Cele ce trec nu 
mai vin, nici să-ntorc iară“. Autorul a simţit nevoia, gin- 
dindu-se la cititori, să-i iniţieze în ceea ce se poate numi ver- 
sificaţie, considerată de el ca o noutate, deci necunoscută. 
Textul respectiv începe astfel: „Stihul! este, nu ca altă scri- 
soare dezlegată, ci ieste legată de silave? cu număr; silava este 
împreunarea a doao slove, cum ieste: ba, va, ga, da i proci2.* O 
compoziţie, mai limitată ca extindere, este Stihuri împotriva 
zapistiei (prelucrarea poetică a Psalmului 5), 


Cind ne-am ocupat de activitatea scriitoricească a lui 
Dosoftei (vezi mai sus, p. 46—47), am menţionat Psaltirea în 
versuri, operă religioasă prin conţinut, dar literară în sens 
strict ca prelucrare. De aceea o amintesc şi aici, unde se pre- 
zintă noutăţile faţă de activitatea precedentă. De altfel, 
începuturi de exprimare poetică există, după afirmaţiile spe- 
cialiştilor, și în Cazania lui Varlaam (vezi mai sus, p. 45). 

O noutate strălucită prin calităţile ei artistice, este, la 
începutul secolului al XVIII-lea, genul oratoric pe teme reli- 
gioase, reprezentat prin Didahiilet lui Antim Ivireanul, mi- 
tropolitul Munteniei. Ceea ce surprinde, ba chiar uimește 
la acest cleric este faptul că, deși, fiind străin, învaţă limba 
noastră destul de tirziu, ajunge s-o stăpinească în mod de- 
săvirșit. Iată o probă: „Aleasă este [Fecioara Maria] cu ade- 
vărat ca soarele, pentru că este încununată cu toate razele da- 
rurilor dumnezeieşti şi străluceşte mai virtos întru celelalte lu- 


1 Versul“. 

3 Silabe“. 

3 „Şi celelalte“. 
t „Predicile“, 

mini ale ceriului; aleasă este și frumoasă ca luna, pentru că 
cu lumina sfințeniei atinge celelalte stele; şi pentru marea şi 
minunata strălucire, de toate şireagurile stelelor celor de taină 
se cinstește ca o împărăteasă; aleasă este ca răvărsatul zorilor, 
pentru că ea a gonit noaptea și toată întunerecimea păcatului 
şi au adus în lume ziua cea purtătoare de vieaţă; aleasă este, 
că este izvor, care cu curgerile cereștilor bunătăţi adapă sfinta 
biserică şi tot sufletul creștinesc; aleasă este, că este chiparos, 
carele cu nălțime covirşeşte cerurile, și pentru mirosul cel din 
fire s-au arătat departe de toată stricăciunea ; ...“. Cine citeşte 
acest text şi nu știe cui aparţine este convins că autorul a 
fost contemporan cu noi cei de azi: nici un cuvint, nici o formă 
gramaticală, nici o construcţie sintactică nu-l îndeamnă 
să-și închipuie că-i vorba de un fragment de predică de acum 
două secole și jumătate. 

Antim Ivireanul a contribuit la dezvoltarea limbii noas- 
tre privite sub aspectul ei literar nu numai prin Dihaniile 
sale, care, chiar dacă n-au fost tipărite decit foarte tirziu, 
s-au răspindit şi au fost luate drept model de stil oratoric 
religios, in primul rind, de către clerici de toate categoriile. 
Ca episcop, mai intii, și ca mitrpolit după aceea, el s-a ocupat 
direct de tipărirea cărților bisericeşti în Muntenia, și nu nu- 
mai în limba română. Predicile sale n-au putut vedea lu- 
mina tiparului la vremea lor din cauză că erau „subversive“, 
am spune noi astăzi: criticau, de la un nivel etic foarte ridicat, 
slăbiciunile şi păcatele oamenilor, îndeosebi ale celor cu 
răspundere in viaţa publică. 

Un loc aparte, atit prin modul cum au luat naştere, cit 
și prin caracterul popular al limbii, sint Mineele! de la Rim- 
nic (1776 — 1780). Prima problemă este discutată pe larg 
de Al. Rosetti, B. Cazacu, Liviu Onu, op. cit., p. 200 — 201. 
Ea ne interesează aici prin faptul că, în forma ei tipărită, 
deși semnată de Chesarie, episcopul Rimnicului, ea este, în 
ciuda contribuţiei masive a acestuia, produsul mai multor 
autori, diferiţi între ei și prin timp și prin felul participării 
la realizarea ei. Rezultatul acestei munci colective şi complexe 
este, din punctul de vedere al dezvoltării limbii noastre, 
de cea mai, mare importanţă. La aceasta a contribuit şi 
influenţa vorbirii populare, impusă oarecum de natura con- 
ținutului. Urmează două fragmente (primul din Prefaţă, 


1 Minei, pl. mineie „totalitatea slujbelor bisericeşti, repartizate 
pe luni şi pe zile “ (în legătură cu evenimente și personalități din istoria 
creştinismului ortodox). 

deci originală, semnată de Chesarie, celălalt din mineiul 
pe 1 octombrie, acesta, traducere). 

„Cind au inceput credința a să naşte și a creşte, cei ce să 
hrăniia cu învățăturile ei, întiiu să socotiia ca nişte prunci. 
Pentru aceea și sflilnţii apostoli îi hrăniia cu lapte, adecă 
cu învățături lesne pricepătoare, cu rugăciuni uşoare şi neos- 
tenitoare. Că din faptele apostolilor vedem că alte slujbe atun- 
cea nu să făcea, fără numai ridicarea piinii, rugăciuni 
pre scurt alcătuite cu dovediri din psalmi şi invăţături pentru 
credință, iarăşi din izvorul psalmilor şi al prorocilor. Iară 
după ce au crescut întru credință noroadele şi au ajuns în 
virstă de bărbat, atuncea diadohii apostolilor, păstorii cei d[u]- 
hovniceşti, arhierei[i] cei din toate locurile, au început a 
innălța graiurile învățăturii, a aşăza slujbe în beserică la 
vremea sa şi a înmulți rugăciunile pentru podoaba besericii 
şi mântuirea credinčoşilor. Aceste. slujbe, aceste rugăciuni, 
alcătuite fiind de luminătorii cei dintii ai besericii în limba lor 
cea grecească, mai pre urmă s-au tilmăcit și în limba cea slo- 
venească de cei ce au fost dupre vremi și pre alocori luminălori 
in Slovaniia“. (Al. Roseti, B. Cazacu, Liviu Onu, op. cit., 
p. 206.) 


— „Învăţindu-te celor dujmnezeești cu prea slăvire, mai 
tare decit tunetul ai trimbițat cuvîntul lui D[ulmnezeu cel de 
mintuire, şi pre cei ce dormiia în mormiînturile deşertăciunii 
i-ai deșteptat, carii omoriciunea au lepădat, ceea ce lăcuiaște 
împreună cu cei morți. Și pre cei ţinuţi în iad i-au întors îna- 
poi, pre carii i-ai făcut vase cinstite celui ce au omorit pre 
omoritoriul, lui Ii[suls stăpinului şi mintuitoriului sufletelor 
noastre“. (Ibidem, :p. 207 — 208.) | 


Progresul realizat de limba noastră, pe care l-am constatat 
mereu pină aici, de la o scriere la alta, apare în aceste două 
fragmente și mai evident. În ciuda faptului că al doilea text 
este o traducere, el nu diferă, calitativ, prin nimic de celălalt, 
care e original. Progresul acesta trebuie atribuit, într-o 
măsură însemnată, evoluţiei firești a limbii vorbite, punctul 
de plecare permanent al celei scrise. Acest progres s-a com- 
binat cu cel produs de experienţa predecesorilor, aşa cum 
există el în scrierile (originale sau traduse) ale acestora. Un 
rol important în evoluţia limbii au jucat, în această epocă, 
numeroasele cărți populare. Sint numite astfel (la fel cu 
literatura populară în general), pe de o parte, fiindcă nu se 
cunosc numele autorilor, iar pe de alta, din cauza conţinu- 
tului lor mistic şi fantastic. Ele sint şi destul de variate în 

Pi a a a 


ce priveşte temele. Cele mai multe au circulat, pină spre 
epoca noastră, în manuscris, dar, dat fiind interesul pe care 
l-au deșteptat, au fost mereu copiate şi recopiate, trans- 
miţindu-se astfel și de la o generaţie la alta şi în cadrul ace- 
leiași generaţii de la un loc la altul. Multe au conţinut reli- 
gios, în sens larg, interpretat insă, s-ar putea spune, foarte 
laic. Specialiștii le-au clasificat după conținut (legende apo- 
caliptice, legende hagiografice, legende apocrife, literatură 
didactică, literatură astrologică şi romane). 

Nu este cazul să ne oprim la toate speciile, dar nici 
măcar la cele mai multe. Succes mare au avut cele din ultima 
categorie, asemănătoare oarecum cu romanele din literatura 
cultă, de unde și denumirea lor atit de potrivită. Ele sint 
Alecsandria, Varlaam și Ioasaf, Archirie şi “Anadan, Viaţa 
lui Lisop. Cel mai răspindit a fost primul. Faptul mi se pare 
semnificativ. pentru psihologia maselor, Spre deosebire de 
celelalte (minus ultimul), în care dintre-cele două particula- 
rităţi ale genului (misticismul și fantasticul) predomină cel 
dintii, Alecsandria, dimpotrivă, pune în evidenţă pe cel de-al 
doilea. Aceasta, din cauză că eroul, Alexandru Macedon, 
este un personaj istoric, a cărui viață reală a fost extraordi- 
nară și a impresionat adine chiar pe contemporani. Esop a 
fost şi el o fiinţă istorică, dar viața şi acţiunile lui s-au limitat 
la relaţiile obişnuite ale oamenilor de rind. Cel mai vechi 
manuscris al Alecsandriei datează din anul 1620, iar cea 
mai veche tipăritură, din 1743. lată un fragment (reprodus 
după Al. Rosetti, B. Cazacu, Liviu Onu, op. cit., p. 225): 
«Si vru Allexzanldru să-i dumărească! cu el; el nu vru, ce 
zise: «Pasă nailnjte pînă la împăratul, iacătă-l unde şade». 
Și dede supt un copaciu nalt și frumos. Si ave de tote pomele 
într-însul. Şi cra neşte pasări cu- penele galbine ca aurul şi 
cinta neşte cîntece menunate. Și el șede in jițiul? de aur și cu 
cunună de aur în câp şi gol. Și era fintină supt pitorele lui. 
Și merse Alexandru la el. Și-l văzu Evant împărat și b[ăt]u 
cu capul și-i zise: 40, Alexandre, împărat de lume nevolnică 
şi ticalnică”, și totă lume lua-veri şi moşie ta nu veri mai vede 
și te vei sui piln]u-n ceriu şi te vei pogori pină la iad şi tot 
pămilnjtul loa-veri şi în pămînt întra-vei». Alexandru sărută-i 
mina. Elu-l puse lingă el în jiţiul lui de auru şi-l sărută pre 


1 „Să-i dumerească“, 
2 Jilt, fotoliu“. 
? Ticăloasă“, 

Alezandru şi-l blagoslovi pre cap. Alexandru grăi lu Evant: 
«Împărate, că ce-mi ziseși: acel cuvint». Evant zise: «Nu să 
cade a poftori! cuvintul omului [înțellept». Alexandru zise: 
«Împărate Evant, de ţi-e cu voe, să-ți aducem poclon? de la noi». 
Evant zise: cAduceţi 2». Si aduseră o tepsie” cu galbini şi altă 
cu piine albă și un condirt cu vin roșu. Și-l văzu Evant şi zise: 
«Nu e dat noa aceste să mincăm, c-este dat voa să mâncaţi; 
ce deșertaţi condirul să vă dau eu voa poclon». Si deșertară 
condirul; și-l luo Evant şi-l împlu de apă de supt pitorele lui 
din fintină şi-l dede lu Alexandre: « Tinje ujn poclon de la 
mine ție». Alexandru zise: «De ce este bună acasta>» El zise: 
«Cind imbătrineşte omul și, de să va scălda, el va întineri şi 
fi-va ca de 30 de ani». Și socoti Alexandru că: «deca voiu 
bătrini, cu ačasta mă voiu scălda; şi iară voiu fi tinăr, şi nu 
voiu mai muri», Și astupă condiriul bine și-l pecetlui şi-l dede 
la un aprod să-l tot păzască pînă va fi el... 


Caracterul popular al limbii acestui text este evident de 
lə un capăt la altul. Atrag atenția asupra a două parti- 
cularități mai puţin luate în seamă. Prima, apariţia foarte 
frecventă a dialogului, caracteristică pentru povestitorul 
simplu: acesta se supune, ca să zic aşa, situaţiei concrete, 
care este, de fapt, prezentată sub forma convorbirii dintre 
personajele respective. A doua particularitate constă in 
absența aproape totală a propoziţiilor subordonate, cu con- 
secința, inevitabilă, a folosirii la tot pasul a conjuncției și, 
ca element de legătură între propoziţii independente. 


Capitolul V 
INFLUENȚA ORIENTALAS 


Cucerirea şi apoi stăpinirea de către turci a Peninsulei 
Balcanice (secolul al XIV-lea şi următoarele) a transformat 
Țara Românească direct şi Moldova indirect (prin interme- 
diul celei dintii) în ţări vecine cu Imperiul otoman. Un prim 


1 „A repeta“, 

„Plocon“, „dar“. 

3 „Tipsie, tavă“, 

t „Clondir, sticlă mare“, 

* Dau acestui epitet sensul geografic, cum se va vedea din cele 
ce urmează, 

fapt, cantitativ, deci şi calitativ, puţin important, care a 
dus în mod firesc la relaţii reciproce. Odată cu creşterea 
puterii lor politice, turcii au devenit destul de curind (înce- 
putul secolului al XVI-lea) suzeranii ţărilor noastre. Deşi 
tratatele Țării Românești și Moldovei cu dinșii interziceau 
(pentru motive de ordin religios) stabilirea turcilor pentru 
totdeauna pe teritoriul lor — dispoziţie care era, în general, 
respectată — numeroși turci veneau la noi cu tot felul de 
misiuni oficiale. lar unii făceau parte oarecum din curtea 
domnitorului, în sensul că se amestecau, direct sau indirect, 
în treburile politice. Astfel s-au creat condiţii favorabile 
pentru exercitarea unei influenţe turcești asupra limbii noas- 
tre. 

Mai numeroşi erau însă grecii care erau trimiși de la Con- 
stantinopol pentru a supraveghea aplicarea dispoziţiilor din 
tratatele Principatelor cu Imperiul otoman. Fiind creștini, 
grecii se puteau așeza pentru totdeauna la noi, unde, foarte 
des, se căsătoreau cu fiicele boierilor şi deveneau astfel „ro- 
mâni“, Putindu-se mişca foarte liber, grecii îşi aduceau şi 
rude apropiate, care făceau „carieră“, la fel cu protectorii lor. 
În modul acesta, limba română a suferit o influenţă puter- 
nică atit din partea limbii turcești, cit şi a celei grecești. 
Punctul ei culminant a fost atins în epoca domniilor fana- 
riote (1711 — 1821), cînd ţările noastre erau conduse de 
domnitori greci sau de domnitori români, etnic vorbind, dar 
prin nimic deosebiți de ceilalţi din punct de vedere politic. 
Trebuie precizat că această influență s-a exercitat exclusiv 
în domeniul lexicului, sectorul cel mai deschis al oricărei 
limbi, spre deosebire de structura gramaticală şi de sistemul 
fonetic, bine inchegate şi de aceea rezistente la „atacurile“ 
din afară. 


Între aceste două influenţe există deosebiri, adesea mari, 
cantitativ şi, mai cu seamă, calitativ vorbind. Faptul se 
explică pe de o parte prin natura conţinutului exprimat 
de cuvintele împrumutate, iar pe de alta prin modalitatea 
intrării lor în limba română. Acești factori sint destul de 
strins legaţi unul de altul. Împrumuturile turcești sint, în 
marea lor majoritate, concrete, in sensul că cuvintele res- 
pective denumesc obiecte de tot felul. Termenii abstracţi 
sint extrem de puţini și, detaliu important, lipsiţi de inte- 
lectualitate, dacă pot spune așa (berechet, chef, dandană, moft, 
tabiet etc. ). Toţi au fost adoptați pe cale orală, prin contac- 
tul direct, aș zice material, cu obiectele în discuție, aduse fie 

5 — Istoria limbil române (pe-nţelesul tuturora) 


de turcii care veneau la noi, fie de alți străini, precum şi de 
către românii înşişi. La prima vedere pare curioasă această 
situaţie. Să nu uităm însă că, dacă limba turcă se putea în- 
văţa și, deci, vorbi, ea era pentru români (afară de cazuri cu 
totul excepţionale, care nu contează), total inaccesibilă sub 
forma ei scrisă (înainte de toate, din cauza alfabetului). De 
aici, caracterul popular al influenţei turceşti, existenţa impru- 
muturilor respective la toate nivelele limbii noastre. Situa- 
ţia împrumuturilor neogreceşti se prezintă cu totul altfel, 
aproape invers. Multe au intrat în condiţii asemănătoare cu 
cele arătate la turcismele limbii noastre, dar majoritatea lor 
au urmat calea scrisă. Românii au învățat grecește și prin 
şcoli, cei mai mulţi chiar numai prin şcoli, şi după aceea prin 
lecturi de cărți grecești, precum și de cărţi românești traduse 
din grecește (bogate în grecisme). 

După aceste consideraţii de ordin general, să vedem o 
serie de fapte menite să le sprijine. Recurg, ca de atitea ori 
pînă aici, la Istoria limbii române literare. La p. 413 sint 
enumerate, cu exemple, domeniile de activitate (13 în to- 
tal) în care există cuvinte de origine turcească. Cele mai nu- 
meroase, judecind după listele prezentate acolo, aparţin 
meseriilor de toate felurile, după care urmează îmbrăcă- 
mintea (în sens larg) și alimentaţia. Poate părea curios, şi 
nu numai prin referire la ceea ce se știe în legătură cu 
originea latină a majorităţii terminologiei păstoreşti, că şi 
în acest sector limba noastră are cuvinte turceşti. În sensul 
unei puternice influenţe a limbii turcești vorbeşte şi faptul că 
românii au împrumutat nu numai substantive, care alcătu- 
iese o mare majoritate, ci şi alte părţi de vorbire, dintre 
acelea care sînt, în general, mai rezistente, de pildă adverbe 
(barem, doldura, geaba, taman, tiptil) și interjecții (aman!, 
brel, haidel, halal!, haram! ). 

Interesante sînt și sufixele de origine turcească, şi pentru 
același motiv arătat ceva mai înainte, la care se adaugă, fapt 
foarte important, posibilitatea de a le folosi la derivarea de 
noi cuvinte de la orice fel de teme (moștenite, împrumuturi 
vechi și împrumuturi recente etc). Exemple: -giu (obţinut 
prin descompunerea unor cuvinte turceşti formate cu el şi 
a căror temă, tot turcească, a fost împrumutată și ea ca 
unitate lexicală propriu-zisă: cafea și cafegiu, de pildă), în 
cuvinte ca barcagiu, laptagiu, pomanagiu, reclamagiu, scanda- 
lagiu ş.a. ; -lic (şi -lic): geamlic, hamalic, irmilic ş.a. (imprumu- 
tate), avocatlic, berbantlic, crailic, savantlic ete.(formaţii româ- 

nești);-man: duşman, tergiman, alături de capsoman, gogoman, 
hoțoman ş.a. Pe lingă aceste sufixe substantivale apar şi unele 
adjectivale de aceeaşi origine: -iu (cîrmiziu, fistichiu ş.a, 
alături de cafeniu, liliachiu etc.); -liu (chefliu, nurliu etc., 
alături de durduliu, hazliu ș.a.). 

Afară de astfel de cuvinte existente în cele mai multe 
aspecte sociale şi teritoriale ale limbii din Muntenia şi Mol- 
dova (peste munţi ele au lipsit, din cauză că acolo influența 
turcească nu s-a putut manifesta), au existat numeroase 
altele, care, chiar cînd, destul de rar, au circulat şi în alte 
stiluri ale limbii, aveau un sens mai mult ori mai puţin teh- 
nic Și erau specifice pentru anumite ramuri de activitate. De 
pildă: agă „căpetenie militară, ofiţer ture“, carvasară „birou 
vamal“, duvă „rugăciune“, mataragiu „subofițer din suita 
unui paşă“, raiă „veche numire a supușilor otomani sau creg- 
tini, care practicau agricultura şi comerţul“, tergiman „in- 
terpret“, vilaiet „provincie guvernată de un valiu“, zaim 
„posesor al unei feude militare“ g.a., dispărute odată cu schim- 
barea condiţiilor de ordin politic. 

Pareurgind listele de cuvinte greceşti, grupate după do- 
menii de activitate, pe care le-au intocmit Al. Rosetti, B. 
Cazacu, Liviu Onu, op. cit., p. 429 şi urm., constatăm predo- 
minarea aproape exclusivă a noţiunilor de ordin intelectual 
în sens larg.lată-le: 1. organizarea statului (cu subdiviziunile: 
viața politică, administraţia, legislaţia, viaţa militară); 2. 
viața socială (ierarhie socială, familie, conversaţie, cores- 
pondenţă, distracţii, viaţa psihică); 3. viaţa intelectuală (în- 
vățămint, tipografie, biblioteci, ştiinţe, stilistică şi teorie 
literară, medicină, arte); 4. comerţ și industrie; 5. viaţa reli- 
gioasă. 

Ca și în cazul turcismelor (vezi mai sus), o mare parte 
din lexicul de origine greacă a dispărut odată cu orinduirea 
social-politică, al cărei apogeu a fost atins în epoca domni- 
ilor fanariote (in. special de pe la 1740 și pină la 1821). Rezis- 
tența imprumuturilor greceşti a fost ceva mai mare decit a 
celor turceşti, cum dovedeşte păstrarea pină în zilele noastre 
a unui număr mai mare în comparaţie cu cele dispărute și 
cu cele turceşti păstrate. Explicaţia trebuie, cred, căutată 
pe de o parte, în faptul că greaca este o limbă indoeuropeană, 
ca a noastră, pe cind turca aparţine familiei uralo-altaice, 
iar pe de altă parte, în sprijinul căpătat de la neologismele 
din secolul al XIX-lea și al XX-lea primite din Occident și 
care sint acolo de origine greacă veche. lată o serie de exemple 

aparţinind acestei ultime categorii: tiran, anarhie, anomalie, 
olograf, teatru, melos, simfonie, ipocrizie, cangrenă (şi gangrenă), 
anatemă, flegmă, tifos ş.a. 

Grecismele dispărute cu vremea sint mai puţin numeroa- 
se decit turcismele. În acelaşi timp, dispariţia lor a fost oa- 
recum treptată, în sensul că s-a produs, mai întîi, adică 
mai repede, în vorbirea populară și în cea familiară a pătu- 
rilor sociale mijlocii. Urmează acum un număr de grecisme 
aparţinind diverselor ramuri de activitate: efor, catagrafie, 
epitrop, clironom(ie), parafernă, protipendadă, simandicos, 
babac(ă) „tată“, țaţă, anost, nostim, taifas, poliloghie, plic, 
carlofor, rigă„rege“, sindrofie, arghirofil(ie), filotim (ie), ifos, 
dascăl „învăţător“, agramat, filă, ipochimen, dropică, isteri- 
cale, lăhuză, mamoş, molimă, molipsitor,  nevricale, (proto) 
psalt, psaltichie, folos, magherniţă, calfavetă „jartieră“, fan- 
dosi, fideà, fiong, fundă, portocală, stambă, igrasie, ipsos, 
mistrie, aghiazmă, amvon, pronie. În aceste liste, marea majo- 
ritate a exemplelor sint substantive. Dintre celelalte părți 
de vorbire intilnim numai adjective, foarte puține de altfel. 
Comparind această situație cu aceea a turcismelor, consta- 
tăm că acestea din urmă sint mult mai variate în ce privește 
categoria morfologică. Aceasta însemnează, cel puţin teo- 
retic, că influenţa turcească a fost mai puternică decit cea 
grecească și, amănunt foarte important, mai „populară“ de- 
cit aceasta din urmă. Ceva mai înainte am arătat cum s-au 
exercitat aceste două influenţe, mai precis spus, căile sau 
mijloacele acestei exercitări. Fără voie ne gindim la influenţa 
franceză, despre care va veni vorba mai departe: seamănă 
foarte bine, sub toate aspectele, cu influenţa grecească. 


N-am spus nimic despre verbe în discuţia de pină aici. 
Spre deosebire de turcisme, în numărul cărora nu apare nici 
un verb, această parte de vorbire este foarte bine reprezen- 
tată în cadrul împrumuturilor grecești. Iată o parte dintre 
ele: chivernisi, catadizi „a socoti de demnitatea sa“, heretisi 
(şi hiritisi) „a felicita“, plictisi, silabisi, aerisi, agonisi, fan- 
dosi, canonisi. Verbele greceşti de acest fel existente de-a 
lungul timpului în limba română sint foarte numeroase. Eu 
am ales numai pe acelea care mai circulă şi astăzi. În ciuda 
marii cantităţi de verbe grecești în -isi, acest sufix n-a devenit 
productiv în limba noastră, cum ar fi fost de așteptat. Cauza 
trebuie căutată în absența aproape totală, ca cuvinte inde- 
pendente, a temelor acestor verbe. Dintre cele care s-au 
păstrat pină astăzi, la citeva s-a îndeplinit această condiţie: 

silabisi — silabă, aerisi — aer, canonisi — canon. Şi totuşi, 
dată fiind mulțimea verbelor de origine grecească în -isi, 
acest sufix a fost folosit uneori la derivarea de verbe pe teren 
românesc, prin alipirea la teme care erau ele înseși derivate 
cu un sufix. După modelul lui curarisi „a face o cură“ (<it. 
curare) au luat naștere sigurarisi „a asigura“, publicarisi „a 
publica“ etc., cu o existență de scurtă durată din cauza lui 
asigura, publica ş.a., mai conforme cu normele de derivare 
ale limbii noastre (<sigur, public etc.). Se întilneşte, extrem 
de rar, şi un sufix -erisi: pretenderisi „a pretinde“, cu viaţă 
şi mai scurtă. 


Capitolul VI 
ŞCOALA ARDELEANĂ (1780 şi urm.) 


Aderarea, la începutul secolului al XVIII-lea, a unei 
părţi din românii ardeleni la greco-catolicism a avut drept 
rezultat, între altele, posibilitatea unora dintre ei, foarte 
puţini, de a studia în şcoli superioare, în care limba de pre- 
dare era latina. Nu le-a fost deloc greu să constate, de la 
prima vedere, că limba lor maternă era o formă, modificată, 
a limbii latine. Constatarea a dus pe de o parte la cunoaște- 
rea științifică, pe bază de studii, a românei ca o continua- 
toare a latinei, iar pe de altă parte, la întărirea conștiinței 
despre descendența lor şi a strămoșilor lor din coloniștii 
romani aduși în Dacia după cucerirea acesteia. Originea 
limbii s-a confundat, ca să zic așa, cu originea etnică: vor- 
bitorii latinei erau romani, prin urmare, descendenţi din ro- 
mani erau și vorbitorii limbii române, continuatoarea latinei. 
Cunoașterea acesteia i-a ajutat pe români să studieze şi iz- 
voarele istorice propriu-zise scrise latinește şi să afle din ele 
diverse lucruri care pledau în acelaşi sens, al descendenţei noa- 
stre romane, Acest aspect al problemei, foarte important din 
punct de vedere politic (cu referire la situaţia românilor din 
Ardeal în cadrul celorlalte naţionalităţi conlocuitoare), nu in- 
teresează discuţia de faţă, care urmăreşte evoluţia limbii (şi a 
literaturii). Lucrările lingvistice ale Școlii ardelene sînt cele ce 
urmează, în ordine, aproximativ, cronologică. Încep cu cea mai 
veche și, în multe privinţe, cea mai importantă dintre ele, care 
este Elementa linguae daco-romanae sive valachicae de Samuil 

Micu (și Gheorghe Şincai), Viena, 1780. Este cea dintii 
gramatică tipărită a limbii noastre și superioară, cum nu se 
putea altfel, dată fiind formaţia autorilor, încercărilor, mo- 
deste, ale predecesorilor. Acest fapt, la care trebuie adăugată 
redactarea lucrării în limba latină, arată clar că ea urmărea, 
în intenţia lui Micu (şi Șincai), un scop propagandistic, de na- 
tură politică. Dacă ar mai putea exista îndoieli în această 
privinţă, ele ar dispărea cu totul la lectura, fie și puţin 
atentă, a ei. Autorii prezintă româna, pe care o studiază, 
sub aspecte atit de apropiate de latină, încît chiar un citi- 
tor exigent din punct de vedere ştiinţific se lasă uşor convins 
de justeţea ideii că limba noastră este latină, și încă pur 
latină. Iată citeva exemple: au murit un hom ; au murit doi 
homeni; au murit o muliere; nesce sau nisquali homini sau 
mulieri plang; hom-ul ell mare — homeni-i elli mari etc. 
Găsim, bineînțeles, şi destule idei și explicaţii juste, ceea ce 
pentru epoca respectivă era, adesea, o raritate în lucrările 
gramaticale de oriunde. Să nu uităm că lingvistica ştiinţifică 
nu exista incă. Astfel înregistrarea prefacerii în î a lui a ac- 
centuat urmat de n,mb sau mp, diltongarea lui € în ea şi a lui ó 
în oa, cînd în silaba următoare se află un a sau un e etc. arată 
că autorii îşi dau seama de caracterul mai mult ori mai puţin 
regulat și sistematic al modificărilor suferite de sunetele lim- 
bii latine de-a lungul procesului de transformare în română, 
Şi în gramatica propriu-zisă (morfologie şi sintaxă) găsim ex- 
plicaţii de asemenea juste. Mai important, şi nu numai din 
punctul de vedere al scopului urmărit (vezi mai sus), este 
faptul că numeroși străini au luat cunoştinţă de latinitatea 
limbii române, printre ei, întemeietorul lingvisticii romanice, 
Friedrich Diez, care, în Gramatica limbilor romanice (anul 1836 
şi urm.) pune româna alături de franceză, italiană, spaniolă 
etc. 

Fiind scrisă în latineşte, Gramatica lui Micu (şi Șincai) 
a folosit, fireşte, alfabetul latin şi în exemplele româneşti 
menite să ilustreze discuţia teoretică. Acest alfabet se impu- 
nea cu acceaşi evidenţă ca și studiul limbii române prezentată 
drept continuatoare a latinei, cu care, după părerea autorilor, 
se confunda de fapt. De aceea Micu a recurs la alfabetul 
latin, cu un an mai înainte, în lucrarea sa Carte de rogacioni 
pentru evlavia homului chrestin, care probează că în con- 
cepția. autorului originea (pur) latină a limbii române şi 
intrebuinţarea alfabetului latin reprezentau două laturi ale 
aceleași probleme și de aceea trebuiau considerate la fel. 

Dacă această operă era destinată, în primul rind, străini- 
lor, altele, mai numeroase, sint scrise româneşte și se adresau 
românilor, avind autor pe Petru Maior. Ele sint: Dissertaţie 
pentru începutul limbei româneşti; Dialogu pentru începutul 
limbei română. Probleme de limbă apar în lucrările istorice 
ale acestui reprezentant al Școlii ardelene: Dissertaţie pentru 
literatura cea veche a românilor; Istoria pentru inceputul 
românilor in Dachia. Petru Maior plănuise și o Gramatică a 
limbii române, din care a elaborat numai două capitole (Di- 
ssertaţie despre articlii limbii româneşti şi Fragmente sin- 
tactice), publicate de T. Cipariu tirziu, după moartea auto- 
rului. Ceva mai încolo va veni vorba și despre părerile lui 
în problema ortografiei. 


Din cele ce precedă rezultă că cel mai aetiv dintre corifeii 
Școlii ardelene a fost Petru Maior. Mai important, din punct 
de vedere practic, decit numărul lucrărilor lui este faptul că 
ele au fost scrise în limba română, ceea ce le-a făcut accesi- 
bile oricui şi, prin aceasta, au contribuit la răspindirea ide- 
ilor acestei mişcări științifice şi culturale, 

Să le vedem ceva mai de aproape. Spre deosebire de Micu 
şi Şincai, care puneau la baza limbii române latina clasică, 
Petru Maior porneşte de Ja Jatina populară, la fel cu toți 
romaniștii de mai tirziu. Iată cum o „defineşte“ el: „... linba 
românească e acea linbă latinească comună, carea pre la in- 
ceputul sutei a doao era în gura romanilor şi a tuturor italiani- 
lor“. Şi alte idei, valabile pină în zilele noastre, apar la Petru 
Maior. Renunţ la menţionarea lor. Şi totuși, sub influenţa 
atmosferei politice a vremii, tot el susţine că latina adusă 
în Dacia a rămas „pură“ pină la venirea slavilor, deci limba 
autohtonilor n-a lăsat nici o urmă în latina devenită română. 
În ce priveşte influenţa slavă, constatăm un amestec de idei 
juste şi idei greşite. Petru Maior este un precursor, din păcate 
necunoscut şi nerecunoscut, al punctului de vedere acceptat 
de toţi lingviştii, și anume deosebirea dintre structura gra- 
maticală şi lexic faţă de influenţele străine: prima rezistă, 
celălalt nu. Iată ce spune el însuși: „...slovenii de fesetura 
linbei româneşti cea din lontru nice cum nu s-au atins, ci aceia 
au remas întreagă, precum era cînd au venit romanii, strămoşii 
românilor, în Dachia."? În schimb, lexicul a primit de la 
slavi un mare număr de cuvinte (în termenii lui Petru Maior: 


1 Al. Rosetti, B. Cazacu, Liviu Onu, op, cit., p. 459. 
? Ibidem. 

„Cuvintele care sînt de la sloveni virite în linba românească 
prea lesne se cunosc“!), care pot fi sau chiar trebuie să fie 
înlăturate („ușor ar fi, de s-ar învoi românii spre aceia, a le 
scoate și a face curată linba românească“). Această ultimă 
idee a prins la unii contemporani, mai ales tineri, care, în 
a doua jumătate a secolului al XIX-lea, au încercat s-o im- 
pună în Academia Română, instituţie care avea drept sar- 
cină principală studiul limbii. 

Ceea ce interesează din punctul de vedere al activităţii 
desfășurate în domeniul filologiei (în sens larg) este deştep- 
tarea unei adevărate pasiuni pentru studiul limbii naţionale. 
Denumirea de „şcoală“ dată acestei mișcări culturale şi 
ştiinţifice se bazează, înainte de toate, pe activitatea „elevi- 
lor“celor trei ardeleni amintiţi pină aici. Ei sînt numeroși. Le 
dau numai numele unora, fără titlurile lucrărilor lor: Ioan 
Molnar, Radu Tempea, Paul Iorgovici. 

Două probleme, foarte importante, au fost puse pe pri- 
mul plan în preocupările Şcolii ardelene cu privire la limbă. 
Este vorba de ortografie şi de îmbogățirea lexicului. Odată 
„descoperită“ originea latină a limbii noastre, se impunea 
ca şi haina ei scrisă să corespundă acestei origini. Era un 
argument În plus, pentru scopurile de ordin politic naţional, 
folosirea alfabetului latin. Această problemă a fost studiată 
de Petru Maior într-o lucrare specială intitulată Orthographia 
romana sive latino-valachica una cum clavi (1819). Ideile 
susținute în această lucrare, puţin accesibilă din cauza limbii 
in care este scrisă, au fost nu numai ale lui Petru Maior, ci 
și ale tuturor reprezentaţilor Şcolii ardelene. Toate militau 
pentru demonstrarea latinităţii limbii noastre și cu ajutorul 
ortografiei, bineînţeles cit mai apropiată de forma latinească 
a cuvintelor și, deci, cit mai îndepărtată de realitatea 
lingvistică românească. Problema aceasta a fost și a rămas 
foarte actuală pină în zilele noastre, stăpinită fiind în discu- 
ţiile consacrate ei de spiritul „latinist“ al Şcolii ardelene. 


În ce priveşte lexicul, trebuie amintit, mai intii, Lexico- 
nul de la Buda’, operă colectivă (un rol foarte important 


"AL. Rosetti, B. Cazacu, Liviu Onu, op. cit., p. 459—450. 

Ibidem, p. 460. 

“Titlul complet, care rezumă succint conţinutul, este Lezicon 
românescu-lătinescu-ungurescu-nemțescu duare de mai mulți autori in 
cursul a trideci, şi mai multoru ani s-au lucrat Buda 1825. Are şi titlul 
latinesc (identic cu cel românesc). 

a avut Petru Maior în elaborarea ei), care rezolvă, în linii 
mari, cu succes, pentru vremea aceea, problema imbogăţirii 
lexicului limbii noastre. Progresul realizat, prin școală în 
primul rind, în toate domeniile de activitate, nu putea fi 
însuşit de un public mai larg decit cu ajutorul unui vocabu- 
lar corespunzător. Cuvintele sint nu numai purtătoare de 
cultură (in sens larg), ci şi creatoare de cultură: acceptarea 
unui termen nou Însemnează şi acceptarea noţiunii pe care 
o exprimă. Se punea, deci, problema neologismelor, a cuvin- 
telor noi care să exprime lucrurile noi, necunoscute mai 
înainte. Interesant este faptul că această problemă a fost 
privită sub mai multe aspecte. 

Astfel Paul Iorgovici, in lucrarea sa Observaţii de limbă 
românească (1799), propune derivarea, adică formarea de 
cuvinte noi pornind de la cele deja existente în limbă (și, 
bineînţeles, de origine latină). De exemplu: avind în ro- 
mână pis, visare, văz (subst.), ajungem la vezație „faţă“ (cu 
suf. lat.-aţie), vizie „punerea, închipuirea în minte“, vizitare 
(verb), vizita (subst.), evidente, evidenţie, invidere „a vedea 
cu ochi răi, ceva bine la cineva“, invidie, providere „a vedea 
mai înainte...“, providenţie, prudente,  prudenţie, revidere 
„a vedea iar“, reviziel. Ideea, foarte justă, a fost aplicată 
destul de aproximativ, adesea chiar greşit. Aceasta şi ex-, 
plică insuccesul. Și dacă vizită, vizitare, evident, evidenţă, 
invidie, providenţă, prudent, prudenţă şi revizie există in 
limba noastră, faptul se datorește nu lui Paul lorgovici, ci 
influenţei exercitate, în secolul al XIX-lea, de limba franceză 
sau, mai rar, de italiană, De altfel nu-i greu de observat că 
forma acestor cuvinte, aşa cum le avem încă de la început 
în limba noastră, diferă de aceea propusă de Paul Iorgovici. 

Celălalt mijloc de îmbogăţire. a lexicului, cel mai des 
folosit (şi nu numai în epoca modernă a limbii române), au 
fost împrumuturile din alte limbi (latina și limbile roma- 
nice). Problema a fost pusă, surprinzător de just pentru 
vremea aceea, de către I. Corneli, unul dintre autorii Lezico- 
nului de la Buda (care, după propria-i mărturisire, şi-a 
insușit ideile lui Petru Maior): „...a completa Lexiconul și a 
imbogăţi limba şi a lumina naţia noastră, carea întru esprima- 
rea unor lucruri pin-acum e săracă şi lipsită de termeni espre- 
sivi şi a le face prin Lezicon (bine tălmăcindu-se) de comun 
şi întrebuințătoare și lumei româneşti încet prin şcoale cunos- 
cute... Nu grăiesc eu aici despre numele ştiinţelor, măiestriilor, 


1 Al. Rosetti, B. Cazacu, Liviu Onu, op. cit., p. 464. 

țărilor, cetăților, zeilor păgineşti, și] altele]; nu despre. ti- 
tulile şi cortesiile cele politiceşti latine, cu care ca şi cu ale sale 
bănăjenii, vreau să zic arădanii noștri, deplin și fără nici o 
sfială se întrebuințează, nici de terminii cei tehniceşti, carii 
fără îndoinţă toţi trăbue să între în Lezicon, că fără aceia nu 
ajunge mult Leziconul, ci grăesc despre alte cuvinte de care 
a fost lipsă pin-acum în limba noastră, ca să ne putem răspica! 
bine şi frumos; că precum ne bucurăm noi, dacă găsim în 
vreun unghiu a țărei sau în vreun dialect a limbei noastre ceva 
cuvint frumos şi curat românesc, așie? și celor viitori şi de 
cultura naţiei iubitori nepoți fără prigonire încă. le va părea 
bine aflind în Lexicon spre folosirea cea de comun şi deştepta- 
rea naţiei spre cupiosul trai, de cei iubitori de polirea” limbei 
puse iscusite şi spre esplicarea a tot obiectul frumoase, lămurite 
şi espresive cupinte“.i 

Ideile Școlii ardelene au prins, mai cu seamă în provincia 
unde au luat naştere, dar, într-o oarecare măsură, și dincoace 
de Carpaţi. Aici — lucru curios — ele's-au bucurat de spriij- 
nul unor oameni valoroși, nu în primele decenii ale secolului 
al XIX-lea, cînd, dimpotrivă, ele au fost combătute, ci în 
a doua jumătate a lui, dar tot prin ardeleni (T. Cipariu, A.T, 
Laurian), cum se va vedea în alt capitol. 

Un loc aparte în activitatea ardelenilor cu privire la 
problemele limbii (dar nu numai ale ei) ocupă Ion Budai- 
Deleanu, cunoscut, în genera], ca autor al Piganiadei. Mai 
toate lucrările lui, foarte numeroase și variate ca conţinut, 
au rămas în manuscris, fiind tipărite mult mai tirziu, după 
încetarea lui din viaţă. Aşa se explică, cel puţin în parte, 
poziția sa oarecum izolată în cadrul Școlii ardelene şi recu- 
noașterea meritelor sale de-abia în preajma epocii noastre. 
De aceea influenţa pe care ar fi putut s-o exercite asupra 
celor ce se interesau, într-un fel ori altul, de probleme lingv- 
istice nu s-a produs. Noutatea pe care o aduce el în mişca- 
rea pornită de cei trei ardeleni, creatori ai „Şcolii“ respective, 
este atenţia mare acordată factorului estetic existent, dacă 
nu în limba însăși, în posibilităţile oamenilor de a o folosi în 
așa fel, încît să obţină efecte estetice. Budai-Deleanu era, 
înainte de toate, poet, în ciuda formaţiei sale universitare 
(filolog şi istoric). Aşa se explică preferința lui pentru lim- 
CAN Aia 

1 „Exprima“, 

„Așa“. 
„L'erlecţionare, rafinare“. 
“ Al. Rosetti, B. Cazacu, Liviu Onu, op. cit., p. 465. 

bajul poetic, pe care îl caracterizează, intre altele, in modul 
următor: [care nu permite să vorbească] „de obşte, sau ca în 
voroava de toate zilele, ci mai virtos are deosebite regule şi 
vorbeşte pe scurt, ba și multe cuvinte lasă afară şi trebuie să 
ințăleagă ca şi cînd ar fi puse“. 


Capitolul VII 
ÎNCEPUTURILE EPOCII MODERNE 


Epoca modernă a istoriei limbii române incepe, aproxi- 
mativ, cu influența franceză. Această afirmaţie are nevoie 
de o motivare, din cauză că limitează „modernismul“ lingvis- 
tic la o singură țară de limbă romanică din Europa Ocei- 
dentală. Ea vine în contradicţie, cel puţin aparent, cu cele 
arătate în capitolul consacrat „Școlii ardelene“. În compa- 
rație cu capitolele care îl precedă, acesta aparține și el, 
geografic vorbind, Occidentului: ideile acestei școli işi au 
izvorul în Italia. Deoarece noi facem aici istorie, nu geografie, 
urmărim, adică, idei, concepţii, metode etc. în dezvoltarea 
lor, şi nu țări sau teritorii, insemnează că termenii geogra- 
fici, in măsura în care îi acceptăm şi îi folosim, au semnifi- 
caţie tot istorică. „Occident“ insemnează idei ' occidentale, 
apărute în țările din apusul Europei, şi, prin aceasta, se 
opune „Orientului“, chiar dacă acesta nu apare în cele de 
mai sus (cf. totuşi capitolul consacrat influențelor turcească 
şi grecească). Intervine încă ceva, foarte important, și anume 
ideea de „noutate“, care se opune celei de „vechime“ (nu în 
sens cronologic, chiar dacă cronologia joacă un rol). Școala 
ardeleană a venit cu „noutăţi“, ba chiar cu noutăţi revo- 
luționare din punct de vedere naţional, care nu sint totuşi 
„moderne“, în sensul pe care trebuie să i-l dăm în această 
cercetare a noastră. Este vorba de primele decenii ale seco- 
lului al XIX-lea, cind incepe să se exercite influența fran- 
ceză asupra limbii, dar şi asupra felului nostru de a vedea 
și a înţelege „lumea“, lucrurile, viața individuală și viaţa 
colectivă. „Modernismul“ este consecința Revoluţiei fran- 
ceze de la 1789 și urm. 


1 Vezi Al. Rosetti, B. Cazacu, Liviu Onu, op. cit., p. 483. 

Influenţa franceză a fost studiată temeinic de către 
Pompiliu Eliade în două masive lucrări: De influence fran- 
caise sur l'esprit publique en Roumanie, Paris, 1898 şi 
Histoire de l'esprit publique en Roumanie au dixneuvieme 
siècle, două volume, Paris, 1905 — 1944. Cum arată înseși 
titlurile, este vorba de influenţa pe care a exercitat-o cultura 
franceză sub toate aspectele ei asupra psihologiei românilor, 
transformînd-o treptat în sensul apropierii ei de psihologia 
occidentală, deschisă şi primitoare de noutăţi. 

Această influenţă, care s-a manifestat mai ales prin limba 
franceză, ca purtătoare a culturii poporului francez, a în- 
ceput încă din secolul al XVIII-lea, indirect, dar efectiv. 
Domnii fanarioți aveau drept secretari vorbitori ai limbii 
franceze, de fapt chiar francezi ca naționalitate. Prin ei s-a 
deșteptat dacă nu chiar interesul, cel puţin curiozitatea 
unora dintre reprezentanţii clasei conducătoare din Moldova 
şi Țara Românească pentru cultura franceză în sens larg, 
ca şi pentru limba franceză, pe care au început s-o înveţe. 
Altă posibilitate de iniţiere în secretele acestei limbi le-au 
oferit-o românilor numeroasele războaie ruso-turee din se- 
colul al XVIII-lea. Moldova și Țara Românească, fiind vasale 
ale Imperiului otoman, au devenit teatrul a numeroase con- 
flicte ruso-otomane. În armata rusească, ofițerii erau toţi 
sau aproape toţi fii de nobili, cunoscători încă din copilărie 
ai limbii franceze, pe care o învățau în familie cu educatori 
francezi. Între ofiţerii ruşi şi protipendada românească din 
Iaşi și Bucureşti se stabileau, în mod firesc, relaţii „mondene“, 
cu efecte, în multe privinţe, foarte serioase din punct de ve- 
dere cultural. Vizitele și convorbirile se realizau cu ajutorul 
limbii franceze. Boierii noştri, în frunte cu soțiile lor, dori- 
toare de reuniuni, mai ales cind aveau şi fete care așteptau 
să se mărite, işi dădeau toată osteneala să atragă pe tinerii (şi 
mai tinerii) ofiţeri ruși, şi nu numai cu intenţii matrimoniale. 
Astfel au învăţat franțuzeşte cei dintii români, unii dintre 
ei continuind începutul făcut cu ajutorul secretarilor fran- 
cezi ai domnilor fanarioți (vezi mai sus). 

Veneau în ţările noastre și francezi propriu-ziși, adică din 
Franța, cu diverse interese, uneori, poate, din simplă curio- 
zitate de a cunoaște niște ţări din orientul Europei, unde se 
vorbea o limbă neolatină, ca a lor înșiși. Venirea francezilor 
la noi a căpătat oarecare proporţii după Revoluţia din 1789 
şi urm. Partizanii vechiului regim, deci contrarevoluţionari, 
Își părăseau țara, spre a scăpa de persecuții, care duceau 

adesea la asasinate şi la execuţii capitale pe baze oarecum 
juridice (in urma unor procese). Cei mai numeroși au emigrat 
în ţările vecine cu Franţa, mai ales în Germania, care are 
in istoria ei culturală şi politică personalităţi marcante de 
origine franceză, de pildă La Motte-Fouqus, poet, şi Savigny, 
jurist. Unii contrarevoluţionari francezi au ajuns şi la noi, 
şi, în ciuda ideilor lor politice, ne-au influenţat mai degrabă 
în sens opus concepţiei lor politice: povesteau, şi întrebaţi și 
neîntrebaţi, despre evenimentele care i-au determinat să 
plece din țara lor, și în felul acesta, ai noştri aflau cîte ceva 
despre revoluţie. Mai tirziu, cind au inceput disensiuni între 
conducătorii Franţei revoluţionare, au emigrat gi destui 
partizani ai noului regim, care se temeau de persecuții din 
partea adversarilor lor mai puternici, 

În sfirşit — e un fel de a vorbi — unii români, la inceput 
extrem de puţini, au putut cunoaşte ideile revoluţionare în 
patria acestora prin călătorii în Franţa, unde se duceau din 
curiozitate, din dorinţa de a călători ete. Trăind un număr 
de ani acolo, cei care se întorceau acasă — aceştia formau 
marea lor majoritate — propagau vrind, nevrind, dacă nu 
chiar ideile acestei revoluţii, cel puţin unele aspecte ale 
vieţii cotidiene însuşite acolo. 

Toate faptele arătate pină aici, la care s-ar putea adăuga 
și altele, impreună cu efectele lor asupra mentalităţii 
multor români, au pregătit spiritele în cele două principate 
româneşti pentru „modernizarea“ vieţii lor atit materiale, 
cit şi intelectuale. Pe cei care au putut cunoaște direct, 
prin oameni, „noutățile“ aduse de transformările social-po- 
litice din Franţa și din Europa occidentală în general îi in- 
vidiau şi căutau să-i imite cel care n-avuseseră norocul celor 
dintii. Pentru moment, se limitau la ceea ce aflau din poves- 
tirile „privilegiaţilor“, apoi la lecturi şi literare și de infor- 
maţie. Cind numărul „imitatorilor“ și al celor gata să devină 
imitatori a crescut, nevoile lor spirituale au cerut să fie sa- 
tisfăcute oarecum organizat. Astfel au inceput să ia naştere 
şcoli, mai întii particulare, pensioane pentru un număr redus 
de elevi. Înfiinţarea acestora convenea, din alt punct de 
vedere, şi celor care le intemeiau, adică francezilor refugiați 
şi stabiliţi pentru totdeauna la noi: aveau o ocupaţie, erau 
răsplătiți pentru munca lor, aveau satisfacția de ordin 
patriotic că atrag la cultura ţării lor un număr de străini. 
Existau și profesori francezi să le zicem particulari, care nu 
lucrau în pensioane (aici ajungeau, se pare, forţele inteme- 


77 


ietorului sau ale directorului), ci în familiile boierești ca edu- 
catori ai copiilor începind de la o virstă fragedă a acestora. 
Din „Amintirile“ lui Kogălniceanu și Alecsandri aflăm multe 
lucruri în legătură cu această „instituţie“ particulară, care 
lucra temeinic pentru modernizarea vieţii noastre. (La Alec- 
sandri, apare un reprezentant al acestei mișcări culturale în 
persoana lui „Monsieur Charles“, în una dintre comediile 
dedicate Chiriţei.) Profit de prilej pentru a arăta un lucru 
foarte puţin cunoscut sau chiar necunoscut, cel puţin pe cale 
să-i zicem literară. Obiceiul de a întemeia pensioane a durat 
vreme destul de îndelungată, sub forme din ce în ce mai 
modeste, şi în orașe de provincie. Astfel la Focșani a existat 
un pension Saligny. Unul dintre copiii directorului a fost 
inginerul Anghel Saligny, constructorul podului de peste 
Dunăre Fetești-Cernavoda și fost președinte al Academiei 
Române. Tot aşa la Birlad, pensionul Drouhet, al cărui 
director a dat țării noastre pe profesorul universitar Charles 
Drouhet și pe un frate al acestuia, general. 

Toate faptele prezentate în cele ce precedă au pregătit 
climatul necesar pentru exercitarea unei influenţe franceze 
din ce în ce mai puternice asupra românilor sub toate for- 
mele vieţii individuale și publice. Mijloacele folosite în acest 
scop au fost, în general, aceleaşi ca și pină acum. S-a adău- 
gat însă unul extrem de important: școala. Acesta s-a făcut 
simțit, foarte uşor de altfel, încă de la stirşitul secolului a] 
XVIII-lea, dar s-a dezvoltat incepind cu primele decenii 
ale secolului următor. 


Școala însemnează, în primul rind, învăţare organizată 
a tot felul de lucruri considerate necesare sau măcar utile 
pentru formarea intelectuală a omului. Ele sint predate 
de profesori, dar sînt insușite şi prin lectura manualelor 
inadins întocmite. Aceste manuale nu existau încă. Și cum 
nu puteau fi „inventate“, s-a recurs la cele existente în limba 
franceză. Au fost traduse acestea in românește și puse în 
noua lor haină la dispoziţia elevilor. Traducerea a creat pro- 
bleme lingvistice, Și în aceasta constă importanţa lor aici. 
Trebuiau redaţi în română termenii tehnici, specifici pentru 
orice disciplină prevăzută în programele de studii. Operația 
aceasta n-a fost deloc ușoară. De cele mai multe ori nu 
existau în limba noastră echivalențele necesare, fiind vorba 
de noţiuni cu totul necunoscute mai înainte. De aceea s-a 
procedat la adoptarea termenilor francezi, cu modificări 
fonetice şi, adesea, morfologice, menite să le dea o înfăţişare 

mai mult ori mai puţin naţională. În felul acesta, limba 
noastră și-a imbogăţit vocabularul cu o cantitate enormă de 
cuvinte noi. Nu numai lexicul a fost supus acestei operaţii, 
ci şi sintaxa: anumite construcţii impuse de relaţiile dintre 
noțiunile specifice ale diverselor discipline au trebuit şi ele 
să fie traduse, adică împrumutate, și să devină un bun sin- 
tactic românesc. Din cauza grabei cu care se lucra in mod 
obișnuit, precum şi a lipsei unei pregătiri temeinice a „tra: 
ducătorilor“, numeroase adaptări ale termenilor şi construc- 
ţiilor franceze nu erau conforme cu ceea ce putem numi 
spiritul limbii noastre, adică sistemului ei. Cu vremea ele 
au dispărut, şi, pină la urmă, limba noastră a ajuns in 
posesiunea unui material lexical foarte bogat şi variat, care 
nu se mai simţea ca „străin“ gi era la înălţimea celor mai seve- 
re exigențe. 

Printre mijloacele folosite pentru modenizarea intelec- 
tuală a românilor am lăsat la urmă, din cauza naturii lui 
specifice, ceea ce putem numi publicistică. Mă refer la 
ziare, care, prin conţinutul lor, aşa cum il cunoaştem aproape 
de la început, cuprind mai toate ramurile de activitate ome- 
nească. În 1828 apare la Bucureşti Curierul românesc, in- 
fiinţat şi condus de Heliade-Tădulescu, şi, un an mai tirziu, 
la laşi, Albina românească a lui Asachi. Interesant și sem- 
nificativ pentru climatul spiritual al vremii este epitetul 
românesc, acelaşi în titlul ambelor ziare. 

Am pomenit ceva mai înainte de traducerile din franceză 
ale manualelor. şcolare. În ce priveşte limba română, n-a 
fost necesar nica un model străin. Heliade-Rădulescu a ela- 
borat cunoscuta sa Gramatică românească, publicată la Sibiu 
în 1828. Apariţia ei trebuie considerată drept un eveniment 
în istoria lingvisticii româneşti. Înaintea ei au existat 
citeva lucrări similare. Pe una, scrisă latineşte, a lui Micu 
(şi Şincai) am prezentat-o deja în una dintre paginile prece- 
dente. Din păcate, ea n-a putut fi de folos decit cunoscăto- 
rilor limbii latine. Altele, anterioare acesteia, sint simple 
încercări, cu semnificaţie strict istorică. 

Autorul acestei gramatici se dovedește a fi nu numai un 
bun cunoscător al limbii noastre, ceea ce nu surprinde, 
bineînțeles, ci gi un om care înțelege, în general, just, ce 
este, adică ce trebuie să fie o gramatică, de fapt, ce este 
limba însăşi, ca mijloc de comunicare în viața socială. El ia 
limba aşa cum există și o descrie ca atare. Sint tratate 

toate compartimentele, cu insistenţă mai mare asupra sin- 
taxei (în comparaţie cu morfologia), ceea ce surprinde pentru 
epoca aceea. De o atenţie deosebită se bucură ortografia, 
dat fiind scopul practic al lucrării. Ortografia propusă de 
autor este fonetică: să scriem cum vorbim, cu condiția, 
firește, de a vorbi corect. Iată cum justifică el sistemul pe 
care îl propune: „pentru fieștecare sunet și pentru. fieștecare 
glas cîte un semn, adică cite o slovă“; „Pentru ce să nu scrim 
după cum pronunţiem, cînd scrim pentru cei care trăiesc, iar 
nu pentru cei morţi.“ În sprijiul punctului său de vedere 
invocă exemplul vechilor greci, al romanilor și, mai ales. al 
italienilor („să semene [ortografia românească] întru toate cu 
cea italienească, bun'a ei sor'“*). Sint criticaţi ardelenii par- 
tizani ai sistemului ortografic etimologic, care, în loc să imite 
pe italieni, au imitat pe francezi şi englezi. Heliade-Rădu- 
lescu înţelegea just problema neologismelor, care se punea 
serios în vremea aceea: „Trebuie să luăm numai acelea ce 
ne trebuie şi de acolo de unde trebuie Și cum trebuie“, — Vor- 
bele streine trebuie să se infățoşeze în haine româneşti şi cu 
mască de rumin înaintea noastră.“ La fel de interesante și, 
pentru vremea lor, surprinzătoare sint ideile lui teoretice 
despre limbă: „Limbă numim mijlocul acela prin care noi 
facemii cunoscută și altora aceea ce cugelămiă, adică voinţa, 
părerea, trebuinţ'a, ideile şi altele.“ 

Reproduc în cele ce urmează inceputul „Dedicaţiei“ adre- 
sate marelui vornic Gheorghe Golescu şi profesorilor şcolilor 
naţionale din Bucureşti de către Heliade-Rădulescu în 
primele pagini ale Gramaticii salel, sa 

„Domnilor, această Grammatică de la început am avut 
cinste să o închin cinstitei Soțietăţi literale Rumâneşti ce s-a 
început în casele dumnealui Marelui Logofăt Constantin Go- 
lescu. Acuma însă crez din pricina vremilor celor pline de ne- 
odihnă că va fi încetat, din nenorocire, adunarea ce se făcea 
pentru îndreptarea limbii; va fi încetat cu adevărat, dar 
mădulările ei sint în fiinţă şi cu aceleași sentimenturi, căldură, 
dorire și silință, şi aşa norocita mea Grămmatică. tot inaintea 
lor este adusă și acum cind îndrăsnește a se face cunoscută 
și a intra în judecata tutulor Ruminilor celor literați. Persoa- 
nele cele mai alese ale aceștii soțietăţi, fără a vă o spune eu, 
știți Domnia voastră bine că nu sînt altele, decit înșivă. Înșivă 


1 Renunţ, cum n-am făcut în citatele precedente, la diversele 


semne întrebuințate de autor, pentru a înlesni cititorilor urmărirea 
textului. 

sinteți cari lucraţi și vărsaţi sudori şi simțiţi adesea ori mihniri 
amare ale sufletului pentru literatura Rumânească; voi com- 
puneţi și traduceţi, Geografii, Istorii, Filosofie, Matematică 
şi Legi; ostenelile cele nepregetătoare ale Dumnealui Marelui 
Vornic Gheorghie Golescu va mai desăvirşi şi lumina limba şi 
mai bine in Grămmatica şi dicsionerul său, prin cercetarea cu 
de amăruntul ce face părților cuvîntului; Al vostru vot trăgea 
şi mai mult în norocitele adunări ce se făcea; voi ați şi curălit-o 
cind a intrat în dreapta voastră cercetare; voi dar acum primi- 
[i-o cind vine înaintea voastră şi făceji-o cunoscută la toți cei 
ce vor voi să o judice". 

Am reprodus acest fragment pentru a arăta că Heliade- 
Rădulescu avea la 1828 un fel de a scrie (deci şi a vorbi) 
care nu diferă prin nimic esențial de al nostru celor de azi. 
Constatarea este interesantă și în sine, dar gi prin contrast 
cu ce se va întimpla nu peste mulţi ani, cînd autorul nostru 
iși va schimba cu totul concepţia lingvistică și o va aplica 
in scrisul său. Asemănarea pină aproape de identitate cu 
limba actuală dovedeşte, poate contra așteptărilor, că limba 
noastră n-a suferit în aproape două secole nici o modificare 
esenţială. Deosebirile de la o epocă la alta și, mai cu seamă, 
de la un minuitor al ei la altul sînt de ordin stilistic în sens 
larg, impuse, adesea, și de conţinutul expunerii, dar şi, tot- 
deauna, de modul strict individual de a se exprima al fie- 
căruia dintre cei ce o minuiesc. 


Capitolul VIII 
INFLUENȚA RUSEASCĂ 


Prin Tratatul de pace de la Adrianopole (1829) dintre 
ruși și turci, statutul politic al Moldovei şi Țării Românești 
a suferit o modificare foarte importantă. Pină la această 
dată ele erau ţări vasale ale Imperiului otoman, căruia i se 
inchinaseră cu secole în urmă. Ciştigind războiul contra 
turcilor, Rusia a impus acestora s-o accepte ca „putere pro- 
tectoare“ a celor două ţări românești. A inceput astfel în 
istoria acestora o nouă eră. 

Rusia și-a luat, cum se spune, rolul in serios, dictat, în 
primul rînd, de interesele ei, care nu erau numai pur politice. 
Pentru exercitarea drepturilor ei de putere protectoare a 

întocmit, cu acordul și cu colaborarea principatelor, așa 
numitul Regulament organic, un fel de constituţie, după care 
erau ele conduse şi administrate. Supravegherea îndeplinirii 
dispoziţiilor din această „lege“ era încredinţată unor organe 
în care reprezentanţii puterii protectoare aveau cuvintul 
hotăritor. Pe noi ne interesează acest eveniment istoric din 
cauză că prin el și cu el începe o influenţă rusească asupra 
limbii române. 

Vecinătatea Moldovei cu Rusia dusese încă din secolul 
precedent la adoptarea unor cuvinte ruseşti. La acestea se 
vor fi adăugat altele, desigur foarte puţine, produs al sta- 
ționării armatelor rusești în amindouă principatele (vezi cele 
spuse în capitolul precedent despre acest fapt). Influenţa 
rusească a avut la dispoziţie şi alte căi spre ţările noastre, 
în primul rind spre Moldova. În diverse lucrări ale lui 
N. Iorga găsim informaţii preţioase cu privire la această pro- 
blemă. În Istoria literaturii romăneşti. LI, Bucureşti, 1926, 
p. 143 — 144 este vorba de o traducere din rusește, intitu- 
lată „Istoria ruşilor“, păstrată în cinci manuscrise, dintre 
care unul poartă data de 1727. Altă operă istorică, rămasă, 
la noi, în manuscris, și aceasta tradusă din rusește, este 
„Istoria slovenilor, a neamului Rosii...“ (1753). În a doua 
jumătate a secolului al XVIII-lea a circulat traducerea din 
limba rusă a unei geografii (vezi N. Iorga, Istoria învățămân- 
tului romănese, Bucureşti, 1928, p. 92). În sfirşit, la 1789 a 
apărut, tipărită, o Gramatică româno-rusă (laşi), care, în 
treacăt fie spus, arată că se simţea nevoia învăţării limbii 
ruse de către români.! 

Aceste fapte explică suficient existenţa în limba noastră 
a unui număr de cuvinte rusești încă din secolul al XVIII-lea. 
N. Iorga, Istoria literaturii romăneşti II, p. 144, 160, 174, 
193, 567, 600 dă liste de cuvinte rusești culese din lucrări 
româneşti aparţinind secolului al XVIII-lea: comisari, cir- 
cumferinţă (la N. Costin), complimenturi, manifest, protecţie, 
rezident, secretar (Axintie Uricariul), confirmaţii, genera- 
lisim, prinţipi, privileghii, rebeli (Stolnicul Cantacuzino), 
corespondenţă, neexerțeluită (Boţulescu, a Il-a jumătate a 
secolului al XVIII-lea), canari, păpăgai, răngerie (<oran- 


1 Se pare că această gramatică este aceeaşi cu lucrarea lui Mihail 
Strilbiţehi: De-ale casii vorbe rusești și moldovenești. Cu priincioasă 
«complementuri, 1789. Cuvintul complement apare şi în titlul rusesc al 
acestor dialoguri traduse în româneşte. De altfel, din secolul al XVIII-lea 
se cunosc patru „lexicoane“ (= dicţionare) ruso-române, alcătuite 
pentru „uzul popular“. 

gerie). Aceste cuvinte nu sint rusești din punct de vedere 
etimologic, dar, deoarece autorii citați, cu excepţia Stolni- 
cului Cantacuzino, nu cunoşteau limbile romanice, sursa 
propriu- zisă a cuvintelor în discuție, trebuie să presupunem 
că și le-au însușit prin intermediu slav, adică rusesc. 

Discuţia și, mai cu seamă, faptele prezentate pină aici 
arată că atmosfera pentru o influenţă rusească puternică 
asupra limbii noastre în secolul al XIX-lea era oarecum 
pregătită. Fiind vorba, aşadar, de continuitate, este greu, 
adesea imposibil, din cauza informaţiei mele cam limitate, 
să precizez, cu toată convingerea, dacă unele împrumuturi 
ruseşti datează din secolul al XVIII-lea sau din al XIX-lea. 
E vorba, fireşte, de prima lor apariţie. Această dificultate 
există numai în cazul cuvintelor atestate in secolul al XIX- 
lea: nu ştim, mai bine zis, nu știu eu, dacă ele nu datează 
din secolul precedent. Pentru ilustrare dau o listă destul de 
bogată de exemple: tractat „tratat“, carantină, interes, rang, 
parade (plural), capitule (plural), volintir, sicret ( = secret, 
cu primul e pronunţat i ca în rusește), porucic „sublocotenent“, 
protecţie, excelenţă (ca termen de adresare), damă, madamă, 
bilet, canal, palat, cristal, feldmareșal, gazetă, tractir, impera- 
trijă „împărăteasă“. 

Deoarece marea lor majoritate sint de origine latino- 
romanică şi, ca atare, există și în franceză, de pildăl, ca- 
racterizarea lor drept imprumuturi rusești este în funcţie de 
dată, de vechime, precum şi de nivelul cultural al textelor 
în care le întilnim. 

O situaţie aparte au numirile geografice, toate de ţări 
(în sens larg). Avem, înainte de toate, pe cele terminate în 
-ia neaccentuat: Anglia, Austria, Belgia, Bulgaria, Germania, 
Italia, Norvegia, Portugalia, Prusia, Suedia "(in limba 
veche Șveţia) ş.a. Aici lucrurile se prezintă, in general, 
foarte clar. Aceste numiri există şi în limbile romanice oc- 
cidentale, dintre care interesează, pentru problema noastră, 
numai franceza și italiana. Prima trebuie exclusă din capul 
locului Mai întîi, pentru că numirile asemănătoare cu cele 
din lista de mai sus sint accentuate pe silaba finală. Altele 
au o formă care nu contează pentru noi: Autriche, Angleterre, 
Belgique etc. Cit despre italiană, problema se complică din 
punct de vedere pur formal: multe din lista de mai sus coin- 
cid perfect cu denumirile italieneşti corespunzătoare: Bul- 


1 Unele, puţine, au putut veni și din italiană, prin Stolnicul Canta- 
cuzino sau lenăchiţă ăcărescu, 

garia, Italia, Norvegia, Rusia etc. Mai numeroase sint insă 
cele cu accentul pe : din silaba penultimă: Turchia, Ungheria, 
Valachia ete. Faptul că numiri de ţări terminate in -ia neac- 
centuat apar deja în secolul al XVII-lea, de pildă la Miron 
Costin, ne obligă să susţinem că celelalte, din secolul următor, 
s-au conformat modelului existent de mai inainte (Dánia, 
Itália, Şvéjia, Dáchia ş.a.). Căci despre o influență italiană 
în secolul al XVII-lea nu poate fi vorba decit în mod cu totul 
excepţional. Intervin şi aici denumiri specific italieneşti, 
nepotrivite cu sistemul românesc: Belgio ( = Belgia), In- 
ghilterra ( = Anglia), Portogallo ( = Portugalia) ete. Prin 
eliminarea aceasta rămine ca majoritatea numelor de ţări 
din limba noastră să le explicăm prin rusă, unde există forme 
perfect corespunzătoare: Anglia, Italia, Portugalia, Prusia. 
Cf. şi Belgija, Bolgarija, Frantsija, Germanija ş.a. Cf. şi 
Evropa ( = Europaj). 

Problema accentului se pune și pentru cuvinte ale lexi- 
cului propriu-zis” împrumutate din limbi occidentale. O 
categorie foarte bogată o reprezintă cuvinte de felul lui 
administraţie, comisie ş.a., care prezintă şi forme în -iune: 
administrațiune, comisiune. Deosebirile dintre cele două 
forme sint, cum se poate lesne observa, pe de o parte în as- 
pectul sufixului, pe de alta în poziţia accentului: varianta 
în -te este accentuată pe temă, cealaltă pe sufix. O deosebire 
mult mai importantă este de natură sociolingvistică. Formele 
în -je caracterizează, în general, vorbirea maselor (in ipoteza, 
realizată adesea, că termenii respectivi au devenit „populari“), 
spre deosebire de cele în -iune specifice stilului „cult“ sau 
„savant“ (vezi mai jos). Deosebirea aceasta se explică, apa- 
rent, cronologic. Varianta in -ie e mai veche şi, drept conse- 
cință, a avut timpul necesar spre a se implinta în sistemul 
limbii noastre şi a fi, cind noţiunea respectivă se preta, 
insușită de masa mare a vorbitirilor. Varianta în -iune a 
apărut mai tirziu, după ce a început să se exercite influenţa 
latino-romanică asupra limbii noastre. Numărul cuvintelor 
în -iune trebuie să fi fost, la un moment dat, mult mai mare 
decit al celor în -ie, din cauză că termenii respectivi consti- 
tuiau o particularitate a limbajului cult: erau și continuă să 
fie termeni tehnici, în sens larg, ai numeroaselor discipline 
științifice pe care și le însușeau treptat românii. Unii dintre 
ei, datorită sensului accesibil, legat de condiţiile de viață 
cotidiană, au intrat în vorbirea păturilor sociale mai modeste, 
unde n-a fost greu să fie alăturaţi celor în -ie. În felul acesta, 

formele în -iune au fost înlocuite prin cele în -ie, care, pe 
lingă avantajul că erau oarecum populare, îl prezentau și pe 
acela al simplităţii. Se producea însă și fenomenul con- 
trar: în vorbirea cultă variantele în -ie au inceput să pri- 
mească sufixul -iune. Lupta, căci a fost o luptă, care con- 
tinuă, se pare, uneori, a dus în citeva cazuri la îmbogățirea 
limbii, în sensul că au rămas ambele variante, dar cu sen- 
suri diferite: misie — misiune, porție — porțiune. etc. În 
general, ambele forme au acelaşi înţeles şi ele circulă, adesea, 
chiar în vorbirea aceloraşi oameni, cind aceştia cunosc 
ambele forme. Cele în -ie sint avantajate, datorită calităţii 
lor arătate mai sus, Cele în -iune, dimpotrivă, fac impresia 
că sint pompoase, căutate etc. De altfel, ele sînt supuse unor 
critici, adesea reușite. Exemplul cu polițiune (pentru poliție) 
într-o comedie a lui Caragiale este semnificativ în această 
privinţă!. Se poate spune că imprumuturile noi te acest fel 
vin cu forma în -iune, singura existentă în franceză (şi ita- 
liană), și după aceea apare cea în -ie, care adesea o înlătura 
pe cealaltă. 

O situaţie asemănătoare cu cea descrisă pină aici au 
citeva neologisme, de origine latino-romanică, împrumutate 
din rusește gi apoi, oarecum din nou, din franceză, de unde 
forma lor dublă. Este cazul, între altele, al lui esență, palanţă şi 
vacanță, care, la început, au sunat esenție, palanție şi vacanţie, 
fiindcă ne-au venit din limba rusă. Cu vremea au rămas 
numai primele, care, pină la urmă, s-au impus în toate sti- 
lurile limbii. Cind şi cînd se mai aud, pînă astăzi, în vorbirea 
oamenilor simpli, şi variantele rusești. Alături de acestea 
există încă vreo citeva, perfect asemănătoare, cu singura 
deosebire că, din cauza noţiunilor respective, au circulat şi 
circulă numai în vorbirea mai mult ori mai puţin cultă: in- 
stanță, rezidență. Primul apare, sub forma de plural instanţii, 
care presupune un singular instanție, la Kogălniceanu. Peste 
Carpaţi, această variantă o găsim şi în secolul al XVIII-lea 
(inștanție, iştanție, cu înţelesuri diferite de ale omonimului 
din Țara Veche). Dubletul celuilalt, și anume rezidenţie, este 
înregistrat de T. Stamati, Dicţionăraș românesc de cuvinte 
tehnice şi altele greu de înţeles, laşi, 1851, dar apare cu mult 
mai inainte (1814), într-un document din Cimpulung — Bu- 


— 


! Cineva a combătut părerea mea că -ie este de origine rusească, 
invocind forma de nominativ latinesc a cuvintelor de felul celor de 
mai sus: lat. administratio a putut da administraţie. Dar cum se explică 
răspindirea extraordinară a lui -ie în vorbirea populară? 

covina sub forma rezădenţia (episcopească) şi intr-o carte 
tipărită la Sibiu în 1799. În unele cazuri, ca acesta din urmă 
și ca la Dimitrie Cantemir, trebuie să admitem forma lati- 
nească a acestui cuvint ca model pentru cel românesel. 

Dublete de felul acestora au avut, poate mai au uneori, 
şi alte neologisme devenite „populare“: forție — forță, sigu- 
ranție — siguranţă, taxie — taxă, torție — torță. Cf. și capita- 
lie — capitală, compresie — compresă,  ipostazie — ipostază, 
jerbie — jerbă. 

Influenţa occidentală, mai cu seamă sub forma ei fran- 
ceză, asupra limbii noastre s-a exercitat în continuare, pină 
în zilele noastre, fără întrerupere. Au fost epoci în care ea a 
depăşit limitele considerate de către oamenii moderați drept 
normale şi de aceea a provocat reacţii din partea unor per- 
sonalităţi ale culturii noastre, cum era şi firesc. Interesant şi, 
aparent, surprinzător este faptul că printre cei „alarmaţi“ de 
proporţiile influenţei franceze erau unii care foloseau obișnuit, 
franceza în conversații şi în scrisori particulare, cîteodată 
chiar în lucrări diverse. În mintea lor, cele două puncte de 
vedere se impăcau foarte bine. Influenţa franceză li se părea 
nu numai utilă, ci şi necesară, fiindcă reprezenta progresul, 
imbogăţirea cunoștințelor, lărgirea orizontului intelectual 
etc. De aceea o susțineau și i se conformau ei. Pe de altă parte 
ei credeau, și aveau, evident, dreptate, că această influenţă 
trebuia asimilată, transformată, adică, în bun propriu, spre 
a nu mai fi simțită ca un element străin, şi pentru aceasta 
trebuia să capete o haină românească, să fie adaptate la sis- 
temul lingvistic românesc elementele ei alcătuitoare. 


Capitolul IX 
INFLUENȚA ITALIANĂ 


A început înaintea influenţei franceze. La fel insă cu 
aceasta, ea s-a exercitat, în parte, nu direct, ci prin interme- 
diul altei limbi, mai apropiată și geografic şi politic de noi 
românii, Este vorba de limba greacă, al cărei rol seamănă, 
în general, cu acela al limbii ruse în cazul influenței franceze. 


1 Dicţionarele latinești nu înregistrează un residentia, dar el a 
putut [i „creat“ de cunoscătorii acestei limbi, pornind de la residens, 
-tis, participiul prezent al lui residere. 

Acest paralelism merge mai departe, în sensul că de la 
o vreme, şi anume după domniile fanariotice, influenţa. gre- 
cească începe să slăbească, cea italiană, dimpotrivă, a pro- 
gresat într-o anumită măsură. Întoemai la fel cu influența 
franceză, după slăbirea celei ruseşti, cu deosebirea, de ordin 
cantitativ, că, în a doua jumătate a secolului al XIX-lea, 
influenţa italiană a căpătat dimensiuni din ce în ce mai mari. 


Identificarea italienismelor în textele secolelor al XVII- 
lea şi al XVIII-lea este îngreuiată din cauză că destul de 
multe au venit prin intermediul altei limbi (greaca, de cele 
mai multe ori). La aceasta se adaugă incă o dificultate, aceea 
că italiana ne este, dintre toate idiomele romanice, cea mai 
apropiată, din punct de vedere fonetic, ceea ce însemnează 
că, uneori, cuvinte considerate italieneşti sint sau pot fi la- 
tinești, și invers. (Aceasta, în ipoteza că autorul respectiv 
cunoaște, mai mult ori mai puţin, ambele limbi.) 

Cel dintii dintre românii în opera cărora găsim cuvinte 
italieneşti este Stolnicul Constantin Cantacuzino (a doua 
jumătate a secolului al XVII-lea. şi începutul celui de-al 
XVIII-lea). Dacă ţinem seamă de faptul că el a făcut, cîţiva 
ani, studii superioare în Italia (la Universitatea din Padova), 
poate surprinde influenţa italiană relativ slabă asupra limbii 
scrierilor sale. Iată o listă, se pare completă!: bărbiiar „băr- 
bier şi subchirurg“, belacoasă „țesătură prețioasă de mătase“, 
cimpi (refl.) „a se așeza cu tabără“, duca „duce“, fortaliții 
(pl.) „fortărețe“, furcate „vase pentru transportul oștilor“, 
dastră „stofă scumpă de lină“, lazaret „loc de carantină“, 
lazur „vopsea albastră; smalţ“, malcotent „nemulțumit“, 
monetă, parolă „angajament formal“.? 


Mult mai numeroase sint latinismele. Amintesc de ele 
în legătură cu ipoteza enunțată mai sus că unele ar putea fi 
italienisme sau, cel puţin, ar avea ca punct de plecare cu- 
vinte asemănătoare din italiană. Cf. de pildă, comisar, decadă, 
dicret („decret“), graţie („iertare“), mod, organ, poet, prezidiu, 
rebel, rezident, sumă etc. 

Surprinde, ceva mai puţin, și faptul că limba Stolnicului 
nu se resimte, în general, de influenţa italiană. Pentru a 
aprecia just această constatare, să ne amintim că structura 
gramaticală rezistă, în general, foarte bine şi că, deci, ase- 


1 Vezi Al. Rosetti, B. Cazacu, Liviu Onu, op. cit., p. 339. 
* Italienisme (dintre cele enumerate mai io apar şi la cronica- 
rul Radu Popescu. 

mănările dintre română și italiană se explică prin conserva- 
rea, fidelă, a structurii gramaticale latinești. Şi dacă fran- 
ceza, de ex., nu pare a semăna deloc în această privință cu 
româna, aceasta, fiindcă latina care a devenit cu vremea 
franceză a suferit modificări fonetice foarte numeroase și 
adinci, care o fac de nerecunoscut pentru cine nu are pregă- 
tire de specialist. 

Reproduc acum un fragment din cronica sa (intitulată 
Istoria a Țării rumâneşti...)!: „Iară noi într-alt chip de ai 
noștri de toţi, citi sint rumâni, ținem, şi credem adeverindu-ne 
din mai aleşii şi mai adeveriții bătrini istorici, şi de alții mai 
incoace, că valahii, cum le zic ei, iar noi rumânii sintem ade- 
vărați romani și aleşi romani în credință şi în bărbăţie, din 
care Ulpie Traian i-au așezat aici, în urma lui Decheval, dupre 
ce de tot l-au supus şi l-au pierdut. Și apoi și alalt tot şireagul 
împăraților aşa i-au ţinut şi i-au lăsat aşezaţi aici, şi dintr- 
acelora rămășiță să trag pînă astăzi rumâni aceştia. Însă 
rumânii înțeleg nu numai ceştia de aici, ci și den Ardeal, cari 
încă și mai neaoși sint, şi moldovenii şi toți căți şi într-altă 
parte se află şi au această limbă, măcar fie şi cevaşi osebită in 
neşte cuvinte, din amestecarea altor limbi, cum s-au zis mai sus, 
iar tot sînt. Ci dar pe aceștia cum zic, tot rumâni îi ținem, că 
toți aceştia dintr-o fintină au izvorit şi cură“. Dacă n-aş şti că 
acest text este al Stolnicului Cantacuzino, aş afirma, cu 
toată convingerea, că autorul lui este Dimitrie Cantemir. Mă 
refer la sintaxă, în primul rind, la topică. De aceea conside- 
rațiile de mai sus, cu privire la structura gramaticală, ase- 
mănătoare, a limbilor italiană şi română, trebuie limitate 
la morfologie şi la unele construcții sintactice, 

Asemănarea celor două limbi a jucat un rol important 
în activitatea lingvistică a lui Heliade-Rădulescu în preajma 
anului 1840. Împrejurările politice și atmosfera creată prin 
activitatea culturală sub toate aspectele și care aveau să ducă 
la mișcarea revoluţionară de la 1848 l-au influenţat foarte 
puternic în sens național. Atitudinea perfect obiectivă în 
prezentarea şi interpretarea faptelor de limbă din Gramatica 
de la 1828 cedează treptat în fața unui subiectivism din ce în 
ce mai accentuat pe măsură ce ne apropiem de izbucnirea 
revoluţiei. IHeliade- Rădulescu ajunge la concluzia că elemen- 
tele străine, în primul rînd, dacă nu chiar exclusiv, cele slave 
din limba noastră reprezintă o primejdie politică de ordin 
Mee o. Ai 


După N. Cartojan, Istoria literaturii române vechi, București, 
1940, p. 271. 

național. Spune el însuși acest lucru mai tirziu în una dintre 
scrierile sale cu conţinut, în parte, autobiografic. În conse- 
cință, aceste elemente trebuie înlăturate și înlocuite prin 
altele, care să întărească romanitatea limbii noastre. Aşadar, 
întoarcerea, într-un fel, ca idee de bază, la Şcoala ardeleană, 
care, de altfel, nu dispăruse, cu singura deosebire că locul 
elementelor slave trebuia să-l ia nu cuvintele latinești cores- 
punzătoare, ci cele italienești. Româna şi italiana sînt, credea 
şi susținea IHeliade-Rădulescu, nu două limbi surori, cum se 
spunea (se mai spune şi azi), ci două dialecte ale aceleiași 
limbi. Prin urmare, a împrumuta cuvinte italienești nu în- 
semnează, pentru români, a îmbogăţi limba lor cu elemente 
„străine“, ci cu elemente de aceeași origine ca cele româneşti. 
lată propriile afirmaţii ale lui Heliade-Rădulescu: ,,... Fiindcă 
această Gramatică a fost prescrisă mai înainte de hotărirea 
societăţii! a rămas de o cam dată așa; însă făzăduiesc cinstit 
că, de va avea Gramatica norocirea de a semai da odată la tipar, 
se va vedea curăţită ca să semene întru toate cu cea italienească, 
buna ei sor...“ (Gramatica, p. XIV.) Mai tirziu el se pronunţă 
direct, şi cu argumente, în acest sens. lată ce scria el în Cu- 
ricrul românesc (an. 1839, nr. 53): „... Cind însă vedem că 
limba italianului simplu este lot aceea cu a românului simplu; 
vrind a ne cultiva limba, fireşte că trebuie să luăm tot drumul 
care au luat fraţii noștri, și prin urmare nu numai cuvintele 
ce ne lipsesc trebuie să le luăm și să le facem întregi cum le-au 
și făcut şi italienii, ci şi ortografia lor trebuie să o imbrățișăm; 
şi prin urmare pe același drum să mergem cum au mers și au- 
torii italieni ca să-și formeze limba literară den limba norodului, 
curătind-o de provinţialismuri și de sunete groase, care put a 
mojicie, barbarie și robie.“ (I. IHeliade-Rădulescu, Opere II, 
ed. D. Popovici, Bucureşti, 1943, p. 549—550.) 

Aplicarea practică a acestor idei o face autorul în lucrarea 
sa Paralelism între dialectele român și italian?, unde se descriu 
şi se interpretează fapte gramaticale aparţinind ambelor 
limbi cu ajutorul concepţiei arătate mai sus. Heliade-Rădu- 
lescu nu se limitează la aspectul să zicem teoretic sau, mai 
exact, științific al problemei, ci foloseşte limba modificată 
astfel de dinsul în scrieri literare propriu-zise. Iată primele 
versuri din Divina Commedia tradusă de el însuşi: În mig- 


1 „Societatea literară“. 
: O variantă a acestui titlu are o continuare și mai elocventă: 
sau forma ori gramatica acestor două dialecte. 

locul callii viaţaei nóstrae | Me reaflaiu într-o selbă obscură | 
Quöci callea directă era perdută. Orice comentariu mi se pare 
de prisos. Deosebirea dintre limba folosită în Gramatica de 
la 1828 și acest jargon sare în ochi şi totodată explică eşecul 
total al noii concepţii a lui Heliade-Rădulescu. Uimirea creşte 
în cazul acelora dintre noi care cunosc „Scrisorile“ adresate 
de autorul nostru lui Costache Negruzzi în probleme de 
limbă, de pe urma cărora scriitorul moldovean a avut mult 
de ciștigat. Deşi de prisos, trimit pe cititori la p. 80, unde 
a fost vorba de Gramatica din 1828, aceasta, pentru a-i face 
să aprecieze just influenţa ideilor politice asupra concepţiei 
lingvistice a oamenilor. 

Italiana a influenţat, înaintea lui Heliade-Rădulescu şi 
altfel decit pe acesta, pe lenăchiţă Văcărescu, în gramatica 
acestuia, intitulată: „Observaţii sau băgări dă seamă asu- 
pra regulelor şi orinduelelor grammaticii rumâneşti, Rimnic, 
1787. Este vorba, înainte de toate, de terminologia gramati- 
cală, împrumutată din modelele italieneşti după care s-a 
condus la intocmirea lucrării sale şi adaptată, fonetic şi mor- 
fologic, la sistemul limbii noastre. 'Trebuie precizat că ter- 
minologia italienească este foarte asemănătoare cu cea lati- 
nească, nu numai pentru că autorii de gramatici ale limbii 
italiene au împrumutat terminologia latinească, ci și din 
cauza asemănărilor mari și numeroase ale limbii italiene cu 
latina. lată o serie de termeni folosiţi de lenăchiţă Văcărescu: 
grammatica, pronunție, nome (şi pronome), propoziţione, ad- 
verbiu, congiunţione, dimonstrativu, dă cvalită (=de calitate), 
ative (active), asolute ( = absolute), otativă ( =optalivă ), 
imperfetu  (=imperfect), trapasatu perfetu (=mai mult ca 
perfectul), propunerile ( = prepoziţiile ), composte (= compuse), 
caraterul etc.! Trebuie arătat că această terminologie nu s-a 
impus, bineînţeles sub forma dată aici. Odată cu trecerea 
timpului, a crescut influența franceză, care s-a impus şi aici, 
în sensul că termenii enumeraţi mai sus au căpătat aspectul 
pe care îl au pină astăzi sub influenţa termenilor similari din 
franceză. 

Curentul italienist nu s-a bucurat de succesul pe care îl 
sconta, probabil, iniţiatorul lui. Constatarea nu surprinde, 
dacă nu pierdem din vedere faptul că a apărut în condiţii 
istorice puţin favorabile pentru răspindirea lui. De alttel, 
adepţii lui, puţini la număr, erau oameni fără o personalitate 
aparte, absolut necesară în materie de propagandă. Afară 


1 Vezi Al. Rosetti, B. Cazacu, Liviu Onu, Op. cit., p. 509. 

de asta, judecind după mostra de mai jos, limba română 
italienizată nu putea atrage prin vreo calitate oarecare, mai 
degrabă, dimpotrivă. Iată o dovadă în acest sens: „Lu studiu 
de la literatura greca e latina, facilitandu-ne lu studiu de la 
literatura italica, gallica, ispanica, ne avea incoratu a colla- 
borare, cule nostri pauci facultati, a la elevaţiune dedu edificiu 
literariu de la Romania...“ (Spinazzola, candidat la concursul 
organizat de Academia Română pentru o gramatică a limbii 
noastre; vezi R. Ionașcu, Gramaticii români, p. 202.) 


Capitolul X 
CURENTUL ISTORIC ȘI POPULAR 


Împotriva exagerărilor, nu numai ale lui Heliade-Rădu- 
lescu arătate în capitolul precedent, ci și ale Şcolii ardelene, 
care continua să exercite o influență asupra spiritului public 
din toate provinciile, a reacționat Şcoala critică moldoveană, 
cum a denumit G. Ibrăileanu gruparea de la revista Dacia 
literară (1840), alcătuită din Mihail Kogălniceanu, Vasile 
Alecsandri, Alecu Russo și Costache Negruzzi. 

Din punct de vedere social-politic, Școala critică moldo- 
veană se conduce după ideile Revoluţiei franceze de la 1789, 
care avuseseră timpul necesar spre a se răspindi în Europa. 
De altfel, primii trei membri ai ei au putut să-și însușească 
ideile ei la faţa locului, ca să zic așa: Kogălniceanu și, mai 
ales, Alecsandri în Franţa, A. Russo în Elveţia. 

Pe noi ne interesează, în primul rind, concepţia şi acti- 
vitatea lor în problemele limbii și literaturii. 'Teoreticianul 
acestei şcoli a fost mai cu seamă Russo. lată citeva dintre 
ideile acestui profund ginditor în probleme lingvistice. 
Limba, spune el, este un produs natural, născut inconştient 
în viaţa oamenilor din nevoia de a comunica unii cu alţii. De 
aceea ea nu poate fi modificată cu voinţă, așa că orice incer- 
care în acest sens este condamnată eșecului. Născută ca un 
fenomen al naturii, limba va trăi şi va evolua tot ca un produs 
natural în cadrul societăţii: „limbă plămădită două mii de 
ani în lacrimi, în sînge, în căutătura stelelor şi a naturii“. În 
ce privește elementele străine existente în limba română, 
ele sint rezultatul inevitabil al unor amestecuri etnice, im- 
puse de condiţiile istorice. „Limba română e o limbă deosebită 

acum şi au fost osăbită pururea de limba latină, că cuvintele 
ei s-au format şi se formează după regule încă necunoscute, ce 
își au logica în istoria noastră“. El se ridică impotriva „gra- 
maticilor“, a formaliştilor, care nu ințeleg esenţa limbajului 
uman şi modul cum el evoluează, și aceasta, din cauza pe- 
dantismului, pe care îl caracterizează în felul următor: 
paseste voința de a statornici prin logică gramaticală’, cursa 
din regulele gramaticei latine, tilcuirea și formarea cuvintelor 
vechi şi nouă; pedantismul este de a lega limba noastră de modul 
declinaţiilor unei limbi străine de noi prin țesătura şi regulele 
ei“. „Faceţi-ne o gramatică a limbii după limba nu ce ar trebui 
să avem, dar după limba ce avem, şi lăsaţi-ne să începem de 
la început, lăsaţi-ne să ne rugăm lui Dumnezeu, dar nu lui 
Dominus Zeus, care este un domn păgin, lăsaţi-ne să lucrăm 
in voia sa limbușoara asta turcită, grecită, ungurită, slavonită 
și ce a mai fi, ce o înțălegem toți, şi vom agiunge şi noi din cînd 
in cînd a naşte un clăsicişor?. | 

Ideea că limba nu e o creaţie artificială, care poate fi, 
deci, modificată sau inlocuită cu alta prin simpla voință a 
oamenilor, este exprimată şi susținută în continuare, cum 
rezultă din citatele următoare: [Dacă este să începem a crea 
o limbă, de unde pornim ?] „De la Traian împăratul, cum zice 
Patria, în nr. 26, de mai sus, sau de la hronicari? Care-i limba 
neamului român? Limba lui Ciceron şi a lui Traian, sau limba 
soldaţilor lui Traian?“ După astfel de consideraţii teoretice, 
surprinzător de juste pentru epoca aceea, Russo trece la 
fapte menite să le ilustreze. Dă exemple din traducerile făcute 
de Heliade-Rădulescu din poeziile lui Lamartine, cu urmă- 
torul comentariu: „Vu ştiu dacă d-l Lamartine s-a pătruns 
de frumusețea tălmăcirei, dar mulți din noi, care sîntem români, 
mărturisim, în cuget curat şi în frica lui Dumnezeu, că nu în- 
țelegem nimica“.3 


Deşi, poate, de prisos, trebuie să arăt că Russo se dove- 
dește a fi un progresist consecvent în toate problemele pe 
care le punea, la noi, epoca sa, pregătitoare a Revoluţiei de 
la 1848. Între ideile lui social-politice și cele privitoare la 
cultură (în sens larg) nu se constată nici o deosebire, ca in 
cazul ardelenilor, de pildă, care erau avansați din punct de 
vedere politic şi conservatori în materie de limbă. Spre de- 
"EAW rÂ 


1 În alt loc apare „raționalistă“, 

? Diminutiv de la (scriitor) clasic. 

* Poate citatele provin din discuţia pe care o face G. Ibrăileanu, 
Opere, VIII, Bucureşti, 1979, p. 191 şi urm. 

sebire de Kogălniceanu și chiar de Alecsandri, Russo n-a 
fost în politică ceea ce se cheamă un luptător. A fost, ca 
atitudine, alături de aceştia doi, dar n-a luptat în sensul 
curent al termenului. Îl împiedica mai intti temperamentul. 
El era un meditativ, un contemplativ. La aceasta s-au adău- 
gat, probabil, și anumite întimplări din viaţa sa, care l-au 
făcut să fie sceptic. Milita, teoretic, pentru ideile revoluţio- 
nare ale contemporanilor progresiști, dar se îndoia că ele vor 
triumfa și vor duce la realizarea lor concretă, sub formă de 
instituţii menite să le consolideze. | 

Aşadar, Alecu Russo a fost, în problemele limbii, un teo- 
retician, un fel de filozof al limbajului şi un istoric (foarte 
modest, fireşte) al limbii române. În aceste două calităţi a 
luptat el contra latiniștilor şi italieniştilor, considerați ca „stri- 
cători“ ai limbii noastre. În schimb, Alecsandri i-a combătut, 
ca să zic așa, practic sau concret, ridiculizindu-i în comediile 
sale și în unele scrieri de altă natură. Deja în Zorgu de la Sada- 
gura, prima sa comedie, este atinsă, din fugă, dar destul de clar 
ca intenţie, problema limbii, în sensul că un personaj „neaoș“, 
care nu vrea să ştie nimic de „noutăţile“ lăudate de alţii, 
vorbește o limbă aproape ţărănească, aşa cum au deprins-o 
oamenii din generaţie în generaţie. Reprezentantul „moder- 
nismului“, o femeie (Gahiţa Rosmarinovici) — trebuia, 
în concepţia lui Alecsandri, să fie o femeie — vorbește 
o limbă presărată cu franţuzisme, pe care partenerul ei nu 
le poate reproduce corect (ripostație pentru reputație, inghi- 
tație pentru invitaţie, rierel pentru arriéré; ci. și madamă, 
votre servante, volre serviteur etc.). 

În Istoria unui galbin, Alecsandri ridiculizează pe Heliade- 
Rădulescu, devenit, cum am arătat la timp, italienizant. 
Personajele din această povestire au nume simbolice: Gal- 
benul (= moneda de aur de pe vremuri) şi Paraua ( = mo- 
neda divizionară cu cea mai mică valoare). Cel dintii spune, 
la un moment dat, partenerei că merită o odă, asemănătoare 
cu oda „d-lui Eliade marele amiratore della prestidigitazione“. 
Paraua întreabă ce limbă e asta, şi Galbenul îi spune că-i 
vorba de o limbă nouă, care se descoperă acum la Bucureşti. 

Alecsandri ridiculizează,  bineințeles, şi pe latiniști, 
elevii şi continuatorii Şcolii ardelene (v. mai sus, cap. VI), 
în care vede nişte dușmani, foarte primejdioşi, ai limbii 
noastre naţionale şi, prin aceasta, ai progresului social-po- 
litic atit de necesar în epoca aceea. Şi nu numai in lucrările 
sale literare, ci și în scrisori. În comedia Rusaliile apare Tonus 

Galuscus, recte Ion Gălușcă, ardelean, alături de Tachi Răz- 
vrătescu, subprefect, care, deși reprezentant al guvernului, 
deci prin definiţie om al ordinii, este şi el destul de revolu- 
ționar şi vorbeşte ţăranilor ca un revoltat (cf. numele!), 
făcînd, fireşte, demagogie. La un moment dat pomenește de 
sufragiu universal. Un ţăran întreabă ce-i asta, iar altul 
spune „solragiu, cumătri, ca la boieri“.! În declaraţia de dra- 
goste făcută Suzanei, Galuscus vorbeşte de calităţile ei: belă, 
beleță, pudoare, amoare ş.a. 'Țăranca nu înţelege aceste cu- 
vinte, și Galuscus o întreabă, spre a se convinge, dacă l-a 
cumprins (<fr. comprendre). 

Mai importantă este contribuția lui Alecsandri ca scriitor 
in sensul etimologic al cuvintului la dezvoltarea limbii ro- 
mâne literare, deci la istoria limbii române considerată în 
intregimea ei. Bun cunoscător al vorbirii populare prin ex- 
periență proprie, directă (ca culegător şi „propagandist“ al 
poeziei populare), Alecsandri a ajuns la o virstă foarte ti- 
nără să stăpinească desăvirșit limba sa maternă şi să devină 
un adevărat model, vrednic de a fi imitat. El cunoştea și 
vorbirea curentă a diverselor grupuri sociale cu care a venit 
în contact prin forţa împrejurărilor. Ceea ce impresionează 
la el este naturaleţea limbajului: nimic căutat, nimic forţat; 
totul curge oarecum de la sine. Sub acest raport, Alecsandri 
întrece pe toţi contemporanii săi de virstă, cu excepţia lui 
Ion Ghica, excepţie numai parţială din punctul de vedere 
al variaţiei. 

Al treilea membru al şcolii critice moldoveneşti este 
Mihail Kogălniceanu. În ce priveşte dezvoltarea limbii, el nu 
este la aceeași înălțime ca Russo (teoretician) sau Alecsandri 
(„practician“), deşi are o limbă care poate sta alături de a 
acestuia. În schimb îi întrece ca organizator al luptei pentru 
păstrarea și îmbogățirea limbii noastre. Să nu uităm că, de 
fapt, el este întemeietorul şi apoi conducătorul revistei Dacia 
literară, a cărei apariţie, în 1840, constituie un eveniment 
cultural-politic de cea mai mare însemnătate în istoria po- 
porului român. Însuși titlul exprimă concepţia care îi stă la 
bază şi care era nu numai a lui Kogălniceanu, ci și a celorlalţi 
moldoveni amintiţi mai sus. De altfel, în revistă se explică 
amănunţit semnificaţia titlului: unitatea culturală a tuturor 
românilor, incepind cu expresia prin excelenţă a culturii care 
este limba. Kogălniceanu este, înainte de toate, istoric și om 


. >G., Ibrăileanu, Opere VIII cit.: „aici e strămoașa frazei lui Cara- 
giale din O noapte furtunoasă“. 


a 


94 


politic, ceea ce însemnează, de fapt, un luptător pentru idea- 
lurile generaţiei sale. Dacă el n-a făcut teorie lingvistică, ba 
nici practic n-a urmărit, cum a făcut, de pildă, Alecsandri, 
să demonstreze justeţea teoriei, în schimb, prin publicarea 
cronicilor moldoveneşti a ajutat indirect, dar efectiv, la cu- 
noaşterea limbii noastre vechi de către scriitorii care își luau 
teme din trecutul naţional. De altfel, modul cum scria el 
constituia un exemplu demn de urmat în acest sens. 


Cel care a arătat concret cum poate fi folosită, în opere 
literare, istoria poporului nostru din punctul de vedere atit 
al conţinutului, cit şi al exprimării lui, a fost C. Negruzzi, 
în primul rînd, cu nuvela Alezandru Lăpușneanu, apărută în 
Dacia literară, considerată pînă în zilele noastre drept o capo- 
doperă a genului. 

Această revistă n-a avut zile multe. A fost interzisă, ca 
primejdioasă. I-a luat locul Propăşirea, cu titlu la fel de 
subversiv pentru epoca aceea şi care a avut o soartă identică. 
Dar ideea unităţii naţionale a românilor a persistat, ba chiar 
s-a dezvoltat, cum dovedeşte, dacă ne referim în continuare 
Ja publicaţii periodice, România literară, inființată de Alec- 
sandri (1857). Înlocuirea lui Dacia prin România insemnează 
pe de o parte realism (la revista lui Kogălniceanu n-a cola- 
Dorat nici un ardelean), iar pe de altă parte, propagandă 
pentru unirea celor două principate, care s-a şi produs peste 
doi ani. În 1857 ne găsim în plină luptă pentru crearea pri- 
mului stat românesc unitar. 


Capitolul XI 
CURENTUL LATINIST 


Este continuarea, fără întrerupere, a Şcolii ardelene în 
ce priveşte concepţia care îi stă la bază. Diferă din punct de 
vedere geografic, în sensul că, fără a părăsi Ardealul unde 
au luat naștere ideile despre latinitatea limbii noastre şi 
despre romanitatea poporului român, ele au trecut şi din- 
coace de Carpaţi prin numeroşi ardeleni, angajaţi ca profe- 
sori la şcolile nou create în Moldova și Muntenia, precum şi 
prin acceptarea lor de către unii dintre intelectualii acestora. 
Altă deosebire constă în intensitatea mai mare a caracte- 

rului lor propagandistic, determinat de atmosfera creată 
prin pregătirea unirii celor două principate. 

Prima lucrare importantă care inaugurează acest curent 
este Tentamen criticum in originem, derivationem et formam 
linguae Romanicae in utraque Dacia vigentis pulgo Valachicae! 
a lui August Treboniu Laurian. Pornind de la ideea, pe care a 
avut-o și Petru Maior, că limba latină adusă în Dacia a ră- 
mas neschimbată, Laurian studiază în această lucrare gra- 
matica unei limbi presupuse de el românească. Trebuie 
arătat că el întrece pe Maior în ce priveşte data de la care 
inainte am avea o limbă română propriu-zisă, întrucit afirmă 
că forma limbii latine din epoca lui Traian s-a conservat ne- 
modificată, afară de „barbarismele introduse prin relaţii 
cu naţiunile vecine înconjurătoare, care, deşi n-au exerci- 
tat nici o influenţă asupra formei gramaticale, au murdărit 
totuşi destul puritatea limbii“. Aşa stind lucrurile, urmează 
că „barbarismele“ trebuie înlăturate şi, mai mult decit atit, 
limba însăși, adică „forma“ ei — noi am spune structura 
gramaticală — trebuie refăcută, readusă la origine sau, cel 
puţin, la secolul al XII-lea (cum voia Petru Maior). O mostră 
de revenire la origine (sau aproape de ea) a limbii noastre 
o constituie următoarea variantă a rugăciunii „Tatăl nostru“ 
(vezi L. Șăineanu, op. cit. p. 133): „Patre nostru, qui esci 
in celi, sanctifice-se nome teu; advenia regnu teu; fia voluntatea 
ta, assico in celo et in terra, pane nostra quotidiana da nobe 
odie;et remitte nobe debite nostre, assico et noi remittimu a 
debitori nostri; et nu ne induce in tentatione, vero ne libera de 
malu.“ 


Această lucrare a lui Laurian este, de fapt, o gramatică 
a limbii române aşa cum o vedea el (cf. textul reprodus ceva 
mai sus), precedată de două capitole, în care autorul se ocupă 
de locul limbii române între limbile romanice şi, respectiv, 
de metoda de reconstruire a ei. Partea gramaticală propriu- 
zisă are două diviziuni principale: 1. pars analytica, în care 
intră analysis vocalis ( = fonetica), analysis verbalis (= 
morfologia) şi formarea cuvintelor; 2. pars syntactica (cu 
sintaxa părților de vorbire și sintaxa propozițiilor). Orice 
comentariu mi se pare de prisos. 


1 „Incercare critică privind originea, derivarea și forma limbii 
romanice din ambele Dacii numită popular valahică“ (Viena 1840). 

2 Vezi Lazăr Șăineanu, Istoria filologiei române, Bucureşti, 1895, 
p. 132—133. 

Cel din urmă dintre începătorii studiului limbii noastre 
constată foarte uşor că Laurian a întocmit gramatica unei 
limbi care n-a existat niciodată și care nu poate exista decit, 
să zicem, la ideal, adică în mintea unui om stăpinit despotic 
de o idee fixă, care nu era nici măcar ştiinţifică, ci pur și 
simplu politică. 

Alt reprezentant al curentului latinist din această pe- 
rioadă este Timotei Cipariu, contemporan, puţin mai în 
virstă, al lui Laurian, și tot ardelean, care şi-a desfășurat 
insă activitatea tot timpul în provincia sa natală. Era un 
foarte bun cunoscător al limbii noastre vechi prin textele-i 
de bază. A început să publice studii asupra ei, sub titlul 
Principia de limba şi de scriptura, în „Organul luminărei““ 
din Blaj (anii 1847 — 1848 și urm.), retipărite într-un volum 
(1866). Aceste cercetări i-au servit la elaborarea lucrării 
Elemente de limbă română după dialecte şi monumente vechi 
(1854), socotită drept cea dintii încereare de gramatică isto- 
vică a limbii noastre. În ciuda temeinicei sale cunoașteri a 
limbii vechi românești, care l-ar fi ajutat să întocmească un 
studiu valoros, cu adevărat științific, Cipariu, stăpinit şi el, 
la fel cu Laurian, de idei politice şi fără a fi informat despre 
progresele lingvisticii din vremea lui, purcede la modificarea 
limbii în sensul de a o readuce la forma ei din secolele trecute. 
Iată ce spune el: „A reduce limba la una forma mai omogenia, 
mai primitiva“. Cum anume? Gramaticul are datoria „de a 
reinsufleți mortele, uitatele, paresitele forme, cuvente și semnări ; 
a lepăda slovenisme... şi in locul lor a pleni cu termeni luaţi, 
cind alte funtine ne vor lipsi, dein dialecte romane, a togmi cele 
împromulale dupe. formele şi esemplele ce ne infacisieză struc- 
tura limbei, iar nu dupe liusioretatea buzelor, dupe placutul 
orechielor“. : 

Surprinzător în atitudinea lui Cipariu este faptul că el iși 
dă foarte bine seama că modificarea limbii în scopul de a o'rea- 
duce la o epocă revolută este o greşeală, care trebuie combă- 
tută sever. „Cind lalinomanii veniră la derivarea etimologică 
din limba latină cu cele cumnate, se feceră de risul lumii lite- 
rate şi al străinilor chiar şi celor mai moderați, cari le replicară 
că românii nu au destulă cunoscinţă de principiile filologice, 
sau că le lipsesce simţul istorico-moral“.* Contradicţia nu exis- 
tă însă în mintea lui Cipariu. El condamnă nu procedeul de 
a readuce limba la formele ei mai vechi, ci extinderea acestei 


Vezi Lazăr Şăineanu, op. Oit, DY 195. 
2 Idem, ibidem, p. 136—137. 

7 — Istoria limbli române (pe-nțelesul tuturora) 


operaţii pină la limba latină. Am văzut că el se oprește, îna- 
poi, la secolul al XII-lea (aproximativ). 

Ar mai fi de amintit o gramatică a lui Cipariu, apărută 
la Blaj, în 1855, sub titlul Compendiu de gramatec'a limbei 
romane, care prezintă un interes deosebit prin faptul că este 
descriptivă şi se întemeiază pe limba contemporană, cu 
extrem de puţine trimiteri la limba veche. 

Pe lingă Laurian și Cipariu, şi influenţaţi direct sau indi- 
rect de ei şi sub influenţa întregii atmosfere culturale de după 
1848, au intocmit gramatici ale limbii noastre destul de nu- 
meroşi oameni, mai toţi profesori. Lucrările lor merită o 
menţiune in acest capitol, fiind, într-o măsură mai mare sau 
mai mică, „latiniste“ prin concepţia autorilor lor. 

L.G. Codru a întocmit un extras din Tentamen criticum 
al lui Laurian, cu scopul, desigur, de a „populariza“ opera 
aceasta, grea şi inaccesibilă (din cauza redactării ei în limba 
latină). Acest extras poartă titlul Rudimentele gramaticei ro- 
mane estrase din Tentamen criticum cu adausù de regule sim- 
ple şi diverse anolăciuni pentru usuliă școlarilori începători... 
București, 1848. Este interesantă motivarea dată de autor 
procedeului său, care ar putea fi definit, oarecum, „cultură 
(prin limbă) pentru popor“. 

G. I. Munteanu este autorul unui manual, am spune cu 
termenul de astăzi, intitulat Gramatica romana pentru clasile 
gimnasiali inferiori... Braşov (?), 1860. Influența lui Cipa- 
riu este uşor vizibilă (cf., de pildă, paragrafele despre fone- 
tică şi despre ortografie). 

I.C. Massim, coautor al primului dicţionar academic 
(vezi mai departe), are şi o gramatică, elaborată de el singur 
( prima ediţie 1854): Elemente de gramatica romana. Seamănă 
bine în concepţie cu Laurian. Este, deci, un latinist radical, 
mai puţin moderat decit Cipariu. 


Poate fi amintit aici şi Aron Pumnul. Fiind născut in 
Ardeal, unde a și trăit pină la 1849, cind se stabileşte în Bu- 
covina, a fost la inceput latinist, sub influența lui Cipariu. 
Dindu-și seama că latinismul — aș spune propriu-zis, adică 
ctimologist, așa cum l-au preconizat predecesorii lui — con- 
stitue o piedică î in 'ăspindirea cunoștințelor necesare oricărui 
om, à imaginat un sistem lingvistic mai accesibil, pe care îl 

caracterizează astfel: „...scrie cum vorbesci, însă vorbesce, 
„serie și formeadză fiecare cuvint așa, ca să fie regularii, uşor 
de rostit şi dulce sunătoriŭ. S-ar putè parè, cuiva că noi am tre- 
cul cu vederea analogiea, care este regula cea mai strinsă în for- 

marea. cuvintelor ; .„„regularitatea este însuși organismul limbii, 
regularitatea în formarea cuvintelor din rădăcinele lor și scoa- 
terea rădăcinelor din cuvintele deduse este organismul cel din 
lontru, iar organismul cel din afară stă în regularitatea schim- 
bării finalului cuvintelor și a ţeselurei cupintelor în judecăţi 
drepte“. 

Pumnul nu este, cum se vede din acest citat, un latinist, 
dar seamănă cu Laurian şi cu Cipariu în ce priveşte ideea 
că limba poate şi chiar trebuie să fie modificată de oameni, 
prin voinţa lor, in vederea realizării unor scopuri, care, în cazul 
de faţă, diferă de la latiniști la analogistul? Pumnul. Şi cl 
vrea o modificare a limbii (îi spune „regularitate“), in sensul 
generalizării modificărilor fonetice, indiferent de cronologia 
lor, ba chiar contra acesteia: supunerea tuturor cuvintelor 
la schimbările pe care, în mod natural, le-au suferit numai 
unele dintre ele. Pumnul nu înţelege sau nu vrea să înţeleagă 
că „legile“ fonetice au o anumită durată, că, adică, numai 
sunetele din cuvintele existente în limbă în momentul cind 
incepe, ca și în momentul cînd încetează acţiunea lor, suferă 
modificările respective. Cu latiniștii, Pumnul mai seamănă 
şi prin faptul că, la fel cu ei, „duce“ înapoi forma cuvintelor: 
Laurian, la epoca latină propriu-zisă, Cipariu, la secolul al 
XII-lea. El însuşi, de la caz la caz, dacă pot spune astfel. 
[Esenţial şi la el şi la ceilalţi doi este să dispară deosebirile fo- 
netice dintre cuvintele vechi, moștenite din latină, şi cele noi, 
imprumutate sau formate pe teren românesc. 

Iată citeva exemple menite a ajuta la cunoașterea con- 
cretă a analogismului lui Pumnul. Deoarece lat. vestimentum, 
moştenit, a dat rom. veștmint (la fel jurămint, legămint Ş.a.), 
trebuie să spunem. despărțămiînt (nu departament), evenemint 
(nu eveniment) etc. Tot așa năciune (nu naţiune), ocupăciune 
(nu ocupaţiune) ş.a., după modelul lui rugăciune<lat. roga- 
tionem ete. Următorul citat arată şi mai clar concepţia lui 
Pumnul: „Despre fârma iune a urmat multă dispută între 
români. Unii adecă, neînvăţindu-și limba după limbămintul 
[ = gramatica] ei, ci numai de la părinţi sau póte numai de 
la şerbitori [ = servitori], nu înțeleg însemnătatea formelor și 
de aceea întrebuințează o formă lucrăţivă [ = activă] în loc de 

1 Din Îndreplariul cel mai nalt în corbirea, scrierea și formarea 
limbei romănesci. Vezi R. lonaşcu, Gramaticii români, laşi, 1914, p. 22%; 


2 1 se spune așa, pentru că la baza sistemului său lingvistic se află 
analogia. 

una pătimijivă [ = pasivă] sau şi întors: ei dară, nesciindu-si 
limba, vreu să întrebuinţeze forma re în loc de iune și în loc de 
ro iar tot ro, adecă să respice și pătimiţivitatea și lucrăţivitaleu 
tot cu o fârmă.“! 


Capitolul XII 
„JUNIMEA“ 


Contribuţia Societăţii „Junimea“ (1864 şi urm.) la dez- 
voltarea în bune condiţii a limbii noastre este foarte impor- 
tantă. Mai intii, prin intemeierea revistei Convorbiri literare, 
care poate fi considerată, în multe privinţe, ca o continuare 
a Daciei literare şi a României literare. Acest lucru l-a dovedit 
convingător G. Ibrăileanu, în lucrarea sa Spiritul critic în 
cultura românească. Concepţia cu privire la literatură gi la 
alte aspecte ale vieţii culturale romineşti seamănă, într-o 
mare măsură, de la epoca Kogălniceanu la epoca pe care o 
putem numi Maiorescu, cu deosebiri mai cu seamă de detaliu, 
ca fapte, gi de atitudine strict personală. 


Am crezut că pot da numele lui Maiorescu perioadei de 
timp care începe cu apariţia (1867) la laşi a Convorbirilor şi 
se termină cu strămutarea lor la Bucureşti (1885). Căci toate 
lucrările apărute în această revistă de-a lungul acestei peii- 
oade care discută probleme de limbă privite din punctul de 
vedere al rostului ei ca mijloc de expresie a culturii în sens 
larg au de autor pe Titu Maiorescu. fată pe cele mai impor- 
tante, atit'prin problemele supuse discuţiei, cît și prin dimen- 
siunile lor: Despre scrierea limbii române (1866); Limba 
română în jurnalele din Austria (1868); Beţia de cuvinte în 
„Revista contimporană“ (1873); Neologismele (1881). Să vc- 
dem ceva mai de aproape ideile susținute de autorul lor. 

Problema ortografiei era actuală de multă vreme în mo- 
mentul cind se ocupă Maiorescu de ea. O pusese Școala arde- 
leană, care, dat fiind „latinismul“ ei, nu putea accepta, în 
continuarea tradiției îndelungate, alfabetul chirilic și tot- 
odată voia să dovedească latinitatea limbii române și prin 
modul de a scrie cuvintele acesteia. Studiul Despre scrierea 
limbei române surprinde plăcut prin temeinicie și meticulozi- 


„4 Vezi L. Şăineanu, op. cit., p. 172—173. 

tate, cu atit mai mult, cu cit autorul avea o formaţie de filo- 
zof. Motivarea unui sistem ortografic fonetic este valabilă 
şi astăzi: „... fiecare cuvînt se scrie cum se pronunță şi prin 
urmare pentru fiecare son, deosebit, trebuie o literă deosebită. 
Citează pe Aron Pumnul şi pe Quintilian, care au emis, printre 
alții, această idee. Maiorescu adaugă însă imediat că acest 
principiu „trebuie restrins în mod esenţial“. De altfel, redarea 
in scris a unui cuvint întocmai cum se pronunţă este foarte 
grea, adesea imposibilă, mai spune el (și vine cu fapte care 
susţin această idee). În orice caz, fonctismul (= scrierea 
fonetică), în ciuda unor imperfecţiuni, inevitabile, nu falsi fi- 
că limba, cum o falsifică etimologismul ( = scrierea cuvinte- 
lor 'în vederea recunoașterii originii lor), preconizat de 
Jatinişti, „timologismul, spune Maiorescu, ar sili poporul 
român să repie la sonurile primitive ce corespundeau unui 
grad de dezvoltare a noțiunilor lui, peste care astăzi a trecut de 
mult“, Acest argument, care se întilneşte, într-o anumită 
formă, şi la Russo, care, fără vreo intenţie din partea lui 
Maiorescu, conservator din punct de vedere politic, are o 
semnificaţie culturală democratică:"o ortografie etimologică 
impiedică răspindirea instrucţiunii. printre oamenii simpli, 
analfabeți. Căci limba este purtătoarea culturii și, prin aceasta, 
crearea culturii acolo unde ea lipsește. 

Mai strins legată de istoria-propriu-zisă a limbii noastre 
este problema neologismelor,-pe care Maiorescu 0 studiază 
intr-un articol (1881) de citeva zeci de pagini. De altfel, 
încă de la începuturile ci, revista Convorbiri literare (deci 
Maiorescu însuşi) s-a referit adesea la necesitatea introduce- 
rii de cuvinte străine în limba noastră, ceea ce i-a adus 
acuzaţia de „cosmopolitism“, „antinaţional“ ete. 

Concepţia lui Maiorescu despre néologisme este valabilă 
oricind şi oriunde, indiferent de limba în discuţie (binein- 
ţeles, unele aspecte, mai ales de detaliu, diferă de Ja una la 
alta). Deşi se înţelege de la sine şi chiar rezultă, indirect, din 
cele arătate pînă aici, Maiorescu este de părere că neologis- 
mele sint necesâre, dat fiind progresul pe care îl face un 
popor în toate remurile de activitate. În cazul nostru, neo- 
logismele trebuie să vină din limbile romanice, inrudite cu 
româna, şi din latină, izvorul lor. Germana și maghiara, cu 
structura lor atit de diferită de a românei, trebuie -scoas 
din competiţie. 

În ce condiţii urmează să apelăm la neologisme? Dacă 
există deja în limba română un cuvint de origine latină 

(moştenit sau format pe teren românese din elemente lati- 
nești), nu trebuie să recurgem la un sinonim neologic: avem, 
de ex., împrejurare, nu-i nevoie de circumstanță, tot aşa 
binecuvintare şi nu benedicțiune. Să imprumutăm neologisme 
numai atunci cînd nu avem în limba noastră cuvintul care 
exprimă noţiunea în discuţie. Eliminarea elementelor de 
origine slavă nu este necesară, dimpotrivă, şi nu este nici 
posibilă. Aici Maiorescu dă citeva exemple, ridicule, la prima 
vedere, de cuvinte latinești propuse de Laurian şi Massim 
în locul celor de origine slavă: amare pentru iubire, dracone — 
smeu, trabe — birnă, popineriu — cîrciumar. În. sfirşit, dacă 
avem două cuvinte, unul latinesc, celălalt slav, pentru 
exprimarea aceleiași noţiuni, să renunţăm la acesta din 
urmă. Pentru înţelegerea corectă a concepției lui Maiorescu 
trebuie să arăt că fiecare idee este dezvoltată şi comentată, 
sub toate aspectele şi cu anumite rezerve impuse de teama 
de a generaliza afirmaţiile. Sintem într-un domeniu labil 
prin însăşi natura lui și de aceea supus, prin forţa lucrurilor, 
unor aprecieri mai mult ori mai puţin aproximative. În linii 
mari se poate spune că limba noastră s-a conformat, în mod 
natural, acestor norme în adoptarea şi adaptarea neologis- 
melor, 

Maiorescu nu s-a limitat, in activitatea sa de filolog 
(chiar dacă n-a fost, formal vorbind, un filolog propriu-zis), 
la enunţarea şi dezvoltarea unor idei teoretice. Ca profesor 
îşi dă seama că însuşirea unor idei nu este posibilă în bune 
condiţii, dacă nu 'se sprijină pe fapte. Aşa au luat naștere 
două articole, asupra cărora socot necesar să mă opresc. 
Unul poartă titlul Limba română în jurnalele din Austria 
(1868). Ideea de bază este că româna, limbă romanică, tre- 
buie ferită de influenţe venite de la limbi neromanice. lată 
ce citim la începutul studiului amintit: „Stilul jurnaliştilor 
români din Transilvania, Bucovina şi Banat a ajuns într-o 
slare ce nu mai îngăduie tăcerea cu care a fost primită pină 
acum. Prin formarea nonelor expresii şi prin construcţiunea 
lor sintactică compatrioții noștri de pesie Carpaţi introduc pe 
toate zilele în limba română o denaturare a spiritului propriu 
național, care în întinderea ei de astăzi a devenit primejdioasă. 
cu alil mai mult, cu cit cei ce au cauzat-o şi cei ce o continuă nu 
par a avea conștiința răului, ci răspin'lesc încrederea de a fi 
cei mai buni stiliști ai literaturei române“. Urmează dezvol- 
tarea temei potrivit unui plan foarte sistematic şi pe bază 

„de citate, numeroase şi semnificative. Autorul le grupează 

în trei categorii, după efectele lor asupra limbii noastre: 1. 
germanizarea èi; 2. „ingreuierea stilului paralel cu exagerarea 
lui“; 3. „falsa originalitate în formarea cuvintelor şi intrebuin- 
tarea lor“. Iată citeva exemple: „Pesti Naplo, organul cor- 
poral al partidei guvernului”; „s-a propus... a se pune in 
viață“; „D. R. fu încredințat cu prezintarea lor...“ ; „Lupta va fi 
cu atit mai crincenă, deoarece astăzi...“; „În legătură cu acest 
raport şi amăsural paragrafului... ( = conform...); „Bărbatul 
a fost judecat la închisoare ( = condamnat)“; „tinără engleză 
avută peste măsură“; „o viaţă naţională conştiulă şi scoposită; 
D.M. e de părerea aceea că..." ; „Oare putem noi să ne uităm 
de acele zile?“ ; „un raport informativ şi opinativ“; „Moţiunea 
să se transpună la Ministeriu“; „M ișcămintele politice“ ( = 
mișcările); „tineri capaci“ ( = capabili); „Steagul s-a binezis“ 
( = s-a binecuvintat) ete. ete. 

Asemănător, în toate privinţele, cu articolul prezentat 
nici mai sus este Beţia de cuvinte în „Revista contimporană“.A 
Dau şi din acesta o serie de exemple: „junele adolescinte“; 
„Nici o voce nu răspunse, toată lumea tăcută... păstra un 
silenţiu lugubru“; „cu Voltaire în secolul XVII şi XVIII“; 
„compliment pentru toaleta sa de-un perfect bun gust“ ( = 
toaleta unei doamne); „destinate a face pe public să fugă 
văzind numai numele lui Beethoven pe afiş“ ș.a. Ignoranță 
şi dorinţa de a epata pe cititorul neavizat | 

Este greu să venim cu fapte concrete, dar lupta lui Maiorescu 
n-a fost zadarnică, dimpotrivă, a contribuit la înlăturarea 
multora dintre exagerările relevate de dinsul. Putem fi to- 
tuşi siguri că limba română, în general vorbind, a avut de 
ciştigat de pe urma campaniei duse contri „stricătorilor“ 
limbii noastre naționale. 


Capitolul XIII 
ACADEMIA ROMÂNĂ 


În 1866 ia fiinţă „Societatea Literară Română“, devenită, 
un an mai tirziu, „Societatea Academică Română“ și apot 
y 


„Academia Română“. Misiunea ei inițială s-a limitat la intoc- 
mira unei Gramatici şi a unui Dicţionar al limbii noastre- 


1Cu subtitlul, în paranteză, studii de patologie literară (1873). 

Aceste opere trebuiau să servească drept model în ce privește 
corectitudinea pentru toţi vorbitorii trecuţi prin școli şi, mai 
ales, pentru scriitori şi oamenii de știință, ale căror opere, 
răspindite în mii de exemplare, urmau să influențeze prin 
limba lor „academică“ pe cei ce le citeau. 

Gramatica a fost scoasă la concurs, pentru ca Academia 
să aibă posibilitatea de a alege, dintre mai multe, pe cea mai 
bună. S-au prezentat, într-adevăr, trei lucrări: I. Circa, 
Gramatic'a limbei romanesci, partea I etimologia, București, 
1878; O. Spinazzola, a cărui gramatică, rămasă in manuscris, 
era cel puţin la fel de bine gramatică a limbii italiene, ca 
şi a limbii române, de fapt, a nici uneia dintre ele (vezi o 
mostră mai sus, p.91) ; Timotei Cipariu, Gramatica limbei 
romane. |. Analitica. II. Sintetica, Bucureşti, 1869, respectiv 
1877. În total cea 800 pagini. A fost acceptată, bineînțeles, 
aceasta din urmă. Autorul s-a conformat indicaţiilor date în 
„Program'a Societatei Academice romane“, stabilită de co- 
misia însărcinată cu organizărea concursului. | 

Această gramatică este pe de o parte descriptiv-istorică, 
iar pe de alta, normativă. În volumul I sint studiate sunetele 
şi formele gramaticale, existente atit în momentul alcătuirii 
acestei opere, cît şi in epocile trecute, cu alegerea şi fixarea 
celor considerate de autor „corecte“. De obicei, el se limitează 
la materialul lingvistic românesc, în ciuda principiului etimo- 
logic, care i-ar fi cerut să se refere la limba latină. Destul 
de des el face acest lucru, invocind-o nu numai pe ea, ci şi 
impreună cu.alte-limbi romanice. Asta însemnează că avem 
a face cu o gramatică, în bună parte, comparată. Caracterul 
ei normativ apare și în recomandarea de a se înregistra şi a 
se explica „neregularităţile“, adică abaterile de la normele 
lingvistice consacrate. Potrivit concepţiei „latiniste“ a „So- 
cictății Academice“, ca şi a autorului, neregularitățile sint 
faptele nelatineşti, reale sau numai presupuse astfel („ce 
au _intratu în formele limbei“), care, bineînțeles, trebuie 
„regularizate“, cel puţin într-o anumită măsură. 

Această parte a Gramaticii lui Cipariu are o scurtă in- 
troducere, cu aspect oarecum teoretic; în legătură cu pro- 
blemele „Analiticii“, pe care le grupează in urmărorul fel: 
1. fonologie ( = analiza sunetelor elementare ale limbii); 

2. ortografie (cînd sunetele sint „exprese cu litere“), cu adao- 
sul că analiza sunetelor vorbite se cheamă fonetică, iar cea 
a sunetelor scrise, grafică; 3. etimologie („tractarea despre 
formele elementare ale cuvintelor“), şi aceasta cu mai multe 
părţi, pe care autorul nu le mai arată. Analiza faptelor este 
foarte minuțioasă şi de cele mai multe ori interesantă. Avem 
n face cu o istorie a sunetelor limbii noastre, căreia nu i-am 
putea aduce astăzi modificări prea multe. Şi morfologia este 
prezentată, în general, satisfăcător, cu relativ puţine lucruri 
inacceptabile astăzi, ceea ce nu surprinde, fiindcă această 
parte a gramaticii era constituită pe teze destul de solide 
incă de mai înainte. Unele idei amintesc foarte bine de He- 
liade-Rădulescu, de pildă incadrarea numeralului la adjectiv, 
a acestuia (cind exprimă însușiri propriu-zise) la substantiv 
(mai exact, la „nume“, impreună cu substantivul), conside- 
area participiului nu ca o formă a verbului, ci ca o parte de 
vorbire propriu-zisă, Ar mai fi de arătat că Limpurile verbale 
sînt foarte numeroase, aceasta din cauză că Cipariu se conduce 
după situaţia din limba latină. Apare un „perfect al II-lea“, 
scos din mai mult-ca-perfectul indicativ. latinesc (lauddram, 
dormiram ele,), inexistent în româneşte. La fel „un prea per- 
fect: II“ (aveam laudatu) şi un prea perfect IV“. (eram 
laudatu ). 


Volumul al Il-lea al Gramauticii lui Cipariu (Sintetica ) 
are, în general, aceleași particularităţi, pozitive şi negative, 
ca și primul. Cea mai mare parte a lui este consacrată păr- 
ţilor de vorbire. Un loc foarte extins ocupă aşa zisa recțiune, 
adică raporturile existente între părţi de propoziție depen- 
dente una de alta, pe care o împarte în recţiune nominală, 
recţiune pronominală, recţiune verbală şi recţiune a „parti- 
culelor“ (adverbul, conjuncţia, prepoziţia şi interjecţia). 
Recţiunii îi este opus acordul („concordaţiune“), care se 
stabilește între părţi de propoziţie legate una de alta prin 
raporturile, după Cipariu, de coordonare (subiect-predicat, 
substantiv-atribut sau apoziţie etc.). Şi această problemă 
este studiată foarte amplu (aproape 100 de pagini), cu subdi- 
viziuni după natura părţilor de vorbire  („concordaţiune 
numinale“, „concordaţiune verbale“ etc.). Sintaxa propriu- 
zisă este redusă la topică şi ocupă numai 20 de pagini, pentru 
că, declară autorul, regulele de construire a propoziției (şi a 

frazei) sint aceleași în toate limbile, dat fiindcă nici „gindirea 
sănătoasă“ nu diferă de la om la om. Pornind de la ideea, 
justă, că gîndirea logică este identică la toţi oamenii, Cipariu 
confundă gîndirea cu limba și logica cu gramatica. Această 
confuzie este, ca să zic aşa, proclamată ca un adevăr: „.. 
legile logicii sînt totodată și legile sintacticii și au valoare 
pentru toate limbile, pentru că toţi oamenii cugetă după 
aceleași legi“; „Propoziţiunea în forma sa cea mai simplă nu 
este alta decit ceea ce în logică se numeşte judecată“. Această 
confuzie era, în vremea lui Cipariu şi, mai cu seamă, înaintea 
lui, aproape generală, cum dovedesc gramaticile „râţionate“ 
(sau „generale“), din cauză că avea la bază filozofia ide- 
alistă. 

Această gramatică are şi calități, dintre care unele au 
fost, mai mult indirect, menţionate mai sus. Foarte important 
este, înainte de toate, faptul că autorul ei dovedește capaci- 
tatea de a înţelege problemele de limbă. Citeva exemple. 
Subiectul, spune el, este partea de propoziţie cea mai „ne- 
dependentă“ dintre toate, fiindcă punctul de plecare al ju- 
decăţii, şi, deci, al propoziției, este autorul acţiunii, adică 
subiectul. Între elementele alcătuitoare ale formelor verbale 
compuse există un raport sintactic asemănător cu cel exis- 
tent între membrele unui grup sintactic, cu precizarea, pe 
care Cipariu n-o face, că această idee este justă din punct de 
vedere istoric: am scris provine din lat. kabeo scriptum, unde 
scriptum este un fel de complement direct al verbului predica- 
tiv kabeo „am“ (= posed)“, cf. habeo epistulam scriptam. 
Valabile mi se par şi observaţiile privitoare la folosirea rela- 
tivelor ce și care, a posesivelor al lui şi al său, la prezența și 
absenţa articolului definit la substantivele precedate. de cu, 
la echivalenţa sintactică dintre conjunctiv și infinitiv prece- 
date de verbe modale (pot să scriu = pot scrie) ş.a. 

Probelma elaborării unei gramatici a limbii noastre n-a 
fost și nici nu putea să fie socotită rezolvată prin opera, 
altfel valoroasă în unele privințe, a lui Timotei Cipariu. Ea 
a fost reluată destul de tirziu, după transformarea vechii 
Academii Române în Academia R.P. Române (apoi R.S.Ro- 
mânia). De data aceasta, grație muncii colective în institu- 

tele ei de specialitate, s-a ajuns în relativ scurtă vreme la 
realizarea unei opere satisfăcătoare sub mai toate aspectele 
ei. Prima ediţie a Gramaticii Academiei, cum i se spune de 
obicei, a apărut, în două volume, la Bucureşti (1954), urmate 
de o nouă ediţie (1963). 

Această gramatică este descriptivă și normativă: des- 
crie faptele şi recomandă, mai exact spus, prezintă drept 
forme şi construcţii corecte pe acelea care se conformează 
regulilor limbii, așa cum apar ele în operele scriitorilor buni, 
clasici sau contemporani, şi în vorbirea curentă, familiară 
sau populară, reprezentată, aceasta din urmă, prin produc- 
ţii artistice, proverbe etc. 

Deşi descriptivă, această gramatică nu neglijează as- 
pectele mai vechi ale limbii, cînd ele ajută la înţelegerea 
faptelor actuale. De asemenea se recurge la limba latină în 
succinte introduceri istorice la capitolele importante. În mo- 
dul acesta se arată legătura strinsă dintre forma modernă 
a limbii române şi fazele ei anterioare, adică, spus altfel, se 
ilustrează ideea că vorbirea omenească (în cazul de faţă, 
limba noastră) se află în continuă transformare. Caracterul 
normativ al acestei gramatici iese la iveală nu numai în for- 
mularea regulilor juste cu ajutorul citatelor, așa cum am 
arătat deja, ci şi în respingerea abaterilor de la aceste 
reguli. 

Gramatica propriu-zisă, adică structura gramaticală a 
limbii române (morfologia şi sintaxa), este precedată de un 
capitol despre lexic şi altul, acesta mai dezvoltat, despre 
fonetică. Gramatica unei limbi nu poate exista fără cuvinte 
( = lexic), iar acestea, fără sunete ( = fonetică). Afară de 
asta, procedeul se justifică prin legătura indisolubilă dintre 
toate elementele alcătuitoare ale limbii. La morfologie sint 
inglobate formarea cuvintelor şi sintaxa părţilor de vorbire. 
Sintaxa e mai dezvoltată decit morfologia, şi pe drept cuvint. 


În ce priveşte cealaltă sarcină a „Societăţii Academice“, 
anume elaborarea unui dicţionar al limbii noastre. am spus 
deja că hotărîrea s-a luat in urma unor dezbateri în sinu} 
„societăţii“. Trebuie să ştim, pentru a înţelege just cum s-au 
desfășurat lucrările, că membrii acestei societăţi erau în cea 

mai mare parte „latinişti“, Aceasta insemnează că dicţionarul 
trebuia să dovedească, fără nici o îndoială, latinitatea pură 
a limbii noastre privită din punct de vedere lexical. Au fost 
propuşi ca redactori Heliade-Rădulescu, a cărui prezenţă 
n-a influenţat cu nimic lucrarea, August Treboniu Laurian, 
autor, între altele, al operei Tentamen criticum (vezi mai sus, 
p.96), și Ion Massimu, foarte puţin cunoscut ca lingvist. 
Rolul hotăritor l-a avut Laurian, latinist extremist. Pen- 
tru a convinge pe oricine despre latinitatea „pură“ a 
vocabularului românesc s-au separat cuvintele de origine 
latină sau presupuse astfel de cele nelatineşti. Cele dintii 
au umplut două volume cu un total de 2864 de pagini, cele- 
lalte, un volum de 584 de pagini, deci aproape o cincime din 
numărul celor dintii. Numai partea cu elemente latinești 
purta titlul de „dicţionar“ (Dietionariulu limbei române), 
cealaltă a fost numită „glosar“ (Glossariu care coprinde vor- 
bele din limba romana, străine prin originea sau forma loru, 
cumu şi celle de origine indouiosa), aşadar cuvinte de catego- 
ria a doua, am putea spune. Căci glosarele sint colecţii de 
cuvinte regionale sau de cuvinte existente intr-o operă lite- 
rară etc., care trebuie explicate. De fapt, „Dicţionarul“ 
conţine foarte multe cuvinte care ori nu sint latinești, ca 
origine, ori lipsesc pur şi simplu din limba noastră, fiind 
simple invenţii ale autorilor. La aceste grave lipsuri trebuie 
adăugată grafia latinizantă, care falsifică aspectul, făcindu-le 
de nerecunoscut, “a. cuvintelor într-adevăr de origine latină 
transmise limbii noastre. | 
„Dicţionarul“ a apărut în fascicule, ceea ce a făcut po- 
sibilă o discuţie publică, atît în Societatea Academică, prin 
membrii ei, cit și în afară. Critici serioase au adus N. Quin- 
tescu şi Alexandru Odobescu, acesta din urmă fără... menaja- 
mente. Toate însă fără efect. Autorii şi-au continuat munca 
pînă la câpăt. În 1876 a apărut ultima parte a acestui dicţio- 
nar academic. Se poate spune că, odată cu acest eveniment, 
s-a produs unul, mult mai important: comproimitere a oarecum 
definitivă a latinismului. Faptul că s-au mai găsit partizani, 
întîrziaţi şi fără vreo valoare vrednică de luat in consideraţie, 
nu contează. Acest curent, care, din punct de vedere politic, 
a influențat favorabil opinia publică tocmai în perioada care 

avea mai mare nevoie de încredere în rostul românilor ca 
naţiune tinără, şi-a încheiat existenţa printr-un fel de sinu- 
cidere: nu mai avea nevoie să fie combătut, căci condamnarea 
și-a pronunţat-o singur, cu opera care, în intenţia autorilor 
ci, trebuia să însemneze triumful latinismului. 

Deoarece în acest capitol este vorba de Academia Română, 
cred că se impune să-i prezint, sumar, activitatea în domeniul 
lingvisticii naţionale, chiar dacă ajungem pină În zilele 
noastre. 


După eşecul lui Laurian şi Massim, Academia a însărcinat 
pe B.P. Hasdeu cu reluarea lucrului la dicţionar. Această 
uriaşă personalitate a științei şi literaturii noastre a accep- 
tat invitaţia şi a lucrat, timp de 13 ani (inte 1884 şi 1897), 
la elaborarea operei pe care a intitulat-o Etymologicum Mag- 
num Romaniae. Dicţionarul limbii istorice și poporane a ro- 
mânilor. Pornind de la ideea, greşită şi necontormă cu in- 
tenţiile Academiei, că avem nevoie de un dicționar enciclope- 
die, Hasdeu a încărcat articolele operei sale cu tot ce ştia el 
despre noţiunea sau obiectul desemnat prin cuvintul res- 
pectiv. Şi, trebuie spus, el ştia extraordinar de multe lucruri. 
Rezultatul era de prevăzut: dacă ar fi continuat munca așa 
cum a realizat-o (litera A şi litera B pînă la cuvintul bărbat), 
i-ar fi trebuit aproximativ 150 de ani ca să-l termine. Acade- 
mia i-a retras încrederâa şi a însărcinat cu întocmirea dic- 
ționarului pe Alexandru Philippide (1897). Și această încercare 
dă greș, deși în condiţii onorabile pentru autor. În opt ani 
de muncă, fostul meu profesor a redactat literele A,B,C şi 
parte din D, așadar cam o cincime sau, poate, chiar o pătrime. 
Philippide a primit de la Hasdeu, potrivit contractului cu 
Academia, tot. fişierul acestuia, pe care însă l-a îmbogăţit 
substanţial cu material din scrieri aparţinind secolelor XVI- 
XIX. Academia, îngrijorată că trece vremea şi lucrarea pro- 
presează foarte încet, a respins cererea lui Philippide de ai 
se acorda ciţiva ani în plus pentru ducerea ei la bun sfirşit 
şi s-a adresat lui Sextil Pușcariu s-o reia de la capăt, dată 
fiind concepţia lexicografică a acestuia. (Era autorul unui 
„Dicţionar etimologic al limbii române. Elementele latineşti“.) 
În 1914 a izbucnit primul război mondial. Pușcariu, cetățean 

austro-ungar (născut și trăitor în Transilvania), a fost mo- 
bilizat și nu s-a mai putut ocupa de dicţionar decit după 1918, 
cînd, a trecut de la Universitatea din Cernăuţi, unde avusese 
catedra de Filologie română, la cea din Cluj. Spre deosebire 
de predecesorii săi, care lucraseră singuri ca redactori propriu- 
zişi, el a apelat, pentru această operaţie, la lingviști bine 
pregătiţi (N. Drăganu, T. Capidan ş.a.), urmind ca el însuși 
să dea formă definitivă articolelor din dicţionar redactate 
de aceştia. Cu toate acestea, munca a mers greu şi, din cauza 
celui de-al doilea război mondial, ea a stagnat un număr de 
ani. În 1949, după transformarea Academiei Române în 
Academia R.P.Române, a reinceput lucrul la Dicţionar, şi 
anume la literele de la M încolo. Căci A;B, C, D, F, G, H, I, J 
şi parte din L apăruseră deja. Numărul colaboratorilor a 
crescut enorm, datorită faptului că la Cluj, Bucureşti şi Iasi 
s-au creat institute de cercetări lingvistice. Se lucrează 
intens și organizat, și totuşi ultimele litere ale dicționarului 
nu sint încă redactate. 

Trebuie arătat, pentru onoarea lingvisticii româneşti, 
că, spre deosebire de opere lexicografice străine, tot acade- 
mice, Dicţionarul Academiei R.S. România înregistrează 
și studiază absolut toate cuvintele limbii noastre atestate 
in scrieri de tot felul, dar şi „comunicate“, din vorbirea cu- 
rentă, familiară sau populară, de diverşi corespondenţi. De 
aceea, în momentul cînd va fi gata şi din punctul de vedere 
al imprimării, putem afirma că va fi o operă lexicografică, 
de acest gen unică în lume. 


Capitolul XIV 


LUCRĂRI INDIVIDUALE 


Spre deosebire de ceea ce am arătat în capitolul precedent, 
unde m-am ocupat de lucrări colective, au apărut, paralel 
cu ele, în ultimele decenii ale secolului al XIX-lea și la ince- 
«putul celui următor, o serie de lucrări gramaticale și lexicale 

care au îmbogăţit şi adincit istoria limbii noastre. Le prezint, 
destul de sumar, în cele ce urmează. 

Gramatica română. Fonetica şi Morfologia, laşi, 1892, de 
Alexandru Lambrior. Lucrare apărută postum a celui dintii 
lingvist român cu formaţie ştiinţifică riguroasă (fost elev al 
lui Gaston Paris, conducătorul cercetărilor filologice franceze 
în a doua jumătate a secolului trecut). În timpul vieţii sale 
a văzut lumina tiparului (lași, 1882) Carte de citire, o anto- 
logie de texte aparţinind tuturor epocilor, precedată de o 
introducere istorică destul de amplă privitoare la fonetica 
şi morfologia limbii române. Punctul de vedere istoric inter- 
vine şi în cercetarea faptelor de limbă aparținind acestor 
două sectoare ale limbii. Lambrior întrece cu mult pe Cipariu, 
inauguratorul studiilor de istorie a limbii, lucru explicabil 
prin pregătirea sa temeinică şi prin obiectivitatea (rezultat 
al acestei pregătiri) cu care analizează şi interpretează faptele. 
Datorită studiilor făcute la Paris, acest lingvist recurge ade- 
seori la situaţia din alte limbi romanice pentru a inţelege, în 
cadrul întregii Romanii, evoluţia faptelor românești pe care 
le studiază. 

Contemporan, mai tinăr, alui Lambrior a fost H.Tiktin, 
autorul unei Gramatici române în două volume (Etimologia 
şi Sintaxa), laşi, 1891. În intenţia autorului, această carte 
trebuia să fie, cum a şi fost, un manual pentru scolile medii. 
Ea este în acelaşi timp O lucrare științifică de nivel superior, 
care a contribuit, în mare măsură, la progresul cercetării în 
istoria limbii noastre. În prefaţă se insistă asupra nevoii de 
a se unifica pronunțarea, pornind de la graiul muntenesc, 
care încă de pe atunci căpătase prestigiu, cu condiţia de a se 
respecta tradiția limbii scrise. Se recomandă ortografia fone- 
tică, opusă celei oficiale, în cea mai mare parte etimologică. În 
sfirşit, se arată că în orice moment aspectul limbii este pro- 
dusul unti evoluţii fireşti, care trebuie cunoscută pentru a fi 
înţeles just. 

Foarte originală este Gramatică elementară a limbii române, 
Taşi, 1897, de A. Philippide. Autorul explică şi justifică ori- 
ginalitatea lucrării sale, invocind scopul întocmirii ei. Fiind 
însărcinat, cum am văzut la p. 109, cu elaborarea Dictionaru- 
lui Academiei, avea nevoie de o gramatică in care „Să se gă- 

sească catalogate formele limbii comune, înțelesurile acestor 
forme [= funcțiunea sintactică a cazurilor, modurilor ete. 
şi numeroase exemple“. Deși „elementară“, această gramatică 
nu se adresează elevilor sau oamenilor obișnuiți, care caută 
îndrumări în ce priveşte corectitudinea limbii. Autorului îi 
trebuia o astfel de gramatică şi pentru istoria limbii noastre, 
pe care o preda ca profesor, Ținind seamă de. acest fapt, 
esenţial, putem spune că avem a face cu o lucrare foarte va- 
loroasă şi totodată utilă prin marea bogăţie a materialului de 
fapte şi prin analizarea lui după numeroase și subtile criterii. 

Gramatica limbii române, Bucureşti, 1937 de Iorgu Iordan 
este o lucrare cu caracter practic său, mai bine zis, normativ, 
in sensul de îndrumare a celor nedumeriţi în ce priveşte corec- 
titudinea limbii, și cu caracter descriptiv fără incursiuni în 
fazele ei anterioare. Fonetica și morfologia ocupă partea mai 
mare a acestei lucrări, pentru că, spune autorul, „în aceste 
domenii se comit ori se pot comite cele mai numeroase greșeli“. 
Afară de asta, funcțiunea diverselor forme ale cuvintelor 
flexionare, problemă, în fond, de sintaxă, este studiată la 
„Morfologie“, pentru a se evita separarea formei propriu-zise 
de conţinutul pe care îl exprimă. 

Gramatica limbii române, Bucureşti, 19451, de Al. Rosetti 
și J. Byck se caracterizează, înainte de toate, prin anumite 
noutăţi, produs al progresului studiilor lingvistice pe plan 
internațional. Circa 60 de pagini sint consacrate „stilisticii“: 
un număr de texte literare selectate după criterii estetice şi 
grupate după natura stilului folosit de autori (oral, romantic, 
retoric, expozitiv. etc.), cu scurte explicaţii şi comentarii la 
fiecare. „Fonetica“ este, de fapt, fonologie: se prezintă fo- 
nemele, adică valoarea funcţională a sunetelor, nu sunetele 
inseşi, realizarea materială a fonemelor. Faptele inregistrate 
şi analizate, sint numeroase, iar interpretarea lor, adesea 
subtilă. Gramatica propriu-zisă, aș spune practică, ocupă un 
loc destul de redus, ceea ce vine în contradicţie cu titlul lu- 
crării, în realitate cu scopul urmărit, dacă nu uităm că au- 
torii se adresează, ca în orice gramatică, unui public larg, nu 


1 Ediţia a Il-a. Prima a apărut în 1943. 

specialiștilor. Separarea foneticii de fonologie (vezi mai sus) 
merge paralel cu separarea morfologiei de sintaxă, pe care 
o anunţă şi o motivează în prefaţă: „Spre deosebire de alți 
autori, am separat, în cartea noastră, faptele care aparţin 
morfologiei de acelea care aparţin sintaxei; În concepția 
noastră, morfologia operează cu semnul lingvistic (forma 
lingvistică sau cuvintul) și are drept scop să descrie sistemul 
în care intră semnele (formele sau cuvintele) unei limbi și să 
lămurească funcțiunea și valoarea sau sensul acestor semne. 
Sintaxa, de altă parte, descrie construcţia cuvintelor, rela- 
iile și rolul cuvintelor în frază“. În ediţia a II-a, acest pro- 
cedeu a fost aplicat şi mai strict: „Unele fapte cuprinse în 
capitolul morfologiei sint trecute aici la sintaxă, delimitin- 
du-se în felul acesta cu mai multă stricteţe cele două domenii“. 
Acest punct de vedere nu poate fi acceptat. Morfologia și 
sintaxa constituie o .unitate asemănătoare cu aceea dintre 
„formă“ şi „conținut“ şi prin aceasta se condiţionează reci- 
proc. De altfel, definiţia pe care o dau ei morfologiei (descri- 
erea semnelor, adică a formelor, şi funcțiunea lor) vine în 
contradicţie cu separarea morfologiei de sintaxă. În prefaţă 
se spune că această gramatică este şi normativă. În realitate, 
autorii iau extrem de rar atitudine în cazuri dificile; de cele 
mai multe ori înregistrează pur şi simplu faptele, chiar atunci 
cînd ele se abat de la normele corecte ale limbii. 


O gramatică „parțială“ a limbii noastre este Elemente de 
sintază a limbii române, de Nicolae Drăganu, fost profesor 
la Universitatea din Cluj-Napoca şi membru activ al Aca- 
demiei Române: A apărut (București, 1945) după moartea 
autorului, care plănuise un „Manual elementar de sintaxă“. 
Această lucrare nu este deloc „elementară“, cum o califică, 
din modestie, autorul. Mai degrabă, dimpotrivă, intrucit 
conţine lucruri care nu sint deloc accesibile unui cititor nea- 
vizat. Foarte numeroase și variate sint citatele din texte 
aparţinind tuturor epocilor limbii noastre. Ele sint şi bine. 
alese pentru ilustrarea şi înţelegerea ușoară a problemelor 
supuse cercetării. Anumite fapte sintactice, absente sau tra- 
tate sumar în alte gramatici, sint studiate în detaliu, cu re- 


zultate mai mult decit satisfăcătoare, de pildă, intonaţia, 

sa mijloc de exprimare a modalităţii, variabilă după felul 
propoziţiilor (o serie de scheme ajută la înţelegerea situaţiei 
in fiecare caz special) sau brahilogia (bună ziua, ajutor! ete. 
sint, ca conţinut, propoziţii depline) şi elipsa (absenţa unor 
elemente ale propoziției, care nu încetează, prin aceasta, de 
a fi propoziţie autentică). Uneori autorul exagerează, cred 
eu, această tendinţă de brahilogie (sau breviloevență, cum 
spun alții) privită din punct de vedere strict gramatical. 
Astfel interjeeţiile și vocativul sînt puse alături de imperative 
și de verbele predicative impersonale, ceea ce însemnează 
că le consideră, ca înţeles, drept propoziţii. 

Ar mai fi de amintit, pentru a încheia acest capitol, Limba 
română contemporană de Iorgu Iordan, apărută la Bucureşti 
in 1954 (ediţia a doua, 1956). Autorul s-a conformat unei 
„programe analitice“, întocmită sub auspiciile Ministerului 
Invățămintului și Educaţiei. Este un manual universitar, 
foarte amplu, care poate fi considerat, într-o anumită măsură, 
ca o gramatică a limbii noastre (gramatică descriptivă, cu 
incursiuni, scurte și nu prea numeroase, în epocile anterioare), 
cu introduceri teoretice, de obicei ample, la capitolele și pa- 
ragrafele mai importante, şi cu analiza dezvoltată a faptelor, 
foarte numeroase şi variate. Elaborată „sub presiune“, ca 
să zic așa, această voluminoasă lucrare se resimte de climatul 
intelectual și politic al momentului (1950 şi urm.) şi de aceea 
valoarea ei ştiinţifică, reală şi incontestabilă, a avut 
de suferit. Cu aceste rezerve, ea poate îi consultată şi 
astăzi, i 

O lucrare similară, intitulată la fel și destinată, în primul 
rind, tot studenţilor, a fost elaborată de catedra de Limba 
română contemporană a Facultăţii de Filologie din București 
sub conducerea acad. Ion Coteanul. Mult mai puţin bogată 
in fapte și chiar în analizarea propriu-zisă a lor decit geamăna 
ei prezentată mai sus, această lucrare vine cu noutăţi teo- 
retice şi metodologice, valabile în momentul apariţiei. Pen- 
tru cititorii oarecum pregătiţi şi, în orice caz, pasionaţi de 
studiile lingvistice acest manual insemnează un pas inainte 


1 Limba română contemporană, 2 volume, Bucureşti, 1974. 

serios, care, fructificat cu spirit critic, duce, evident, la im- 
bogăţirea bagajului de cunoștințe şi la dezvoltarea deptin- 
derilor de a aborda probleme teoretice. Marea majoritate a 
cititorilor nu îndeplinesc aceste condiţii şi se aleg cu puţine 
lucruri de pe urma lecturii, fie și foarte atentă, a- acestui 
manual. 


Capitolul XV 
GRAMATICA ACADEMIEI 


Prima ediţie a acestei lucrări a apărut, la Bucureşti, în 
1954, în două volume. Este superioară tuturor predecesoa- 
velor ei. Îmbină toate calităţile celor mai bune dintre acestea, 
de pildă, atitudinea obiectivă în interpretarea faptelor, bo- 
găția şi varietatea materialului documentar, atenţia acordată 
sintaxei. Trebuie adăugat că toate aceste calităţi se găsesc 
in gramatica de faţă într-o măsură mult mai mare decit în 
celë mai bune dintre premergătoarele ei. Explicația acestei 
situații unice trebuie căutată, înainte de toate, într-o con- 
cepție superioară despre limbajul uman Și despre toate rea- 
lizările concrete ale acestuia, care sint limbile propriu-zise, 
printre care şi româna. 

Această gramatică este descriptivă şi normativă: descrie 
faptele gramaticale existente astăzi în limba noastră și tot- 
odată recomandă, mai exact spus, prezintă drept forme şi 
construcţii corecte pe acelea care se conformează legilor 
limbii, aşa cum rezultă ele din operele scriitorilor buni, cla- 
sici şi contemporani, precum şi din vorbirea curentă, famili- 
ară sau populară, reprezentată, aceasta din urmă, prin pro- 
ducții artistice, proverbe etc. 

Deşi descriptivă, această gramatică ia în considerație și 
aspectele anterioare ale limbii române, mai intii prin aceea 
că cercetarea faptelor nu se limitează la limba secolelor al 
XIX-lea și al XX-lea, ci merge adesea inapoi, pentru anumite: 
stări de lucruri, pină în secolul al XVI-lea, apoi, și, mai ales, 
prin scurte, dar cuprinzătoare, introduceri istorice la prin- 

cipalele capitole, unde se descrie situaţia din latină. În felul 
acesta se arată legătura strinsă dintre aspectul modern al 
limbii române şi fazele ei anterioare, adică, altfel spus, se 
ilustrează ideea că vorbirea omenească (in cazul de faţă 
limba noastră) se află în continuă transformare. 

Caracterul normativ al acestrei gramatici iese la iveală 
nu numai în formularea regulilor juste cu ajutorul citatelor, 
așa cum am arătat, ci şi în critica abaterilor de la aceste re- 
guli. 

„Cred că intervenţia autorilor, în sensul respingerii greşe- 
lor, ar fi trebuit să fie mai frecventă şi, uneori, mai hotăriţă, 
Căci, deşi astăzi se serie şi se vorbeşte, în general, mai bine 
decit altădată, apar încă numeroase greşeli, chiar în opere 
literare și ştiinţifice, ca să nu mai vorbese de traducerile din 
limbi străine, care amintesc adesea, pein imitarea servilă 
a originalului, de textele traduse din secolele trecute. Nici 
limba presei cotidiene nu este, cum artrebui să fie totdeauna, 
un model pentru cititorii ei. La fel se prezintă lucrurile şi în 
cazul unor cuvintări și conferințe publice, care şi ele, degi 
vorbite (verba volant! ), trebuie să fie un exemplu de corec- 
titudine lingvistică. 

După cum se ştie, grumitica limbii, adică structura gra- 
maticală a ei, este alcătuită din morfologie şi sintaxă. Autorii 
acestei gramatici au crezut necesar să introdusă la inceputul 
volumului I două capitole ale căror problemo nu aparțin în 
mod strict gramaticii, Este vorba de vocabular (20 de pagini) 
și de fonetică (48 pagini). Ei au pornit de la ideea că grama- 
tica propriu-zisă foloseşte în realizarea ei concretă (vorbită 
şi scrisă) cuvinte ( = vocabularul) şi că acestea sint alcătuite 
din sunete (= fonetică). Procedeul se justifică şi din punct de 
vedere teoretic. El ilustrează legătura indisolubilă dintre 
toate elementele alcătuiloare ale limbii. Restul acestui volum 
(aproape 300 de pagini) este consacrat morfologiei, în care 
sint înglobate formarea cuvintelor şi sintaxa părţilor de vor- 
bire. Volumul al II-lea conţine sintaxa propriu-zisă (= sin- 
taxa propoziției şi sintaxa frazei) și are ceva mai multe pa- 
gini decit primul. Numeroase probleme, neglijate mai tot- 
deauna, și nu numai în lucrări de gramatică, sint tratate în 
capitolul despre sintaxa frazei, şi anume: vorbirea directă, 

vorbirea indirectă, elipsa, repetiţia, cuvinte şi construcţii 
incidente, accentul şi intonaţia. 

Caracterul riguros ştiinţific al acestei gramatici se mani- 
festă şi în anexele menite să înlesnească consultarea ei şi 
controlul citatelor. Fiecare volum are, la sfirşit, o bibliografie 
(lista operelor din care s-a cules materialul documentar, res- 
pectiv d pagini), un indice de materii şi un indice de cuvinte. 
Folosirea ei este mult ușurată şi prin extrem de bogatul 
„cuprins“ (lista capitolelor şi paragrafelor: 12 pagini la vol. I, 
13 pagini la vol. Îl). 

Alte amănunte nu‘ cred util să dau, pentru motivul că 
această gramatică trebuie studiată serios şi consultată în 
orice moment de către toţi oamenii care se interesează de 
problemele limbii noastre şi, în primul rind, de către studenții 
Facultăţii de limba şi literatura română, viitori profesori de 
această materie. Eu m-am limitat la o prezentare de ansam- 
blu, cu aprecieri de ordin general, al căror scop a fost să atrag 
atenţia asupra acestei opere valoroase. 

O nouă ediţie a apărut în 1963. Diferă de prima prin re- 
nunţarea la capitolele „Vocabularul“ şi „Fonetica“ (vezi mai 
sus), care au fost înlocuite, oarecum, prin analiza raporturi- 
lor dintre gramatică, lexic, şi fonetică (aceasta, în cadrul 
Introducerii, foarte ample). A fost lăsat la o parte şi Cuvint 
înainte, în care se discutau probleme de lingvistică generală 
şi se făcea istoricul lucrărilor de gramatică a limbii române. 
La fel s-a procedat cu informaţiile de natură istorică existente 
la începutul unor capitole și paragrafe. În sfirşit, s-a ținut 
seamă de studiile gramaticale publicate . după apariţia 
primei ediţii. 

Un fel de rezumat al ediţiei din 1954, destinat unui public 
larg, a apărut în 1956 sub titlul Limba română. Fonelică. 


Vocabular. Gramatică. 


Capitolul XVI 
ASPECTELE TERITORIALE ALE LIMBII ROMÂNE 


La fel cu atitea alte idiome ale globului, limba noastră are 
mai multe aspecte sau variante de la o regiune la alta, de la 
un grup social la altul etc. Ele sint produsul condiţiilor isto- 
rice în sensul larg al cuvintului. 

Discuţia dusă pină aici a avut drept obiect limba română 
așa cum s-a vorbit şi se mai vorbeşte in fosta provincie ro- 
mană Dacia. De aceea i se spune, cînd este vorba și de cele- 
lalte variante ale românei „generale“, comune, dacoromâna, 
alături și în opoziţie cu care avem aromâna (sau, cum 
i se mai zice, maceduromâna), meglenoromâna şi istroro- 
mâna, toate vorbite in Peninsula Balcanică. 

La începuturile ei, limba romanică din Europa orientală. 
care nu devenise încă română propriu-zisă, era relativ unitară. 
În a doua jumătate a secolului al VI-lea și de-a lungul celui 
următor, aproximativ vorbind, slavii, veniţi din părţile Po- 
loniei de astăzi, au invadat Peninsula Balcanică, unde s-au 
stabilit pentru totdeauna, organizindu-se treptat în state 
(Bulgaria și Serbia de mai tirziu). Populaţia romanică din 
teritoriile de la nord şi de la sud de Dunăre a cedat în fața 
presiunii invadatorilor,  dizlocindu-se şi fragmentindu-se. 
Partea impinsă spre sud sint aromânii şi meglenoromânii (sau 
megleniţii) de astăzi, cea împinsă spre vest sint istroromânii, 
iar cea rămasă-la nord de Dunăre, impreună cu partea im- 
pinsă spre nord, sînt dacoromânii. 

Aromânii, numiţi așa, pentru că în vorbirea lor armân 
este al nostru român, cu un a- (protetic), ca în toate cuvintele 
latinești moștenite care încep cu r- (cf. ariu = riu, aris = ris 
ș.a.), au trăit și trăiesc pină astăzi nu numai în Macedonia, 
ci şi în Bulgaria, Iugoslavia, Albania şi Grecia. De aceea, fie 
zis în treacăt, denumirea macedoromâni poate induce în 
eroare. 

Meglenoromânii, mult mai puţin numeroşi (aromânii sint 
sau erau pină nu tare de mult citeva sute de mii), trăiesc în 
regiunea Meglen, nu departe de golful Salonic. Istroromânii, 
cei mai puţin numeroși (pe cale de dispariţie), trăiesc în re- 
giunea iugoslavă din preajma oraşului Fiume. 

Aceste trei dialecte sint, in general, arhaice. Păstrează 
o serie de particularităţi, în toate sectoarele, din epoca limbii 
române comune, pe care le-a avut şi dacoromâna în epoca ei 
anterioară secolului al XVI-lea. Pentru ca cititorii să-şi poată 
face o idee, fie gi vagă, despre infăţişarea acestor dialecte 
românești, dau în cele ce urmează cite o mostră din 
fiecare. 

„Tu aţeă etă bină un amiră cu mul'ere-sa. Nişi avea maşi 
un fitor. După multu puțin muri amirăroana, ași că amirălu 
si nsură a daoa oară. Cu a daoa mul'ere nîs amintà ună feată. 
Feata. după ți criscii puţin, s-duţeă la sculie de-adun cu frate- 
su. ma ea eră multu distiptată și nviţă cama gine di ficorlu“. 
Transpus în dacoromână: „În acea vreme [= în vremea de 
demult] trăia un împărat cu soţia [= muierea] sa. Dinșii aveau 
numai un băiat. După un timp muri împărăteasa, așa că 
impăratul se-nsură a doua oară. Cu a doua soție el dobindi o 
fată. Fata, după ce creseu puţin, se ducea la şcoală impreună 
cu trate-său, dar ea era foarte deşteaptă și-nvăţa mai bine 
decit băiatul. (Pericle Papahagi, Basme aromâne şi glosar, 
Bucureşti, 1906, p. 75.) 

„Un ŭom li sfărșg Ľemnili, ați vită nu ve să ăncarcă. Țiră 
prin maală şi dung noii măzari. Și chinisi si ducă la Lemni. 
Ca si dusi ponă an un loc, că Lia numirg măsarili, iiopt Lia 
scoasi, că pela de sup šel nu la puneă“. „Unui om i se ispră- 
viră lemnele, apoi [= dar] nu avea vită ca să le incarce. Ceru 
prin mahala şi adună nouă măgari. Şi porni să[-i] ducă la 
lemne. Cind se duse pină la un loc, dacă îi numără măgarii 
opt ii scoase [= ieşiră la număr opt], fiindcă pe cel de supt 
le nu-l punea [la socoteală]. (Pericle N. 'apahagi, Megleno- 
românii, București, 1902, p. 192.) 

ea odgovorit-au cărli ste? Noi smo trinaist frăţ tot de un 
cåce și de o måie, ș-aemo amnoț ñuntry. i-l ăntrebe ce voi 
cerşiţ.. Noi cerșin a noștre Vube. Nog ne ren râda ănsură după 
trinaist surăr ca si ăsmo noi trinaist frâţ. I el'zis-au bire. Iuşto 
io åm trinajst file si ontrat pripravit l-a ćira“. sau răspuns: 
«Cine sinteţi?» — Noi sintem 13 fraţi, toţi [născuţi] dintr-un 
tată si dintr-o mamă. Și atunci [au răspuns]: «Intraţi înnă- 
untru!» Şi-i întreabă: «Ce căutaţi?» — «Căutăm iubitele 
noastre. Ne-am însura bucuros cu 13 surori, după cum 
sintem şi noi 13 fraţi. zis-au ei. «Bine, tocmai am şi eu 13 
fiice, Și îndată le-au gătit cina“. (Sextil Puşcariu, Studii 
istroromâne III, Bucureşti, 1929, p. 149,) 

Comparaţia acestor trei texte, care se impune de ja prima 
vedere, arată că „românitatea“ lor diferă mult de la unul 
la altul. Cel mai ușor de recunoscut ca românesc este primul, 
în dialectul aromân, iar cel mai greu, ultimul, în dialectul 

istroromân. Al doilea stă.la mijloc, mai apropiat de dace- 
română decit de aromână. Deosebirile se explică prin cor- 
diţiile istorice în care au apărut și s-au dezvoltat. Printre 
aceste condiţii un rol important a jucat Și joacă apropierea 
sau depărtarea de regiunea în care s-a format limba noastră 
ca idiom de sine stătător. O privire pe harta Peninsulei Balca- 
nice și a Daciei este suficientă pentru cunoașterea şi apre- 
cierea situaţiei. Alt factor, foarte important şi e] îl con- 
stituie numărul vorbitorilor. Aromânii sint și astăzi destul 
de numeroși, pe cînd istroromânii par a fi în ajunul, destul 
de apropiat, al dispariţiei lor ca vorbitori ai graiului lor 
matern. Să nu uităm apoi condiţiile social-politice: starea 
materială bună a aromânilor, în opoziţie cu a celorlalți, în 
special cu a istroromânilor, aceștia, toţi, muntitori manuali, 
prost plătiţi, şi raportul de torţe dintre ei şi populaţiile vor- 
bitoare ale altor limbi, în mijlocul cărora trăiesc. 
Dacoromâna, singurul dialect care posedă o variantă 
literară, existentă de citeva secole şi mereu în dezvoltare, 
are mai multe graiuri sau, mai exact, grupuri de graiuri, care 
constituie două mari unităţi: moldovenesc și muntenese, 
primul cu mai mulţi vorbitori, întrucât cuprinde, aproxima- 
tiv, partea apuseană a Olteniei, Banatul, vestul, centrul și 
nordul Ardealului propriu-zis, Maramureșul, Bucovina și 
Moldova. În linii mari, cauzele acestei ramificații a dialectu- 
lui dacoromân sînt identice sau foarte asemănătoare cu 
acelea care au dus la fragmentarea românei comune (sau 
primitive) în dialectele amintite. | 


Capitolul XVII 


LIMBA ROMÂNĂ ACTUALĂ 


Cele aproape cinci secole de folosire în scris a limbii 
noastre au ajutat-o să-şi imbogăţească treptat toate posibili- 
tăţile și toate mijloacele de expresie, indiferent de conţinut. 
Din acest punct de vedere, ea poate fi pusă alături de limbi 
ca franceza sau italiana, bineînţeles, la oarecare distanţă 

de acestea, care au o existenţă scriptică de peste un mileniu. 
imbogăţirea aceasta se face în continuare prin imprumuturi, 
dar, într-o măsură cu mult mai mare, prin propriile ei mij- 
loace. Se împrumută, în general, numai cuvintele care ex- 
primă noţiuni noi, necunoscute mai înainte. Formaţiile ro- 
mâneşti propriu-zise sint derivatele şi compusele de la teme 
existente deja în limbă. Cit de activă a fost şi este româna 
in acest sens dovedesc cele trei volume publicate de Academia 
R.S.România în care se studiază sufixele, prefixele şi com- 
pusele propriu-zise. Acestora din urmă li s-au consacrat in 
vremea din urmă o serie de lucrări. liste vorba de compuse 
noi, multe dintre ele încă nesudate, din cauza apariţiei lor 
foarte recente în limba noastră. În ce priveşte imprumuturile, 
ele continuă să se facă, înainte de toate, din limba franceză, 
potrivit unei tradiţii multiseculare şi graţie, mai ales, in- 
rudirii structurale a acestei limbi cu româna. După franceză 
urmează engleza, care, dată fiind poziţia ei forte pe plan 
mondial, exercită o influență, adesea tiranică, asupra multor 
limbi actuale. Destul de des cuvintele englezești noi le primim 
prin intermediu francez, bineinteles, în cazul cînd ele se 
găsesc şi în limba lui Molicre. da 
O influență, destul de puternică pină nu de mult, a fost 
cea rusească!. Ea s-a manifestat încă din secolul al XIX-lea, 
în epoca Regulamentului organic, datorită împrejurărilor 
istorice (ocuparea de către ruși a Principatelor românești), 
după care a slăbit pină la dispariţie. După 23 August 1944 
au pătruns numeroase cuvinte ruseşti în limba română, 
ulterior ele s-au îimpuţinat, ajungindu-se astăzi la o situaţie 
mai mult ormat puţin normală. bós 
Atit împrumuturile, cit şi creațiile proprii au nevoie de 
control, mai exact spus, de spirit critic. Explozia publicistică 
din ultima vreme duce la exagerări, şi foarte numeroase şi 
contrarii Sistemului nostru lingvistic, așa cum s-a consti- 
tuit e] de la început şi cum a continuat să se dezvolte pe ba- 
zele dobindite prin moştenirea latină. Aceste exagerări se 
explică printr-un fel de entuziasm „creator“, acceptabil, în 
sine, dar cu... măsură, aliat, de foarte multe ori, cu ignoran- 


1 Ct. Iorgu Iordan, Influențe rusești asupra limbii române, în „Me- 
moriile Academiei R.P.R, 1949. 

ţa, sub toate formele acesteia. Avem publicişti, în sens larg, 
printre ei chiar scriitori merituoşi, care își închipuie că limba, 
creaţia cea mai veche şi cea mai caracteristică a unui popor, 
poate fi tratată (era să spun, fără a... greşi, maltratată) după 
gustul şi capriciile oricărui cetăţean care ştie să citească și 
să scrie. Se uită că limba e un produs colectiv în, sensul cel 
mai strict al termenului, creaţie a întregului popor, şi că, 
prin urmare, membrii colectivităţii sint obligaţi s-o respecte 
și să se supună normelor ei, cel puţin tot aşa de severe ca și 
normele de ordin administrativ stabilite pentru buna con- 
vieţuire a cetăţenilor. 

Heacţii contra acestor manifestări, adesea anarhice, n-au 
lipsit. Cea mai serioasă, un fel de continuare, după un ince- 
put foarte modest şi necontinuat de acum aproape două 
secole (peste munţi), este acţiunea de cultivare a limbii. 
Iniţiativa — trebuie spus pentru restabilirea adevărului — 
a fost luată, acum aproape 25 de ani, de autorul acestei cărţi. 
(Limba nu este un produs al voinţei omului Şi, deci, nu poate 
fi modificată de el în conformitate cu anumite idei ale lui.) 
Puţină vreme după asta, lucrurile s-au limpezit, şi astfel s-u 
creat, pe lingă Prezidiul Academiei R.S. România, o Comisie 
de cultivare a limbii. S-au înmulţit şi continuă să se inmul- 
ţească studiile și articolele consacrate acestei probleme. Cind 
Și cînd apare chiar şi cite o carte, cu citeva sute de pagini, 
avind aceleași preocupări. Articole apar nu numai în revis- 
tele de specialitate sau (mai rar) de cultură generală, ci și 
în ziarele mai răspindite. Unele edituri şi instituţii diverse 
manifestă de asemenea preocupări de acest, fel. Părerea mea, 
pe care am prezentat-o la o şedinţă organizată de Academia 
„Ștefan Gheorghiu“, este ca editurile și instituţiile mai im- 
portante să aibă consultanţi știinţifici pentru probleme de 
Jimbă. i 

Academia R.S.România, care n-a uitat că străbuna ei 
de acum un secol și mai bine a fost creată tocmai pentru 
cultivarea limbii prin elaborarea unei Gramatici și a unui 
Dicţionar, să zicem „model“, face tot ce poate în acest sens. 
Anul acesta (1982) a publicat Dicţionarul ortografic, orloepic 
şi morfologic al limbii române (696 pagini in 8°). lată o carte 
«de căpătii pentru toţi minuitorii limbii noastre, mai intii 

în scris (fiindcă... scripta manent!), dar şi oral (mă gindesc la 
profesorii de toate gradele, la conferențiarii publici etc.). 
Ea îi poate ajuta la dezvoltarea respectului de care aminteam 
mai sus şi care este, calitativ vorbind, cel puțin la fel de firesc 
ca acela pentru părinții noștri propriu-ziși. Fără aceştia 
noi n-am putea exista, tot așa cum fără limba pe care ne-au 
transmis-o odată cu viaţa n-am putea exista ca fiinţe cuvin- 
tătoare şi ca popor vrednic de a sta alături, fără jenă, dim- 
potrivă, cu toată demnitatea, din punct de vedere intelec- 
tual, alături de popoarele cu adevărat înaintate ale lumii, 

